การประกอบธุรกิจของแต่ละกลุ่มธุรกิจ 

[]

4.1 กลุ่มผลิตภัณฑ์ปิโตรเลียมและสาธารณูปการ (Group Performance Center – Refinery
and Share Facilities)

  4.1.1 ลักษณะผลิตภัณฑ์

บริษัทฯ สามารถผลิตผลิตภัณฑ์ปิโตรเลียมคุณภาพสูงต่าง ๆ ได้จากโรงกลั่นน้ำมันของบริษัทฯ
โดยสามารถสรุปผลิตภัณฑ์ปิโตรเลียมที่ผลิตได้ และการนำไปใช้ประโยชน์ได้ดังนี้

+----------------+-------------+--------------------------------------+
| ผลิตภัณฑ์ปิโตรเลียม |             | การนำไปใช้ประโยชน์ทั่วไป                 |
+----------------+-------------+--------------------------------------+
| น้ำม            | ก๊าซป        | -   ใช้เป็นเชื้อเพลิง                     |
| ันสำเร็จรูปชนิดเบา | ิโตรเลียมเหลว |                                      |
|                | หรือ แอลพีจี   | -   ใช้เป็นวัตถุดิบในอุตสาหกรรมปิโตรเคมี     |
|                |             |     (โรงงานโอเลฟินส์)                  |
+----------------+-------------+--------------------------------------+
|                | แนฟทาชนิดเบา | -                                    |
|                |             |   ใช้เป็นสารองค์ประกอบในการผลิตน้ำมันเบนซิน |
|                |             |                                      |
|                |             | -   ใช้เป็นวัตถุดิบในอุตสาหกรรมปิโตรเคมี     |
|                |             |     (โรงงานโอเลฟินส์)                  |
+----------------+-------------+--------------------------------------+
|                | รีฟอร์เมท     | -                                    |
|                |             |   ใช้เป็นสารองค์ประกอบในการผลิตน้ำมันเบนซิน |
|                |             |                                      |
|                |             | -   ใช้เป็นวัตถุดิบในอุตสาหกรรมปิโตรเคมี     |
|                |             |     (โรงงานอะโรเมติกส์)                |
+----------------+-------------+--------------------------------------+
| น้ำมันสำเ        | น           | -   ใช้เป็นเชื้อเพลิงอากาศยาน             |
| ร็จรูปกึ่งหนักกึ่งเบา | ้ำมันอากาศยาน |                                      |
+----------------+-------------+--------------------------------------+
|                | น้ำมันดีเซล    | -   ใช้เป็นเชื้อเพลิงทั้งในภาคอุตสาหกรรม     |
|                |             |     และภาคการขนส่ง                    |
+----------------+-------------+--------------------------------------+
| น้ำม            | น้ำมันเตา     | -   ใช้เป็นเชื้อเพลิงในภาคอุตสาหกรรม       |
| ันสำเร็จรูปชนิดหนัก |             |     และการขนส่งทางทะเล                |
+----------------+-------------+--------------------------------------+

  4.1.2 ตลาดและภาวะการแข่งขัน

  4.1.2.1 นโยบายและลักษณะการตลาดของผลิตภัณฑ์

(ก) กลยุทธ์ทางธุรกิจ

บริษัทฯ มีกลยุทธ์ที่จะมุ่งเน้นการเพิ่มศักยภาพในการกลั่น
โดยการควบคุมต้นทุนการผลิตให้อยู่ในระดับราคาที่สามารถแข่งขันได้ในตลาดโลก
ซึ่งมีปัจจัยที่สนับสนุนศักยภาพของบริษัทฯ ได้แก่

1. โรงกลั่นน้ำมันของบริษัทฯ เป็นโรงกลั่นน้ำมันแบบ Complex ที่ทันสมัย
และมีประสิทธิภาพในการใช้พลังงานสูงที่สุดแห่งหนึ่งในภูมิภาคเอเชีย
โดยใช้เทคโนโลยีการผลิตที่ได้รับการพัฒนาจากผู้เชี่ยวชาญชั้นนำ
ทำให้สามารถเพิ่มความยืดหยุ่นของกระบวนการกลั่น

2. บริษัทฯ ขนส่งผลิตภัณฑ์ส่วนใหญ่โดยใช้ท่อ
จึงสะดวกรวดเร็วและประหยัดค่าใช้จ่ายกับลูกค้าผู้ซื้อผลิตภัณฑ์

(ข) ลักษณะลูกค้า

ลูกค้ารายใหญ่ของบริษัทฯ คือ บริษัท ปตท. จำกัด (มหาชน)
ซึ่งมีความสัมพันธ์เป็นผู้ถือหุ้นรายใหญ่ของบริษัทฯ โดยราคาซื้อขายเป็นไปตามราคาตลาด

(ค) การจำหน่ายและช่องทางการจัดจำหน่าย

ในปี 2555 บริษัทฯ
สามารถจำหน่ายผลิตภัณฑ์ปิโตรเลียมจากธุรกิจโรงกลั่นน้ำมันได้ปริมาณรวมประมาณ 70.7
ล้านบาร์เรล โดยผลิตภัณฑ์หลักคือน้ำมันดีเซลและน้ำมันอากาศยาน ซึ่งบริษัทฯ
มียอดจำหน่ายในประเทศประมาณร้อยละ 85
ของปริมาณการผลิตน้ำมันดีเซลและน้ำมันอากาศยานของบริษัทฯ
คิดเป็นส่วนแบ่งการตลาดประมาณร้อยละ 21 ของยอดจำหน่ายในประเทศไทยทั้งหมด
ทั้งนี้ลูกค้าผลิตภัณฑ์ปิโตรเลียมหลักของบริษัทฯ ได้แก่ บริษัท ปตท. จำกัด (มหาชน)
ซึ่งมีสัญญาซื้อ-ขายผลิตภัณฑ์ที่สำคัญ สรุปได้ ดังนี้

+-------+------------+-------------------------------------------------+
| คู่สัญญา | สัญญาสิ้นสุด   | สาระสำคัญ                                        |
+-------+------------+-------------------------------------------------+
| ปตท.  | 9 ก.พ.     | -   ปตท.ต                                       |
|       | 2567       | ้องรับซื้อผลิตภัณฑ์น้ำมันสำเร็จรูปที่ได้จากโรงกลั่นน้ำมันของบริษัทฯ |
|       |            |     ในปริมาณขั้นต่ำไม่น้อยกว่าร้อยละ 70 ของผลิตภัณฑ์ที่ผลิตได้ |
+-------+------------+-------------------------------------------------+
| ปตท.  | 9 ก.พ.     | -   ปตท.จะรับซื้อผลิตภัณฑ์ปิโตรเลียมสำเร็จรูปของบริษัทฯ     |
|       | 2567       |     ร้อยละ 100                                   |
|       |            |     ของปริมาณผลิตภัณฑ์ปิโตรเลียมสำเร็จรูปที่ผลิตได้จากหน่วย  |
|       |            |     Condensate Residue Splitter                 |
|       |            |                                                 |
|       |            | -   ปริมาณอย่างน้อยร้อยละ 50                        |
|       |            |     จะขายด้วยราคาตลาดในประเทศ                    |
|       |            |     และส่วนที่เหลือจะขายในราคาตลาดต่างประเทศ         |
|       |            |     หรือราคาอื่นที่ตกลงร่วมกัน                         |
+-------+------------+-------------------------------------------------+

นอกจากนี้ บริษัทฯ ยังได้หาลูกค้ารายใหม่ๆ เพิ่มเติมโดยเฉพาะผลิตภัณฑ์น้ำมันเตาและรีฟอร์เมท
ทำให้บริษัทฯ มีความยืดหยุ่นในการผลิตและจำหน่ายมากขึ้น ทั้งนี้ผลิตภัณฑ์ปิโตรเลียมที่ บริษัทฯ
ส่งออกไปจำหน่ายในภูมิภาคเอเชีย ได้แก่ สิงคโปร์ และเวียดนาม มีจำนวนรวมกันประมาณร้อยละ
30 ของการจำหน่ายผลิตภัณฑ์ปิโตรเลียมทั้งหมด

  4.1.1.1 ภาวะการแข่งขัน

(ก) สถานการณ์ตลาดปิโตรเลียม

  ราคาน้ำมันดิบ

ราคาน้ำมันดิบในปี 2555 ยังคงมีความผันผวนสูงโดยราคาน้ำมันดิบดูไบเคลื่อนไหวอยู่ระหว่าง 90 –
125 เหรียญสหรัฐฯต่อบาร์เรล ขณะที่ราคาเฉลี่ยอยู่ที่ 109 เหรียญสหรัฐฯ ต่อบาร์เรล
ปรับตัวสูงขึ้นจากปี 2554 ร้อยละ 2.8
โดยปัจจัยที่ทำให้ราคาน้ำมันดิบปรับตัวสูงขึ้นได้แก่ความกังวลเรื่องอุปทานน้ำมันดิบจากปัญหาข้อพิพาทในตะวันออกกลาง
มาตรการกระตุ้นเศรษฐกิจของธนาคารกลางสหรัฐฯ (มาตรการ QE-3 และ QE-4)
ทำให้มีเม็ดเงินเข้ามาเก็งกำไรในสินทรัพย์เสี่ยงซึ่งรวมถึงน้ำมันมากขึ้น

ขณะที่ปัจจัยที่ทำให้ราคาน้ำมันดิบปรับตัวลดลงได้แก่ความกังวลเรื่องวิกฤติของเศรษฐกิจทั้งปัญหาหนี้สาธารณะในกลุ่มประเทศยูโรโซน
การฟื้นตัวของเศรษฐกิจของสหรัฐฯ ที่ยังไม่ชัดเจนและเศรษฐกิจของจีนที่ขยายตัวในอัตราลดลง
อันอาจทำให้ความต้องการใช้น้ำมันลดลง นอกจากนี้ การผลิตจากประเทศที่เคยมีปัญหาทางการเมือง
เช่น ลิเบีย อิรัก ซูดานใต้ ก็มีแนวโน้มเพิ่มขึ้น อีกทั้งการค้นพบแหล่งน้ำมันใหม่ ๆ
ในทวีปอเมริกาเหนือก็มีส่วนทำให้ราคาน้ำมันดิบปรับตัวลดลง

  ราคาน้ำมันสำเร็จรูป

ราคาและส่วนต่างราคาผลิตภัณฑ์ปิโตรเลียมในปี 2555 มีความผันผวนสูงเช่นเดียวกับราคาน้ำมันดิบ
อันมีสาเหตุมาจากหลายปัจจัยได้แก่ความต้องการผลิตภัณฑ์ตามฤดูกาล
การหยุดเดินเครื่องของโรงกลั่นในหลายประเทศ ทั้งตามแผนงานและแบบฉุกเฉิน
ความกังวลต่อความไม่แน่นอนของสภาวะเศรษฐกิจโลก
โดยมีรายละเอียดของแต่ละผลิตภัณฑ์ดังต่อไปนี้

-   ส่วนต่างราคาน้ำมันเบนซิน (Gasoline : ULG 95) กับน้ำมันดิบดูไบ เฉลี่ยอยู่ที่ 14.40
    เหรียญสหรัฐฯ ต่อบาร์เรล ปรับตัวสูงขึ้นจากปี 2554 0.88 เหรียญสหรัฐฯ ต่อบาร์เรล
    โดยเคลื่อนไหวอยู่ระหว่าง 6.52 – 18.61 เหรียญสหรัฐฯ ต่อบาร์เรล
    โดยมีส่วนต่างราคาสูงสุดในเดือนสิงหาคม เนื่องจากอยู่ในช่วงฤดูท่องเที่ยวของสหรัฐฯ
    อีกทั้งยังมีความต้องการจากประเทศในภูมิภาคเอเชียตะวันออกเฉียงใต้ เช่น
    อินโดนีเซียและเวียดนาม
    โดยเฉพาะอย่างยิ่งมีการสำรองน้ำมันเบนซินเพื่อใช้ในช่วงเทศกาลรอมาฎอนในเดือนกันยายน
    นอกจากนี้ อุปทานที่ตึงตัวจากการปิดซ่อมบำรุงโรงกลั่นทั้งตามแผนและฉุกเฉินในสหรัฐฯ ญี่ปุ่น
    ไต้หวัน อินเดีย
    และเวเนซุเอล่าก็ส่งผลให้ส่วนต่างราคาน้ำมันเบนซินกับน้ำมันดิบดูไบอยู่ในระดับสูงในช่วงไตรมาส
    3

-   ส่วนต่างราคาน้ำมันอากาศยาน (Jet/Kerosene) กับน้ำมันดิบดูไบ เฉลี่ยอยู่ที่ 17.74
    เหรียญสหรัฐฯ ต่อบาร์เรล ปรับตัวลดลงจากปี 2554 1.65 เหรียญสหรัฐฯ ต่อบาร์เรล
    โดยเคลื่อนไหวอยู่ระหว่าง 13.01 – 23.24 เหรียญสหรัฐฯ ต่อบาร์เรล
    เป็นผลมาจากความต้องการใช้ที่ลดลงจากกลุ่มประเทศ OECD
    จากสภาวะเศรษฐกิจโลกที่ยังไม่ฟื้นตัว
    และสภาพอากาศในช่วงต้นปีที่หนาวเย็นน้อยกว่าที่คาดการณ์ อย่างไรก็ตาม
    ส่วนต่างราคายังได้รับแรงหนุนจากอุปทานที่หายไปจากการหยุดเดินเครื่องจากเหตุเพลิงไหม้ที่โรงกลั่น
    Richmond ของบริษัท Chevron ในสหรัฐฯ และโรงกลั่น Amuay ของบริษัท PDVSA
    ในเวเนซูเอล่าในเดือนสิงหาคม ประกอบกับการปิดดำเนินการอย่างถาวรของโรงกลั่น Shell
    ในประเทศออสเตรเลีย (กำลังการผลิต 90,000 บาร์เรลต่อวัน)
    เพื่อเปลี่ยนเป็นท่าส่งออกน้ำมัน

-   ส่วนต่างราคาน้ำมันดีเซล (Diesel) กับน้ำมันดิบดูไบ เฉลี่ยอยู่ที่ 17.10 เหรียญสหรัฐฯ
    ต่อบาร์เรล ปรับตัวลดลงจากปี 2554 1.18 เหรียญสหรัฐฯ ต่อบาร์เรล
    ซึ่งเป็นไปตามสภาวะเศรษฐกิจโลกโดยเฉพาะในภูมิภาคยุโรปที่มีความต้องการใช้ลดลงกว่าร้อยละ
    5 (ข้อมูลจาก International Energy Agency ประเทศสหรัฐอเมริกา หรือ IEA)
    อย่างไรก็ตาม
    ส่วนต่างราคายังได้รับแรงหนุนจากอุปทานที่หายไปจากหยุดเดินเครื่องโรงกลั่นในเวเนซูเอล่าและสหรัฐฯ
    และจากการความต้องการที่เพิ่มขึ้นในประเทศอินเดีย
    หลังจากรัฐบาลมีนโยบายอุดหนุนราคาขายปลีกในประเทศ
    รวมถึงมีการนำเข้าเพื่อผลิตกระแสไฟฟ้าในช่วงฤดูร้อนมากขึ้นจากภูมิภาคตะวันออกกลาง เช่น
    ซาอุดิอาระเบีย จอร์แดน และอิสราเอล

-   ส่วนต่างราคาน้ำมันเตา (Fuel Oil) กับน้ำมันดิบดูไบ เฉลี่ยอยู่ที่ลบ 3.35 เหรียญสหรัฐฯ
    ต่อบาร์เรล ปรับตัวเพิ่มขึ้นจากปี 2554 0.96 เหรียญสหรัฐฯ ต่อบาร์เรล
    เนื่องจากมีความต้องการใช้น้ำมันเตาจากญี่ปุ่นเพื่อผลิตกระแสไฟฟ้า
    ทดแทนโรงไฟฟ้านิวเคลียร์ที่ต้องปิดตัวลงจากเหตุแผ่นดินไหวเมื่อปี 2554
    และจากการหยุดดำเนินการจากเหตุเพลิงไหม้ของโรงกลั่น Amuay ของบริษัท PDVSA
    ที่เวเนซูเอล่า ซึ่งเป็นโรงกลั่นที่ส่งออกน้ำมันเตามายังภูมิภาคเอเชีย อย่างไรก็ตาม
    ส่วนต่างราคาน้ำมันเตายังคงมีแรงกดดันจาก arbitrage cargoes
    ที่มาจากทางยุโรปเข้ามาในภูมิภาคเป็นระยะและความต้องการใช้น้ำมันเตาสำหรับเรือบรรทุกสินค้าทางทะเลลดลงจากการชะลอตัวของเศรษฐกิจโลก

สำหรับแนวโน้มสถานการณ์ธุรกิจปิโตรเลียมในปี 2556 IEA
คาดว่าความต้องการใช้น้ำมันของโลกจะเพิ่มสูงขึ้นจากปี 2555 ประมาณ 0.87 ล้านบาร์เรลต่อวัน
มาอยู่ที่ระดับ 90.5 ล้านบาร์เรลต่อวัน
โดยความต้องการที่เพิ่มขึ้นส่วนใหญ่มาจากประเทศในทวีปเอเชียตะวันออก
กลุ่มประเทศในตะวันออกกลางและอดีตสหภาพโซเวียต
โดยน้ำมันดีเซลจะเป็นผลิตภัณฑ์ที่มีความต้องการใช้เพิ่มสูงที่สุด (คิดเป็นร้อยละ 60
ของปริมาณความต้องการที่เพิ่มขึ้น) เพื่อใช้ในภาคอุตสาหกรรมจากประเทศกำลังพัฒนาเป็นหลัก
รองลงมาได้แก่น้ำมันเบนซินและแนฟธา

ขณะเดียวกัน IEA คาดว่าในปี 2556 การผลิตน้ำมันดิบจากกลุ่มผู้ผลิตนอกกลุ่มโอเปก
จะเพิ่มขึ้นประมาณ 0.89 ล้านบาร์เรลต่อวัน มาอยู่ที่ระดับ 54.2 ล้านบาร์เรลต่อวัน
ซึ่งเป็นระดับที่สูงสุดตั้งแต่ปี 2553 โดยส่วนใหญ่เพิ่มขึ้นจากบราซิลและสหรัฐฯ
ขณะที่การผลิตน้ำมันดิบจากแหล่งทะเลเหนือจะลดลงเล็กน้อยประมาณ 0.18 ล้านบาร์เรลต่อวัน
ส่งผลให้ลดการพึ่งพาน้ำมันจากประเทศในกลุ่มโอเปกลงเหลือประมาณ 29.9 ล้านบาร์เรลต่อวัน
จาก 30.2 ล้านบาร์เรลต่อวันในปี 2554

Global Oil Demand Growth 2011/2012/2013 (Thousand barrels per day)

[]

ที่มา: IEA ประจำเดือน ธันวาคม 2555

(ข) คู่แข่งขัน

ภาวะการแข่งขันของอุตสาหกรรมโรงกลั่นน้ำมันในปี 2555 ที่ผ่านมา สถานการณ์ไม่รุนแรงมากนัก
เนื่องจากภาวะตลาดค่อนข้างตึงตัว โดยในช่วงครึ่งปีแรก
มีโรงกลั่นในยุโรปและสหรัฐอเมริกาหยุดดำเนินการผลิตมากกว่า 1
ล้านบาร์เรลจากความต้องการใช้น้ำมันที่ลดลง
นอกจากนี้ยังเกิดอุปทานตึงตัวจากการที่โรงกลั่นน้ำมันหลายแห่งหยุดดำเนินการฉุกเฉินเนื่องจากอุบัติเหตุเพลิงไหม้
ในขณะที่ความต้องการใช้น้ำมันก็ยังคงสูงขึ้น โดยเพิ่มขึ้นจากปี 2554 ประมาณ 0.8
ล้านบาร์เรลต่อวัน

  4.1.3 การจัดหาผลิตภัณฑ์หรือบริการ

4.1.3.1 กำลังการผลิต

ในปี 2555 บริษัทฯ สามารถผลิตผลิตภัณฑ์ปิโตรเลียมได้รวมทั้งสิ้นประมาณ 70.7 ล้านบาร์เรล
โดยใช้วัตถุดิบเข้ากลั่นประมาณ 71.9 ล้านบาร์เรล โดยมีปริมาณน้ำมันดิบนำเข้ากลั่น
และอัตราการใช้กำลังการกลั่น สรุปได้ดังนี้

  ------------------------------------------ --------------- -------------
                                             2554            2555

  กำลังการกลั่นน้ำมันดิบ (พันบาร์เรลต่อวัน)            145             145

  ปริมาณน้ำมันดิบนำเข้ากลั่น (พันบาร์เรลต่อวัน)         131 ¹⁾          146

  อัตราการใช้กำลังการกลั่น (% CDU Utilization)    90%             100%
  ------------------------------------------ --------------- -------------

หมายเหตุ 1) ไตรมาส 1 ปี 2554 โรงกลั่นน้ำมันมีการหยุดซ่อมบำรุงตามแผนเป็นเวลา 47 วัน

  4.1.3.2 การจัดหา สภาพปัญหาและผู้จำหน่ายวัตถุดิบ

บริษัทฯ ได้ทำสัญญาจัดหาน้ำมันดิบ (Feedstock Supply Agreement) กับ ปตท. ระยะเวลา
15 ปี (สิ้นสุด 9 กุมภาพันธ์ 2567 ทั้งนี้ สัญญาดังกล่าวเป็นสัญญาแบบ Evergreen Basis
ซึ่งสัญญาจะยังมีผลบังคับต่อเนื่องภายหลังสิ้นสุดกำหนดเวลาตามสัญญา
ยกเว้นจะมีการบอกเลิกล่วงหน้าเป็นลายลักษณ์อักษร โดยคู่สัญญาฝ่ายใดฝ่ายหนึ่ง) ซึ่ง ปตท.
ตกลงจัดหาน้ำมันดิบและวัตถุดิบอื่น เพื่อใช้ในการดำเนินการโรงกลั่นน้ำมันของบริษัทฯ
ตามชนิดและปริมาณที่บริษัทฯ กำหนด โดยในปี 2555 บริษัทฯ ได้จัดหาน้ำมันดิบผ่าน ปตท.
ในราคาตลาดรวมประมาณ 52 ล้านบาร์เรล

  4.1.4 การดำเนินงานเพื่อลดผลกระทบต่อสิ่งแวดล้อม

โรงกลั่นน้ำมันของบริษัทฯ
ได้ดำเนินโครงการและปฎิบัติตามมาตรการตามข้อกำหนดในรายงานการวิเคราะห์ผลกระทบด้านสิ่งแวดล้อม
(Environmant Impact Assessment หรือ EIA) เพื่อลดผลกระทบต่อสิ่งแวดล้อมอย่างต่อเนื่อง
รวมถึงการปรับปรุงอุปกรณ์ต่าง ๆ เพื่อให้มั่นใจว่าจะสามารถใช้ทรัพยากรได้อย่างเต็มประสิทธิภาพ
ทั้งนี้สามารถสรุปการดำเนินงานเพื่อลดผลกระทบต่อสิ่งแวดล้อมได้ ดังนี้

-   หน่วยงานด้านสิ่งแวดล้อม และหน่วยงานชุมชนสัมพันธ์
    ได้ลงพื้นที่พบปะและรับฟังความคิดเห็นจากชุมชนอย่างสม่ำเสมอ
    รวมถึงการวางแผนสื่อสารล่วงหน้าหากมีการซ่อมบำรุงใหญ่

-   ใช้พลังงานอย่างมีประสิทธิภาพ
    โดยการปรับปรุงและทำความสะอาดอุปกรณ์แลกเปลี่ยนความร้อน
    รวมถึงผลิตไฟฟ้าด้วยเครื่องกำเนิดไฟฟ้าแบบความร้อนร่วม (Cogeneration)
    ทำให้สามารถลดการปล่อยก๊าซเรือนกระจกได้

-   เดินเครื่องระบบ Low NOx Emission ของเครื่องกำเนิดไฟฟ้ากังหันก๊าซไฟฟ้าอย่างต่อเนื่อง
    เพื่อลดการระบายออกไซด์ของไนโตรเจน

-   ดำเนินการเพื่อลดการปล่อยสารอินทรีย์ระเหยง่าย (Volatile Organic Compounds หรือ
    VOC) ให้เป็นศูนย์ ด้วยการเดินเครื่องหน่วยนำกลับไอสารสารอินทรีย์ระเหย (Vapor
    Recovery Unit หรือ VRU) ที่ถังเก็บผลิตภัณฑ์และคลังจ่ายผลิตภัณท์ทางรถบรรทุก

-   จัดให้มีแนวป้องกันมลพิษ โดยการปลูกต้นไม้ โดยเฉพาะบริเวณริมรั้วด้านที่ติดกับชุมชน

-   ผลิตน้ำมันดีเซลกำมะถันต่ำตามมาตรฐานยูโร 4
    ทำให้สามารถลดการปล่อยสารซัลเฟอร์ไดออกไซด์จากกระบวนการผลิตในพื้นที่มาบตาพุด
    และจากการเผาไหม้น้ำมันดีเซลในรถยนต์

-   ผลจากความมุ่งมั่นในการลดปริมาณของเสียด้วยการประยุกต์ใช้แนวคิด 3R (Reduce Reuse
    Recycle) ทำให้ได้รับรางวัลการจัดการของเสียที่ดีภายในโรงงานตามหลัก 3Rs (3Rs
    Award) จากกรมโรงงานอุตสาหกรรม

-   บริษัทฯ ให้ความสำคัญกับการปฏิบัติตามกฎหมาย ความโปร่งใสในการเฝ้าระวัง
    และปฏิบัติตามมาตรการในรายงานการวิเคราะห์ผลกระทบสิ่งแวดล้อม
    ทำให้ได้รับรางวัลสถานประกอบการที่ปฏิบัติตามมาตรการในรายงานการวิเคราะห์ผลกระทบสิ่งแวดล้อม
    และมีการจัดการสภาพแวดล้อมดีเด่นประจำปี 2555 (EIA Monitoring Awards 2012)

-   เพื่อให้ชุมชนรอบ ๆ
    นิคมอุตสาหกรรมมาบตาพุดเกิดความเชื่อมั่นในการดำเนินการของกลุ่มโรงงาน
    การนิคมอุตสาหกรรมมาบตาพุดจึงได้ดำเนินโครงการเข้าตรวจเยี่ยมโรงงานในเขตนิคมอุตสาหกรรมมาบตาพุดโดยให้ชุมชนเข้ามาร่วมตรวจด้วย
    ซึ่งบริษัทฯ ได้รับรางวัลธรรมาภิบาลสิ่งแวดล้อม (ธงขาวดาวเขียว) ด้วยคะแนนยอดเยี่ยม

4.2 กลุ่มผลิตภัณฑ์อะโรเมติกส์ (Group Performance Center – Aromatics)

  4.2.1 ลักษณะผลิตภัณฑ์

บริษัทฯ เป็นผู้ผลิตและจำหน่ายผลิตภัณฑ์อะโรเมติกส์ ได้แก่ พาราไซลีน เบนซีน ออร์โธไซลีน
มิกซ์ไซลีนส์ โทลูอีน และไซโคลเฮกเซน
โดยผลิตภัณฑ์เหล่านี้จะใช้เป็นวัตถุดิบในอุตสาหกรรมต่อเนื่องต่าง ๆ ดังแสดงในแผนภาพต่อไปนี้

[]

นอกจากผลิตภัณฑ์อะโรเมติกส์ข้างต้นแล้ว โรงงานอะโรเมติกส์ของบริษัทฯ
ยังผลิตผลิตภัณฑ์พลอยได้ที่สำคัญ ได้แก่ ก๊าซปิโตรเลียมเหลว และแนฟทาชนิดเบา
ซึ่งสามารถใช้เป็นวัตถุดิบสำหรับโรงงานโอเลฟินส์ และ Condensate Residue
ซึ่งถูกส่งไปเป็นวัตถุดิบสำหรับกลั่นแยกเป็นน้ำมันอากาศยาน น้ำมันดีเซลและน้ำมันเตา

  4.2.2 ตลาดและภาวะการแข่งขัน

4.2.2.1 นโยบายและลักษณะการตลาดของผลิตภัณฑ์

(ก) กลยุทธ์ทางธุรกิจ

บริษัทฯ มีกลยุทธ์ที่จะมุ่งเน้นการเพิ่มศักยภาพในการผลิตภัณฑ์อะโรเมติกส์
โดยการปรับปรุงกระบวนการผลิตอย่างต่อเนื่อง
เพื่อให้สามารถใช้วัตถุดิบได้หลากหลายก่อให้เกิดความยืดหยุ่นในการผลิตตามสถานการณ์ตลาดที่ผันผวน
รวมทั้งการเพิ่มกำลังการผลิตของโรงงานอย่างต่อเนื่อง เพื่อให้มั่นใจว่าบริษัทฯ
จะสามารถใช้ทรัพย์สินที่มีอยู่ได้อย่างเต็มประสิทธิภาพ ส่งผลให้บริษัทฯ
มีต้นทุนการผลิตต่อหน่วยที่ต่ำลงและสามารถแข่งขันได้ในตลาดโลก
ซึ่งสามารถสรุปปัจจัยที่สนับสนุนศักยภาพของบริษัทฯ ได้แก่

1. เลือกใช้เทคโนโลยีการผลิตที่ได้รับการพัฒนาจากผู้เชี่ยวชาญชั้นนำ
และเป็นที่ยอมรับว่าเป็นเทคโนโลยีที่มีการพัฒนา
และสามารถเพิ่มประสิทธิภาพในการผลิตได้อย่างต่อเนื่อง

2. มีหน่วยรีฟอร์เมอร์ ซึ่งใช้ในการเตรียมวัตถุดิบป้อนเข้าหน่วยอะโรเมติกส์
โดยหน่วยรีฟอร์เมอร์ดังกล่าวมีความยืดหยุ่นในการใช้ส่วนผสมของวัตถุดิบในการผลิต
สามารถรองรับได้ทั้งคอนเดนเสทจากหลุมก๊าซธรรมชาติในประเทศซึ่งมีสารอะโรเมติกส์เป็นส่วนผสมในอัตราส่วนที่สูง
และคอนเดนเสทจากต่างประเทศที่มีปริมาณซัลเฟอร์สูงกว่าได้

3. ตั้งอยู่ในพื้นที่นิคมอุตสาหกรรมมาบตาพุด ซึ่งอยู่บริเวณเดียวกันกับลูกค้าสำคัญ
และมีระบบขนส่งผลิตภัณฑ์ส่วนใหญ่โดยใช้ท่อ จึงสะดวกรวดเร็วและประหยัดกับลูกค้าเป็นอย่างมาก

4. ปรับปรุงและพัฒนากระบวนการผลิตอย่างสม่ำเสมอ
เพื่อให้มั่นใจว่าหน่วยผลิตอะโรเมติกส์ของบริษัทฯ สามารถดำเนินการผลิตได้อย่างต่อเนื่อง
มีประสิทธิภาพสูงสุดทั้งในด้านการประหยัดพลังงาน และการผลิต

(ข) ลักษณะลูกค้า

ลูกค้ารายใหญ่ของบริษัทฯ คือ บริษัท ปตท. จำกัด (มหาชน)
ซึ่งมีความสัมพันธ์เป็นผู้ถือหุ้นรายใหญ่ของบริษัทฯ บริษัท อินโดรามา ปิโตรเคม จำกัด และ บริษัท
สยามมิตซุย พีทีเอ จำกัด ซึ่งเป็นลูกค้าที่ชื้อผลิตภัณฑ์พาราไซลีนจากบริษัทฯ และบริษัท พีทีที ฟีนอล
จำกัด (PPCL) ซึ่งเป็นบริษัทย่อยของบริษัทฯ และมี ปตท. เป็นผู้ถือหุ้นร่วม โดย PPCL
ซื้อผลิตภัณฑ์เบนซีนจากบริษัทฯ ทั้งนี้ราคาซื้อขายผลิตภัณฑ์เป็นไปตามราคาตลาด

(ค) การจำหน่ายและช่องทางการจัดจำหน่าย

บริษัทฯ ได้ทำสัญญาจำหน่ายผลิตภัณฑ์อะโรเมติกส์ที่ผลิตได้ส่วนใหญ่ประมาณร้อยละ 65
ของปริมาณการผลิตทั้งหมดให้กับลูกค้าในประเทศ
โดยผลิตภัณฑ์อะโรเมติกส์ที่ผลิตได้จากโรงงานอะโรเมติกส์หน่วยที่ 1
จะจำหน่ายให้ลูกค้าในประเทศผ่าน ปตท. ตามสัญญาระยะยาว
ส่วนผลิตภัณฑ์อะโรเมติกส์ที่ผลิตได้จากโรงงานอะโรเมติกส์หน่วยที่ 2 นั้น บริษัทฯ
ได้ทำสัญญาระยะยาวเพื่อจำหน่ายให้กับลูกค้าในประเทศโดยตรง เช่น บริษัท อินโดรามา ปิโตรเคม
จำกัด, บริษัท สยามมิตซุย พีทีเอ จำกัด และ บริษัท พีทีที ฟีนอล จำกัด เป็นต้น

สำหรับผลิตภัณฑ์อะโรเมติกส์ที่ต้องส่งออกไปจำหน่ายยังต่างประเทศ ซึ่งมีปริมาณประมาณร้อยละ 35
ของปริมาณการผลิต บริษัทฯ จะจำหน่ายให้กับ ปตท. ทั้งหมดตามสัญญาระยะยาว โดย บริษัทฯ
จะเป็นผู้จัดส่งผลิตภัณฑ์โดยตรงให้กับลูกค้า

สรุปสาระสำคัญของสัญญาจำหน่ายผลิตภัณฑ์อะโรเมติกส์ที่สำคัญ ได้ดังนี้

+--------------+-----------------------------+----------+-------------+
| ผลิตภัณฑ์       | คู่สัญญา                       | ปริมา     | สัญญาสิ้นสุด    |
|              |                             | ณตามสัญญา |             |
|              |                             | (ตัน/ปี)   | ปี พ.ศ.      |
+==============+=============================+==========+=============+
| เบนซีน        | ปตท.                        | 1        | Evergreen   |
|              |                             | 20,240 - | ¹⁾          |
|              |                             | 353,720  |             |
+--------------+-----------------------------+----------+-------------+
|              | บริษัท ไออาร์พีซี จำกัด (มหาชน)   | 40,000 - |             |
|              |                             | 48,000   |             |
+--------------+-----------------------------+----------+-------------+
|              | บริษัท พีทีที ฟีนอล จำกัด          | 1        | 2566 ²⁾     |
|              |                             | 50,000 - |             |
|              |                             | 180,000  |             |
+--------------+-----------------------------+----------+-------------+
| พาราไซลีน     | ปตท.                        | 4        | 2555 ²⁾     |
|              |                             | 30,000 - |             |
|              |                             | 591,000  |             |
+--------------+-----------------------------+----------+-------------+
|              | บริษัท ทีพีที ปิโตรเคมิคอลส์ จำกัด   | 80,000 - | 2559 ²⁾     |
|              | (มหาชน)                     | 100,000  |             |
+--------------+-----------------------------+----------+-------------+
|              | บริษัท สยามมิตซุยพีทีเอ จำกัด      | 2        | 2555 ²⁾     |
|              |                             | 50,000 - |             |
|              |                             | 270,000  |             |
+--------------+-----------------------------+----------+-------------+
|              | บริษัท อินโดรามา ปิโตรเคม จำกัด  | 1        | 2556 ²⁾     |
|              |                             | 90,000 - |             |
|              |                             | 200,000  |             |
+--------------+-----------------------------+----------+-------------+
| ออร์โธไซลีน    | ปตท.                        | 28,200 - | Evergreen   |
|              |                             | 55,410   | ¹⁾          |
+--------------+-----------------------------+----------+-------------+
| ไซโคลเฮกเซน  | ปตท.                        | 48,000 - | 2555        |
|              |                             | 52,000   |             |
+--------------+-----------------------------+----------+-------------+
|              | บริษัท อูเบะ เคมิคอลส์ (เอเซีย)   | 90,000 - | Evergreen   |
|              | จำกัด (มหาชน)                | 93,000   | ¹⁾          |
+--------------+-----------------------------+----------+-------------+

หมายเหตุ 1) สัญญาอยู่ในช่วง Evergreen ซึ่งสัญญาจะมีผลสิ้นสุด
เมื่อคู่สัญญาฝ่ายใดฝ่ายหนึ่งบอกเลิกสัญญาล่วงหน้า เป็นลายลักษณ์อักษร

2) เป็นสัญญา Evergreen Basis
ซึ่งสัญญาจะยังมีผลบังคับต่อเนื่องภายหลังสิ้นสุดกำหนดเวลาตามสัญญา
ยกเว้นจะมีการบอกเลิกล่วงหน้าเป็นลายลักษณ์อักษร โดยคู่สัญญาฝ่ายใดฝ่ายหนึ่ง

ในปี 2555 บริษัทฯ สามารถจำหน่ายผลิตภัณฑ์อะโรเมติกส์และผลิตภัณฑ์พลอยได้รวมทั้งสิ้น 3.3
ล้านตัน โดยส่วนใหญ่เป็นการจำหน่ายผ่าน ปตท. ร้อยละ 58 โดยบริษัทฯ
มีส่วนแบ่งการตลาดในประเทศสำหรับผลิตภัณฑ์อะโรเมติกส์สูงที่สุด คือ เบนซีนคิดเป็นร้อยละ 50
และพาราไซลีน คิดเป็นร้อยละ 55 สำหรับผลิตภัณฑ์อะโรเมติกส์ส่วนที่เหลือบริษัทฯ
ส่งไปจำหน่ายยังภูมิภาคเอเชีย ได้แก่ สิงคโปร์ ไต้หวัน อินโดนีเซีย มาเลเซีย จีน อินเดีย
และเกาหลี รวมทั้งภูมิภาคอื่น ๆ เช่น ซาอุดิอาระเบีย คูเวต และเนเธอร์แลนด์ เป็นต้น

4.2.2.2 ภาวะการแข่งขัน

(ก) สถานการณ์ตลาดอะโรเมติกส์

ในปี 2555 อุตสาหกรรมอะโรเมติกส์มีการอัตราการเติบโตชะลอตัว
สัมพันธ์ไปกับภาวะเศรษฐกิจโลกที่ขยายตัวลดลง
เป็นเหตุให้ความต้องการสารอะโรเมติกส์ในตลาดโลกมีอัตราการขยายตัวลดลง จากปี 2554
โดยมีรายละเอียด ดังนี้

สถานการณ์ตลาดพาราไซลีน

ความต้องการพาราไซลีนถูกชี้นำโดยสภาวะตลาดของอุตสาหกรรมไฟเบอร์และสิ่งทอ
เนื่องจากพาราไซลีนเป็นวัตถุดิบสำคัญในการผลิตสาร PTA ซึ่งนำไปใช้ในการผลิตโพลีเอสเตอร์
ไฟเบอร์ และเรซิน โดยในปี 2555
ทั่วโลกมีอัตราการขยายตัวของความต้องการพาราไซลีนประมาณร้อยละ 2.6 ต่อปี หรือคิดเป็น
0.84 ล้านตันต่อปี และคาดว่าอัตราการขยายตัวของความต้องการจะเพิ่มขึ้นเป็นประมาณร้อยละ
7.2 ต่อปี หรือ 10.6 ล้านตันในระหว่างปี 2555-2559
โดยประเทศที่ผลิตพาราไซลีนเหลือเพื่อการส่งออกรายใหญ่ของโลก ได้แก่ ประเทศเกาหลีใต้ ญี่ปุ่น
สิงคโปร์ ไทย สหรัฐอเมริกาและกลุ่มประเทศตะวันออกกลาง ตามลำดับ
โดยมีประเทศในภูมิภาคเอเชียตะวันออก (จีน ไต้หวัน) ยุโรป และประเทศเม็กซิโก
เป็นกลุ่มประเทศผู้นำเข้าสุทธิรายใหญ่

สำหรับอัตราการขยายตัวของความต้องการพาราไซลีนในภูมิภาคเอเชียตะวันออก ในปี 2555
มีการขยายตัวในอัตรา ที่ลดลงมาอยู่ที่ประมาณร้อยละ 2.5 ต่อปี คิดเป็น 0.63 ล้านตันต่อปี
และคาดว่าอัตราการขยายตัวของความต้องการจะเพิ่มขึ้นเป็นประมาณร้อยละ 7.6 ต่อปี หรือคิดเป็น
8.9 ล้านตันในช่วงปี 2555-2559
ทั้งนี้ภูมิภาคเอเชียตะวันออกเป็นภูมิภาคที่มีสถานะเป็นผู้นำเข้าพาราไซลีน โดยประ
เทศที่นำเข้ารายใหญ่ที่สุด ได้แก่ ประเทศจีน ไต้หวัน ปากีสถาน และอินโดนีเซีย
ซึ่งมีปริมาณพาราไซลีนที่ต้องการนำเข้ารวมกันประมาณ 8.0 ล้านตันต่อปี
สำหรับประเทศที่มีสถานะเป็นผู้ส่งออกพาราไซลีนสุทธิรายใหญ่ที่สุดของกลุ่มภูมิภาคเอเชียตะวันออกคือ
ไทย สิงคโปร์ เกาหลีใต้ อินเดีย และมาเลเซีย ตามลำดับ โดยมีปริมาณพาราไซลีนส่งออก
รวมกันประมาณ 2.6 ล้านตันต่อปี
ส่วนปริมาณความต้องการที่ยังขาดอยู่นั้นเป็นการนำเข้าเพิ่มเติมจากประเทศ ญี่ปุ่น เกาหลี
และตะวันออกกลาง ซึ่งเป็นประเทศผู้ผลิตพาราไซลีนรายใหญ่ในภูมิภาคตะวันออกไกลในปัจจุบัน

จากภาพรวมความต้องการใช้พาราไซลีนที่ขยายตัวลดลงในปี 2555 ส่งผลให้ส่วนต่าง (spread)
ของราคาพาราไซลีนกับคอนเดนเสทซึ่งเป็นวัตถุดิบในการผลิตอะโรเมติกส์ อยู่ที่ 538 เหรียญสหรัฐฯ
ต่อตัน ปรับลดลงจาก 617 เหรียญสหรัฐฯ ต่อตันในปีที่ผ่านมา

สถานการณ์ตลาดเบนซีน

ความต้องการเบนซีนถูกชี้นำโดยอุตสาหกรรมสไตรีนโมโนเมอร์ และไซโคเฮกเซน
ซึ่งนำไปใช้ในการผลิตโพลิสไตรีน เอบีเอส และเอสบีอาร์
อีกต่อหนึ่งโดยสารดังกล่าวจะถูกนำไปใช้ในอุตสาหกรรมผลิตชิ้นส่วนอิเลคทรอนิกส์
และอุตสาหกรรมยานยนต์ โดยในปี 2555 อุตสาหกรรมอิเล็กทรอนิคส์ รถยนต์
และอุตสาหกรรมเกี่ยวเนื่องในยุโรป สหรัฐอเมริกา และญี่ปุ่น มีอัตราการขยายตัวลดลง
ทำให้ความต้องการสารอนุพันธ์ (Derivatives)
ที่เกี่ยวข้องส่วนใหญ่ที่ถูกนำไปใช้ในอุตสาหกรรมอิเล็คทรอนิกส์และอุตสาหกรรมชิ้นส่วนยานยนต์ปรับตัวลดลง
ส่งผลต่ออัตราการขยายตัวของความต้องการเบนซีนโลกชะลอตัวลงตาม ทั้งนี้ในปี 2555
ทั่วโลกมีความต้องการใช้เบนซีนเพิ่มขึ้นเฉลี่ยในอัตราร้อยละ 1.1 ต่อปี หรือประมาณ 0.468
ล้านตันต่อปี และคาดว่าในช่วงปี 2555-2559
ความต้องการเบนซีนโลกจะมีการขยายตัวเฉลี่ยเพิ่มขึ้นในอัตราประมาณร้อยละ 3.5
ต่อปีหรือคิดเป็นปริมาณ 6.2 ล้านตัน โดยประเทศที่ผลิตเบนซีนเหลือเพื่อส่งออกรายใหญ่ ได้แก่
กลุ่มประเทศในภูมิภาคเอเชียตะวันออกคือ เกาหลีใต้ ญี่ปุ่น อินเดีย ไทย ตามลำดับ
และมีประเทศในภูมิภาคอเมริกาเหนือ
และยุโรปตะวันตกเป็นกลุ่มประเทศผู้นำเข้าสุทธิรายใหญ่ตามลำดับ

สำหรับอัตราการขยายตัวของความต้องการเบนซีนในภูมิภาคเอเชียตะวันออกในปี 2555
โดยเฉลี่ยขยายตัวเพิ่มสูงขึ้นในอัตราร้อยละ 4.0 ต่อปี หรือคิดเป็นปริมาณที่เพิ่มขึ้นประมาณ 0.94
ล้านตันต่อปี คาดว่าในช่วงปี 2555-2559
จะมีความต้องการเบนซีนจะเพิ่มขึ้นในอัตราประมาณร้อยละ 5.1 ต่อปีหรือคิดเป็นปริมาณที่เพิ่มขึ้น
5.2 ล้านตัน ทั้งนี้ในปี 2555
ภูมิภาคเอเชียตะวันออกเป็นภูมิภาคที่มีสถานะเป็นผู้ส่งออกเบนซีนสุทธิโดยมีประเทศที่ นำเข้าคือ
สิงคโปร์ จีน และไต้หวัน ปริมาณเบนซีนที่ต้องการนำเข้ารวมกันประมาณ 0.96 ล้านตันต่อปี
สำหรับประเทศที่มีสถานะเป็นผู้ส่งออกเบนซีนสุทธิรายใหญ่ที่สุดของกลุ่มภูมิภาคเอเชียคือ
ประเทศเกาหลีใต้ อินเดีย และไทย โดยมีเบนซีนเหลือเพื่อส่งออกรวมกันปริมาณประมาณ 2.1
ล้านตันต่อปี โดยปริมาณที่เกินความต้องการในภูมิภาคเอเชียตะวันออก
จะส่งไปยังกลุ่มประเทศอเมริกาเหนือและยุโรปตะวันตก

อนึ่ง เนื่องจากในช่วงปลายปี 2555
ภาวะอุปทานของเบนซีนตึงตัวมากขึ้นจากปัญหาการขาดแคลนวัตถุดิบ ทั้งวัตถุดิบ
รีฟอร์เมตที่มีน้อยลงจากปัญหาโรงกลั่นน้ำมันหยุดการผลิตฉุกเฉิน
และวัตถุดิบไพแก๊สที่ลดลงจากการลดอัตราการผลิตของโรงงานแนฟทาแคร๊กเกอร์ ส่งผลให้ส่วนต่าง
(spread) ของราคาเบนซีนกับคอนเดนเสท ในปี 2555 อยู่ที่ 262 เหรียญสหรัฐฯ ต่อตัน
ปรับเพิ่มขึ้นจาก 180 เหรียญสหรัฐฯ ต่อตันในปีที่ผ่านมา

(ข) คู่แข่งขัน

ภาวะการแข่งขันของตลาดผลิตภัณฑ์พาราไซลีนในปี 2555 อยู่ในสภาวะไม่รุนแรง
เนื่องจากภาวะตึงตัวของพาราไซลีนในภูมิภาคเอเซีย สำหรับตลาดในประเทศในพบว่า บริษัทฯ
จำหน่ายพาราไซลีนให้ลูกค้าในประเทศคิดเป็นสัดส่วนร้อยละ 80 ของปริมาณการผลิต
ซึ่งเป็นตลาดที่บริษัทฯ มีความสามารถในการแข่งขันสูง เนื่องจากเป็นการจัดส่งผลิตภัณฑ์ทางท่อ
ทำให้ค่าใช้จ่ายในการจัดส่งผลิตภัณฑ์ต่ำกว่าคู่แข่ง สำหรับตลาดส่งออก บริษัทฯ
ส่งออกผลิตภัณฑ์ไปยังประเทศจีน ซึ่งเป็นตลาดรับซื้อพาราไซลีนรายใหญ่ที่สุดของโลก โดยบริษัทฯ
มีความได้เปรียบในด้านค่าขนส่งเมื่อเปรียบเทียบกับผู้ผลิตรายอื่นในภูมิภาค

ส่วนผลิตภัณฑ์เบนซีน แม้ว่าสภาพตลาดในประเทศจะอยู่ในภาวะ Oversupply แต่บริษัทฯ
ยังคงรักษาส่วนแบ่งการตลาดในประเทศในสัดส่วนร้อยละ 50 ของปริมาณการผลิต
สำหรับตลาดส่งออก บริษัทฯ ได้กระจายการจำหน่ายผลิตภัณฑ์ไปยังประเทศต่าง ๆ อาทิ สิงคโปร์
มาเลเซีย ซาอุดิอารเบีย และ อินเดีย ซึ่งเป็นตลาดที่บริษัทฯ ไม่มีความเสียเปรียบในด้านค่าขนส่ง
นอกจากนั้น ผลิตภัณฑ์เบนซีนของบริษัทฯ ยังเป็นที่ยอมรับในด้านคุณภาพในตลาด
จึงสามารถแข่งขันกับผู้ผลิตรายอื่นได้

  4.2.3 การจัดหาผลิตภัณฑ์หรือบริการ

4.2.3.1 กำลังการผลิต

ในปี 2555 บริษัทฯ มีการนำเข้าวัตถุดิบเพื่อใช้ในการผลิตผลิตภัณฑ์อะโรเมติกส์ทั้งสิ้น 5.9 ล้านตัน
และสามารถผลิตผลิตภัณฑ์อะโรเมติกส์ได้ทั้งสิ้นประมาณ 2.01 ล้านตัน
โดยมีปริมาณการผลิตผลิตภัณฑ์อะโรเมติกส์ และอัตราการใช้กำลังการผลิต (%BTX Utilization
Rate) สรุปได้ดังตารางต่อไปนี้

  ------------------------------------------------- ----------- -----------
                                                    2554        2555

  กำลังการผลิตผลิตภัณฑ์อะโรเมติกส์ (ตัน)                    2,259,000   2,259,000

  ปริมาณการผลิตผลิตภัณฑ์อะโรเมติกส์ (ตัน)                   2,051,614   2,013,776
                                                    ¹⁾          ²⁾

  BTX Utilization Rate (%)                          88%         86%
  ------------------------------------------------- ----------- -----------

หมายเหตุ 1) โรงงานอะโรเมติกส์หน่วยที่ 1
ได้หยุดการผลิตเพื่อปรับปรุงประสิทธิภาพตามแผนงานเป็นเวลา 12 วัน (20 มิ.ย. - 1 ก.ค.
2554) และ โรงงานอะโรเมติกส์หน่วยที่ 2 ได้หยุดเดินเครื่องฉุกเฉินระหว่างวันที่ 15 – 17
ส.ค. 2554 เนื่องจากปัญหาทางเทคนิคของผู้ให้บริการไฟฟ้าและไอน้ำของโรงงาน
และการหยุดเดินเครื่องบางส่วนในระหว่างวันที่ 12 – 27 ธ.ค. 2554 เนื่องจากปัญหาทางเทคนิค

2) โรงงานอะโรเมติกส์หน่วยที่ 2 ได้หยุดการผลิตเพื่อทำการซ่อมบำรุงใหญ่ประจำปีรวม 36 วัน

  4.2.3.2 การจัดหา สภาพปัญหาและผู้จำหน่ายวัตถุดิบ

บริษัทฯ ได้ทำความตกลงซื้อคอนเดนเสทจาก ปตท.
เพื่อใช้เป็นวัตถุดิบหลักสำหรับโรงงานอะโรเมติกส์ โดยมีระยะเวลาตามสัญญา 20 ปี (สิ้นสุด วันที่
31 ธันวาคม 2559 ทั้งนี้ สัญญาดังกล่าวเป็นสัญญาแบบ Evergreen Basis
ซึ่งสัญญาจะยังมีผลบังคับต่อเนื่องภายหลังสิ้นสุดกำหนดเวลาตามสัญญา
ยกเว้นจะมีการบอกเลิกล่วงหน้าเป็นลายลักษณ์อักษร โดยคู่สัญญาฝ่ายใดฝ่ายหนึ่ง) โดย
ปตท.มีพันธะผูกพันที่จะต้องจัดส่งคอนเดนเสทในปริมาณประมาณ 40 – 51 ล้านบาร์เรลต่อปี

ทั้งนี้ในปี 2555 บริษัทฯ ได้จัดหาคอนเดนเสทผ่าน ปตท. ในราคาตลาดรวมประมาณ 43
ล้านบาร์เรล โดยบริษัทฯ ได้นำคอนเดนเสทที่ให้ผลกำไรดีกว่าแผนธุรกิจเข้ามาผลิต ได้แก่
Grissik, Geragai, South Bongkot, Purovsky, Malampaya, Muda, Pagerungun
และ Alba

  4.2.4 การดำเนินงานเพื่อลดผลกระทบต่อสิ่งแวดล้อม

เพื่อลดผลกระทบด้านสิ่งแวดล้อมในมาบตาพุด บริษัทฯ
ได้ดำเนินการติดตั้งอุปกรณ์ดูดซับไอสารอินทรีย์ระเหยจากถังเก็บผลิตภัณท์เบนซีนที่โรงงานอะโรเมติกส์หน่วยที่
1 และ 2 และกำลังดำเนินโครงการติดตั้งอุปกรณ์ดูดกลับไอสารอินทรีย์ระเหยที่ทุกถังเก็บผลิตภัณท์
คาดว่าจะแล้วเสร็จในต้นปี 2556 นอกจากนี้บริษัทฯ
ยังได้ดำเนินการจัดทำบัญชีการปลดปล่อยสารอินทรีย์ระเหยแล้วเสร็จโดยสมัครใจก่อนที่กระทรวงอุตสาหกรรมจะบังคับใช้อย่างเป็นทางการ
ทั้งนี้สามารถสรุปการดำเนินงานเพื่อลดผลกระทบต่อสิ่งแวดล้อมได้ ดังนี้

-   หน่วยงานชุมชนสัมพันธ์
    และหน่วยงานสิ่งแวดล้อมได้ลงพื้นที่พบปะและรับฟังความคิดเห็นจากชุมชนอย่างสม่ำเสมอ
    และบริษัทฯได้สื่อสารล่วงหน้าหากมีการซ่อมบำรุงใหญ่กับชุมชน อาทิ
    การซ่อมบำรุงใหญ่ที่โรงงานอะโรเมติกส์ แห่งที่ 2 ในช่วงต้นปี 2555

-   วางแผนการระบายสารไฮโดรคาร์บอนออกจากหน่วยกลั่นอย่างเป็นระบบ
    และมีการเฝ้าระวังด้านสิ่งแวดล้อมตลอด 24 ชั่วโมง ระหว่างการซ่อมบำรุงใหญ่ในช่วงต้นปี
    2555

-   ใช้พลังงานอย่างมีประสิทธิภาพโดยการปรับปรุงและทำความสะอาดอุปกรณ์แลกเปลี่ยนความร้อนอย่างต่อเนื่อง
    ทำให้สามารถลดการปล่อยก๊าซเรือนกระจกช่วยลดการเกิดภาวะโลกร้อน

-   ลดการปล่อยสารอินทรีย์ระเหยง่าย (VOC) ให้เป็นศูนย์
    ด้วยการดำเนินโครงการติดตั้งหน่วยนำกลับไอสารสารอินทรีย์ระเหย (VRU)
    ที่ถังเก็บผลิตภัณฑ์ทุกถัง

-   บริษัทฯ ดูแลแนวป้องกันมลพิษด้วยต้นไม้และเพิ่มพื้นที่สีเขียว
    โดยเฉพาะด้านริมรั้วด้านที่ติดกับชุมชน

-   ผลจากความมุ่งมั่นในการลดปริมาณของเสียด้วยการประยุกต์ใช้แนวคิด 3R (Reduce Reuse
    Recycle) ทำให้ได้รับรางวัลการจัดการของเสียที่ดีภายในโรงงานตามหลัก 3Rs (3Rs
    Award) จากกรมโรงงานอุตสาหกรรม

-   การกำจัดของเสียจากอุตสาหกรรมด้วยการฝังกลบอาจสร้างปัญหาด้านสิ่งแวดล้อมในระยะยาว
    บริษัทจึงพยายามลดการกำจัดของเสียจากอุตสาหกรรมให้เป็นศูนย์
    แม้ต้นทุนค่าการกำจัดจะเพิ่มขึ้น ทำให้ได้รับรางวัลการลดของเสียจากการฝังกลบให้เป็นศูนย์
    (Zero Waste to Landfill) จากกรมโรงงานอุตสาหรรม

-   เพื่อให้ชุมชนรอบ ๆ
    นิคมอุตสาหกรรมมาบตาพุดเกิดความเชื่อมั่นในการดำเนินการของกลุ่มโรงงาน
    การนิคมอุตสาหกรรมมาบตาพุดจึงได้ดำเนินโครงการเข้าตรวจเยี่ยมโรงงานในเขตนิคมอุตสาหกรรมมาบตาพุดโดยให้ชุมชนเข้ามาร่วมตรวจด้วย
    ซึ่งบริษัทฯ ได้รับรางวัลธรรมาภิบาลสิ่งแวดล้อม (ธงขาวดาวเขียว) ด้วยคะแนนยอดเยี่ยม

4.3 กลุ่มผลิตภัณฑ์โอเลฟินส์ (Group Performance Center – Olefins)

  4.3.1 ลักษณะผลิตภัณฑ์

โรงงานโอเลฟินส์ของบริษัทฯ สามารถผลิตผลิตภัณฑ์โอเลฟินส์ ซึ่งประกอบไปด้วย
ผลิตภัณฑ์เอทิลีนและโพรพิลีน ทั้งนี้ สามารถแสดงวัตถุดิบหลักที่ใช้ในการผลิตเอทิลีนและโพรพิลีน
และแหล่งที่มาของวัตถุดิบ ต่าง ๆ รวมทั้งผลิตภัณฑ์ปิโตรเคมีขั้นกลาง และปลายน้ำ ได้ดังนี้

[]

โรงงานโอเลฟินส์ของบริษัทฯ ยังสามารถผลิตผลิตภัณฑ์พลอยได้ ได้แก่ ไพโรไลซิสก๊าซโซลีน มิกซ์ซี
4 เทลก๊าซ แครกเกอร์บอททอม และไฮโดรเจน ซึ่งบริษัทฯ
สามารถนำผลิตภัณฑ์พลอยได้เหล่านี้ไปเพิ่มมูลค่าจากการ Synergy
กับโรงกลั่นน้ำมันและโรงงานอะโรเมติกส์ เช่น
การนำไพโรไลซีสก๊าซโซลีนไปผลิตเป็นผลิตภัณฑ์อะโรเมติกส์ การนำแครกเกอร์บอททอม
ไปกลั่นแยกเป็นน้ำมันสำเร็จรูป
หรือการนำไฮโดรเจนไปใช้ที่โรงกลั่นน้ำมันทดแทนไฮโดรเจนที่ผลิตจากหน่วย Hydrogen
Manufacturing Unit (HMU) ซึ่งมีต้นทุนการผลิตสูงกว่า เป็นต้น

นอกจากนี้โรงงานโอเลฟินส์ของบริษัทฯ ยังได้มีการผลิตและจำหน่ายสาธารณูปการที่สำคัญ
ประกอบด้วย ไฟฟ้า ไอน้ำ และน้ำใช้ในอุตสาหกรรม ซึ่งประกอบด้วย น้ำอุตสาหกรรม (Treated
Water) น้ำประปา (Potable Water) และน้ำบริสุทธิ์ (Demineralized Water)
เพื่อใช้ภายในโรงโอเลฟินส์ของบริษัทฯ
และจำหน่ายแก่กลุ่มโรงงานปิโตรเคมีขั้นต่อเนื่องในเขตสัมปทานที่ได้รับอนุญาต
และบริษัทอื่นในเขตนิคมอุตสาหกรรมมาบตาพุด

  4.3.2 ตลาดและภาวะการแข่งขัน

4.3.2.1 นโยบายและลักษณะการตลาดของผลิตภัณฑ์

(ก) กลยุทธ์ทางธุรกิจ

บริษัทฯ มีนโยบายที่มุ่งเน้นการสร้างความสามารถในการแข่งขันให้เทียบเท่าระดับสากล
ทั้งจากการใช้วัตถุดิบที่มีความหลากหลาย มีต้นทุนที่แข่งขันได้
และการเพิ่มโอกาสทางธุรกิจนับตั้งแต่อุตสาหกรรมต้นน้ำจนถึงอุตสาหกรรมปลายน้ำ
เพื่อช่วยให้บริษัทฯ มีเสถียรภาพและทางเลือกในการบริหารจัดการสูง และการที่บริษัทฯ
มีความพร้อมในด้านการแข่งขันทั้งในและต่างประเทศ
ได้ช่วยสนับสนุนให้การกำหนดนโยบายการตลาดมีความคล่องตัวมากขึ้น
และเป็นการเพิ่มทางเลือกในการจำหน่ายผลิตภัณฑ์ให้กับบริษัทฯ
โดยเฉพาะในสถานการณ์ที่มีความผันผวนสูง

บริษัทฯ ยังคงแสวงหาโอกาสที่จะขยายกำลังการผลิตของโรงงาน โดยอาศัยศักยภาพของบริษัทฯ
ที่สามารถขยายกำลังการผลิตจากอุปกรณ์พื้นฐานของโรงงานที่มีอยู่ปัจจุบัน
ตลอดจนความรู้ความชำนาญของบุคลากร และความพร้อมด้านเทคนิค ส่งผลให้บริษัทฯ
สามารถดำเนินการได้อย่างมีประสิทธิภาพสูงสุด นอกจากนี้ บริษัทฯ
ยังคงดำเนินแนวทางการลดต้นทุนการผลิตอื่น ๆ อย่างต่อเนื่อง ได้แก่ การพัฒนาปรับปรุงโรงงาน
และการหาแนวทางการเพิ่มประสิทธิภาพด้านการผลิต รวมถึงการสร้าง Synergy
ร่วมกับบริษัทในกลุ่ม ปตท. เช่น การจัดหาวัตถุดิบที่มีคุณภาพในราคาที่แข่งขันได้
การแลกเปลี่ยนองค์ความรู้เพื่อนำไปสู่การเป็น Best Practice ร่วมกัน เป็นต้น

(ข) ลักษณะลูกค้า

ลูกค้าที่สำคัญของบริษัทฯ ได้แก่โรงงานปิโตรเคมีขั้นต่อเนื่องในนิคมอุสาหกรรมมาบตาพุด ซึ่งส่วนใหญ่
เป็นบริษัทย่อย และบริษัทร่วมของบริษัทฯ

+-----------------------------+----------------------------------------+
| ลูกค้าที่สำคัญ                   | ลักษณะความสัมพันธ์                         |
+=============================+========================================+
| บริษัท บางกอกโพลีเอททีลีน จํากัด   | -   เป็นบริษัทย่อย / กรรมการร่วม/           |
| (มหาชน) (BPE)               |     ผู้บริหารเป็นกรรมการใน BPE             |
|                             |                                        |
|                             | -   ซื้อผลิตภัณฑ์เอทิลีน                      |
+-----------------------------+----------------------------------------+
| บริษัท ไทยโพลิเอททีลีน จํากัด      | -   ผู้ถือหุ้นร่วมและซื้อผลิตภัณฑ์เอทิลีน           |
| (TPE)                       |                                        |
+-----------------------------+----------------------------------------+
| บริษัท วีนิไทย จํากัด (มหาชน)     | -   เป็นบริษัทร่วม / กรรมการร่วม/           |
| (VNT)                       |     ผู้บริหารเป็นกรรมการใน VNT             |
|                             |                                        |
|                             | -   ซื้อผลิตภัณฑ์เอทิลีนและเทลก๊าซ             |
+-----------------------------+----------------------------------------+
| บริษัท ไทยพลาสติกและเคมีภัณฑ์     | -   ผู้ถือหุ้นร่วม                           |
| จำกัด (มหาชน) (TPC)          |                                        |
|                             | -   ซื้อผลิตภัณฑ์เอทิลีน                      |
+-----------------------------+----------------------------------------+
| บริษัท สยามสไตรีนโมโนเมอร์ จํากัด | -   ผู้ถือหุ้นร่วม                           |
| (SSMC)                      |                                        |
|                             | -   ซื้อผลิตภัณฑ์เอทิลีน                      |
+-----------------------------+----------------------------------------+
| บริษัท ทีโอซีไกลคอล จำกัด        | -   เป็นบริษัทย่อย/ กรรมการร่วม/            |
| (TOCGC)                     |     ผู้บริหารเป็นกรรมการใน TOCGC           |
|                             |                                        |
|                             | -   ซื้อผลิตภัณฑ์เอทิลีน และซื้อผลิตภัณฑ์เทลก๊าซ    |
+-----------------------------+----------------------------------------+
| บริษัท พีทีที ฟีนอล จำกัด (PPCL)   | -   เป็นบริษัทย่อย/ มีผู้ถือหุ้นร่วม/ กรรมการร่วม/ |
|                             |     ผู้บริหารเป็นกรรมการใน PPCL            |
|                             |                                        |
|                             | -   ซื้อผลิตภัณฑ์โพรพิลีน                     |
+-----------------------------+----------------------------------------+
| บริษัท ไทยโพลิโพรไพลีน จํากัด     | -   ผู้ถือหุ้นร่วม และ ซื้อผลิตภัณฑ์โพรพิลีน        |
| (TPP)                       |                                        |
+-----------------------------+----------------------------------------+
| บริษัท เอ็ชเอ็มซีโปลิเมอส์ จํากัด    | -   ผู้ถือหุ้นร่วม/ ผู้บริหารเป็นกรรมการใน HMC   |
| (HMC)                       |                                        |
|                             | -   ซื้อผลิตภัณฑ์โพรพิลีน                     |
+-----------------------------+----------------------------------------+

(ค) การจําหน่ายและช่องทางการจัดจําหน่าย

บริษัทฯ มีสัญญาซื้อขายโอเลฟินส์ระยะยาว
ตามราคาตลาดให้กับกลุ่มโรงงานผลิตปิโตรเคมีขั้นต่อเนื่อง ดังนี้

+------------------------------------+---------------+----------------+
| คู่สัญญาที่สำคัญ                         | ปริมาณตามสัญญา  | สัญญาสิ้นสุดปี พ.ศ. |
|                                    |               |                |
|                                    | (ตันต่อปี)       |                |
+====================================+===============+================+
| เอทิลีน:                             | 176,000       | 2559           |
|                                    |               |                |
| TPE                                |               |                |
+------------------------------------+---------------+----------------+
| TPC                                | 50,700        | 2559           |
+------------------------------------+---------------+----------------+
| SSMC                               | 61,000        | 2556           |
+------------------------------------+---------------+----------------+
| VNT                                | 69,000        | 2564           |
+------------------------------------+---------------+----------------+
| VNT                                | 69,000        | 2565           |
+------------------------------------+---------------+----------------+
| TOCGC                              | 300,000       | 2564           |
+------------------------------------+---------------+----------------+
| PTT ¹⁾                             | 300,000       | 2556           |
+------------------------------------+---------------+----------------+
| โพรพิลีน:                            |               |                |
+------------------------------------+---------------+----------------+
| TPP                                | 9,180         | 2559           |
+------------------------------------+---------------+----------------+
| HMC                                | 94,500        | 2559           |
+------------------------------------+---------------+----------------+
| PPCL                               | 95,000        | 2566           |
+------------------------------------+---------------+----------------+
| IRPC                               | 36,000 –      | 2556 ²⁾        |
|                                    | 72,000        |                |
+------------------------------------+---------------+----------------+
| ADITYA                             | 10,000        | 2557           |
+------------------------------------+---------------+----------------+

หมายเหตุ 1) ปตท. มีความผูกพันที่จะต้องรับซื้อในกรณีที่บริษัทฯ
ไม่สามารถใช้เอทิลีนเป็นวัตถุดิบในโรงงาน EO/EG หรือไม่สามารถขายเอทิลีนในประเทศได้

2) บริษัทอยู่ระหว่างดำเนินการทำสัญญาต่อในปี โดยมีปริมาณตามสัญญาอยู่ที่ประมาณ 3,000 -
6,000 ตันต่อเดือน

ในปี 2555 บริษัทฯ ส่งออกเอทิลีนปริมาณ 59,205 ตัน คิดเป็นร้อยละ 3.9
ของปริมาณเอทิลีนที่จำหน่ายทั้งหมด และส่งออกโพรพิลีนปริมาณ 92,304 ตัน คิดเป็นร้อยละ 22.9
ของปริมาณโพรพิลีนที่จำหน่ายทั้งหมด

4.3.2.2 ภาวะการแข่งขัน

  (ก) สถานการณ์ตลาดโอเลฟินส์

ตลาดโอเลฟินส์ในปี 2555 นี้เป็นปีที่ค่อนข้างผันผวน เมื่อพิจารณาในด้านของราคาผลิตภัณฑ์
เปรียบเทียบกับปีที่ผ่านมา เนื่องจากราคาโอเลฟินส์เฉลี่ยปี 2555 จะเป็นไปในทิศทางที่แตกต่างกัน
โดยราคาเฉลี่ยเอทิลีนในเอเชียอยู่ที่ระดับ 1,230 เหรียญสหรัฐฯ ต่อตัน
สูงกว่าช่วงเดียวกันของปีก่อนประมาณร้อยละ 4 ในขณะที่ราคาโพรพิลีนอยู่ที่ระดับ 1,267
เหรียญสหรัฐฯ ต่อตัน ต่ำกว่าช่วงเดียวกันของปีก่อนประมาณร้อยละ 9 (ที่มา : ICIS)
โดยสาเหตุที่ทำให้ราคาเอทิลีนในปี 2555 ปรับเพิ่มสูงขึ้นจากปีก่อน
เนื่องจากปัจจัยบวกจากราคาน้ำมันและแนฟทาปรับตัวสูงขึ้นค่อนข้างมาก
อันเป็นผลมาจากเหตุการณ์ความไม่สงบในหลาย ๆ
ประเทศของตะวันออกกลางและแอฟริกาเหนือที่ยังคงมีอยู่
ประกอบกับอุปทานของผลิตภัณฑ์เอทิลีนค่อนข้างตึงตัวเป็นบางช่วง
อันเป็นผลมาจากโรงแครกเกอร์หลายโรงในภูมิภาคเอเชียโดยเฉพาะในประเทศจีนต้องหยุดซ่อมบำรุงใหญ่ประจำปี
รวมถึงการลดกำลังการผลิตเนื่องจากปัญหาทางด้านเทคนิค
ทำให้มีปริมาณเอทิลีนหายไปจากตลาดตลอดทั้งปีประมาณ 5.76 ล้านตัน ซึ่งเป็นปริมาณที่สูงกว่าปี
2554 (ที่มา: CMAI)
นอกจากนี้ยังมีผลมาจากการที่ผู้ผลิตในตะวันออกกลางส่งออกสินค้ามายังภูมิภาคเอเชียน้อยลง
เนื่องจากมีการหยุดซ่อมบำรุงและประสบปัญหาทางด้านการผลิตและการขนส่งอีกด้วย

อย่างไรก็ตามในระหว่างปีก็มีปัจจัยลบที่เข้ามากดดันให้ราคาเอทิลีนในตลาดปรับตัวลดลงไปได้บ้าง
อันได้แก่ ความต้องการในตลาดผลิตภัณฑ์ขั้นต่อเนื่องที่ค่อนข้างซบเซา
จากความไม่แน่นอนของสภาวะเศรษฐกิจโลก โดยเฉพาะปัญหาวิกฤตหนี้สินของประเทศในกลุ่มยุโรป
ซึ่งเป็นตลาดส่งออกสำคัญของผู้ผลิตผลิตภัณฑ์ขั้นต่อเนื่อง
ทำให้ผู้ผลิตในภูมิภาคเอเชียชะลอการซื้อเอทิลีน
และสินค้าต่อเนื่องรวมถึงซื้อสินค้าเก็บสต็อกไว้ใช้แค่เพียงสำหรับทำการผลิตตามแผนเท่านั้น
นอกจากนี้ยังได้รับปัจจัยลบจากการที่มีโรงแครกเกอร์แห่งใหม่ในจีน 2 โรงของบริษัท Daqing
Petrochemical และ Fushun Petrochemical กำลังการผลิตรวม 1.4
ล้านตันต่อปีเริ่มทำการผลิตได้ในช่วงครึ่งหลังของปีอีกด้วย
อย่างไรก็ตามเมื่อสรุปในภาพรวมตลอดทั้งปีแล้ว พบว่าส่วนต่างระหว่างราคาเอทิลีนและแนฟทาในปี
2555 อยู่ที่ระดับ 287 เหรียญสหรัฐฯ ต่อตัน เพิ่มขึ้นจากปี 2554 ประมาณ 38 เหรียญสหรัฐฯ
ต่อตัน (ที่มา: ICIS)

สำหรับสถานการณ์ตลาดโพรพิลีนของภูมิภาคเอเชียในปี 2555 นั้น
อุปทานมีแนวโน้มเพิ่มขึ้นเมื่อเทียบกับปีก่อน
เนื่องจากหน่วยผลิตโพรพิลีนในภูมิภาคส่วนใหญ่สามารถเดินเครื่องได้ตามปกติ
แม้ว่ากับหน่วยผลิตโพรพิลีนแบบ On purpose (หน่วยผลิตที่ได้โพรพิลีนเป็นผลิตภัณฑ์หลัก)
จะหยุดผลิตเนื่องจากการซ่อมบำรุงตามแผนและปัญหาทางด้านการผลิต

ส่งผลให้มีปริมาณโพรพิลีนหายไปเพียง 275,000 ตัน (ที่มา: CMAI) หรือประมาณ 5.7%
ของกำลังการผลิตโพรพิลีนในภูมิภาคเอเชีย
นอกจากนี้ยังมีโรงงานแห่งใหม่หลายโรงโดยเฉพาะในประเทศจีน เกาหลีใต้
และไต้หวันกำลังการผลิตรวมประมาณ 2.4 ล้านตันต่อปี เริ่มทำการผลิตได้ในปีนี้
ในขณะที่อุปสงค์ในตลาดผลิตภัณฑ์ขั้นต่อเนื่องนั้นก็ยังคงซบเซา
จากความไม่แน่นอนของสภาพเศรษฐกิจโลกอีกด้วย
จากปัจจัยดังกล่าวส่งผลให้ราคาโพรพิลีนในภูมิภาคเอเชียปรับลดลงจากปีก่อนและส่วนต่างระหว่างราคาโพรพิลีนและแนฟทาในปี
2555 อยู่ที่ระดับ 324 เหรียญสหรัฐฯ ต่อตัน ลดลงจากปี 2554 ประมาณ 124 เหรียญสหรัฐฯ
ต่อตัน (ที่มา: ICIS) แต่สำหรับบริษัทฯ
ซึ่งมีความยืดหยุ่นในการบริหารจัดการวัตถุดิบยังคงมีความได้เปรียบทางการแข่งขันในตลาด

ในปี 2556 คาดว่าราคาและผลกำไร (Margin)
ของผู้ผลิตโอเลฟินส์ในตลาดภูมิภาคเอเชียมีแนวโน้มที่จะปรับตัวสูงขึ้นจากปี 2555 โดยจะมีปัจจัยต่าง
ๆ ที่เข้ามากดดันได้แก่
ต้นทุนวัตถุดิบที่จะยังคงทรงตัวอยู่ในระดับสูงทั้งในส่วนของราคาน้ำมันและแนฟทา
นอกจากนี้อุปสงค์ของตลาดโอเลฟินส์ก็มีแนวโน้มที่จะขยายตัวขึ้นเมื่อเทียบกับปี 2555
ตามสภาพของเศรษฐกิจโลกที่เริ่มมีสัญญาณฟื้นตัว
อันเป็นผลมาจากมาตรการกระตุ้นเศรษฐกิจของประเทศต่าง ๆ
อย่างไรก็ตามจากการที่โรงแครกเกอร์ภายในภูมิภาคเอเชียมีแผนที่จะหยุดการผลิตตามแผนและเพื่อซ่อมบำรุงประจำปี
(Turnaround) ที่ลดน้อยลงเมื่อเทียบกับปี 2555
ประกอบกับการที่จะมีโรงผลิตแห่งใหม่ของผู้ผลิตในภูมิภาคเอเชีย เช่น ในประเทศจีน,
ไต้หวันและสิงคโปร์ (กำลังการผลิตรวมประมาณ 4 ล้านตันต่อปี)
จะเริ่มทำการผลิตและส่งสินค้าเข้ามาในตลาดเพิ่มขึ้น
ซึ่งอาจทำให้ตลาดโอเลฟินส์ของภูมิภาคเอเชียเข้าสู่ภาวะ Oversupply ได้ในบางช่วง

  (ข) คู่แข่งขัน

ภาวะการแข่งขันของตลาดโอเลฟินส์ในภูมิภาคเอเชียของปี 2555 นั้นไม่รุนแรงมากนัก
จะมีแต่เฉพาะในช่วงครึ่งแรกของปีเท่านั้น ที่มีการแข่งขันทางด้านราคาที่ค่อนข้างรุนแรง
เนื่องจากตลาดอยู่ในภาวะ Oversupply อันเป็นผลมาจากความต้องการที่ชะลอตัวลง
ตามสภาวะเศรษฐกิจโลก อย่างไรก็ดี บริษัทฯ ไม่ได้รับผลกระทบจากภาวะที่เกิดขึ้นมากนัก
เนื่องจากกลุ่มบริษัทมีกระบวนการผลิตที่เชื่อมต่อ (Integrate)
ตั้งแต่การผลิตโอเลฟินส์ไปจนถึงผลิตภัณฑ์ขั้นปลาย ได้แก่ MEG, HDPE, LDPE และ LLDPE
นอกจากนี้วัตถุดิบในการผลิตโอเลฟินส์ของบริษัทฯ มากกว่าร้อยละ 80 มาจากก๊าซธรรมชาติ
ซึ่งเป็นปัจจัยที่ทำให้การผลิตของบริษัทฯ มีต้นทุนที่สามารถแข่งขันได้ในระดับสากล

อนึ่งบริษัทฯ มีความมุ่งมั่นในการรักษาผลตอบแทนทางธุรกิจให้คงอยู่ในระดับสูง
โดยได้จัดทำแผนงานต่าง ๆ เช่น การบริหารปริมาณสินค้าคงเหลือของบริษัทฯ
ให้อยู่ในระดับที่เหมาะสมและการลดต้นทุนการผลิตในส่วนต่าง ๆ
รวมถึงการบริหารจัดการกระแสเงินสด (cash flow management) เป็นต้น
เพื่อรักษาความสามารถในการแข่งขันของบริษัทฯ อีกด้วย

  4.3.3 การจัดหาผลิตภัณฑ์หรือบริการ

4.3.3.1 กำลังการผลิต

กลุ่มบริษัท PTTGC มีโรงโอเลฟินส์จำนวน 4 โรงงาน
ซึ่งมีกำลังการผลิตและปริมาณการผลิตผลิตภัณฑ์โอเลฟินส์ และอัตราการใช้กำลังการผลิต ในปี 2554
– 2555 ดังนี้

  -------------------------------------------- ------------- -------------
  หน่วย : ตันต่อปี                                 2554 ¹⁾       2555 ²⁾

  กำลังการผลิตติดตั้ง (Nameplate Capacity)          2,888,000     2,888,000

  1. เอทิลีน                                     2,376,000     2,376,000

  2. โพรพิลีน                                    512,000       512,000

  ปริมาณการผลิตจริง                               2,292,345     2,551,932

  1. เอทิลีน                                     1,918,713     2,150,647

  2. โพรพิลีน                                    373,632       401,285

  อัตราการใช้กำลังการผลิต (%) ³⁾                   80%           88%
  -------------------------------------------- ------------- -------------

หมายเหตุ 1) ในปี 2554 มีการหยุดการผลิตที่สำคัญ ดังนี้

  - ในไตรมาส 3/2554 โรงโอเลฟินส์ของ PTTPE หยุดผลิตเพื่อซ่อมบำรุงเครื่องจักรเป็นเวลา
  42 วัน

  - ในไตรมาส 4/2554 โรงโอเลฟินส์ไอ-สี่หนึ่ง หยุดผลิตเพื่อซ่อมบำรุงเครื่องจักรเป็นเวลา 18
  วัน

  - ในไตรมาส 3/2554 โรงโอเลฟินส์ไอ-สี่หนึ่ง หยุดผลิตเพื่อซ่อมบำรุงเครื่องจักรเป็นเวลา 41
  วัน

2) ในปี 2555 มีการหยุดการผลิตที่สำคัญ ดังนี้

  - ในไตรมาส 1/2555 โรงโอเลฟินส์ของ PTTPE หยุดผลิตเป็นเวลา 13 วัน
  และโรงโอเลฟินส์ไอ-สี่สอง หยุดผลิตเพื่อซ่อมบำรุงเครื่องจักรเป็นเวลา 46 วัน

  - ในไตรมาส 4/2555 โรงโอเลฟินส์ไอ-สี่หนึ่ง หยุดผลิตเพื่อซ่อมบำรุงเครื่องจักรเป็นเวลา 26
  วัน

3) อัตราการใช้กำลังการผลิต (%) คำนวณโดยใช้ปริมาณการผลิตจริงหารด้วยกำลังการผลิตติดตั้ง
(กำลังการผลิตติดตั้ง คือกำลังการผลิตจากการออกแบบก่อสร้างโรงงาน)

4.3.1.2 การจัดหา สภาพปัญหาและผู้จำหน่ายวัตถุดิบ

วัตถุดิบหลักที่สำคัญในการผลิตโอเลฟินส์ของบริษัทฯ ได้แก่ อีเทน โพรเพน แอลพีจี และเอ็นจีแอล
ซึ่งเป็นผลิตภัณฑ์จากก๊าซธรรมชาติที่ผลิตได้จากโรงแยกก๊าซธรรมชาติ โดยในปี 2555 บริษัทฯ
จัดหาวัตถุดิบหลักจาก ปตท. คิดเป็นสัดส่วนร้อยละ 98.16 ของปริมาณวัตถุดิบที่จัดหาทั้งหมด
อย่างไรก็ตามแม้ว่าบริษัทฯ จะพึ่งพาวัตถุดิบจาก ปตท.ในสัดส่วนที่สูง
แต่ความสามารถในการจัดส่งวัตถุดิบของ ปตท. ก็สูงเช่นเดียวกัน เนื่องจาก ปตท.
มีโรงแยกก๊าซธรรมชาติ 6 โรงที่แยกจากกัน จึงมีโอกาสน้อยที่โรงแยกก๊าซธรรมชาติทั้ง 6
โรงจะหยุดการผลิตพร้อมกัน นอกจากนี้ ปตท. ยังเก็บสำรองวัตถุดิบเหล่านี้ไว้ด้วยบางส่วน ซึ่งทำให้
ปตท.ยังคงสามารถจัดหาวัตถุดิบให้แก่ลูกค้าได้ในช่วงระยะเวลาสั้น ๆ รวมทั้งบริษัทฯ และ ปตท.
ยังมีการประสานงานกันอย่างใกล้ชิด
เพื่อให้การรับส่งวัตถุดิบเป็นไปตามแผนงานและมีอุปสรรคน้อยที่สุด
ซึ่งสามารถสรุปรายละเอียดของสัญญาซื้อวัตถุดิบหลักที่สำคัญ ได้ดังนี้

+------------+---------+--------------------------+-------------------+
| คู่สัญญาที่สำคัญ | ว       | ปริมาณการจัดหาตามสัญญา      | สัญญาสิ้นสุดปี พ.ศ.    |
|            | ัตถุดิบหลัก | (ตันต่อปี)                  |                   |
+============+=========+==========================+===================+
| ปตท.       | อีเทน    | 454,000-605,000          | 2563*             |
+------------+---------+--------------------------+-------------------+
|            | อีเทน    | 370,000-500,000          | 2563              |
+------------+---------+--------------------------+-------------------+
|            | อีเทน    | 1,300,000-1,350,000      | 2568              |
+------------+---------+--------------------------+-------------------+
|            |  แอลพีจี  | 100,000-160,000          | 2563*             |
|            |         |                          |                   |
|            |         |                          |                   |
+------------+---------+--------------------------+-------------------+
|            |         | > 240,000                | 2563*             |
+------------+---------+--------------------------+-------------------+
|            |         | > 156,000                | 2564              |
+------------+---------+--------------------------+-------------------+
|            |         | 336,000                  | 2563*             |
+------------+---------+--------------------------+-------------------+
|            | เอ็นจีแอล | 380,000-470,000          | 2564              |
+------------+---------+--------------------------+-------------------+
|            | โพรเพน  | 126,000-168,000          | 2563*             |
+------------+---------+--------------------------+-------------------+
| ESSO       | แอลพีจี   | 36,000-54,000 ตัน/เดือน    | 2556              |
+------------+---------+--------------------------+-------------------+

หมายเหตุ 1) ขยายระยะเวลาของสัญญาหลังจากที่ประชุมคณะกรรมการบริษัทครั้งที่ 7/2555
เมื่อวันที่ 27 กรกฎาคม 2555
ได้มีมติอนุมัติให้ปรับสูตรราคาซื้อขายวัตถุดิบปิโตรเคมีจากก๊าซธรรมชาติ ระหว่างบริษัทฯ และ บริษัท
ปตท. จำกัด (มหาชน) โดยการปรับสูตรราคาซื้อขายดังกล่าว
ยังคงอยู่บนหลักการที่ทั้งสองฝ่ายตกลงแบ่งปันผลประโยชน์อย่างเท่าเทียมกัน และมีผลบังคับใช้ตั้งแต่
1 สิงหาคม 2555 เป็นต้นไป

โดยในสัญญาซื้อขายวัตถุดิบนี้ โครงสร้างราคาวัตถุดิบอีเทนแปรผันตามราคา HDPE ประเภทฟิล์ม
(HDPE Film Grade) ในตลาดเอเชียตะวันออกเฉียงใต้ ซึ่งจะสะท้อนภาวะของตลาด
ปิโตรเคมีทั้งสายไปถึงตลาดเม็ดพลาสติก HDPE ส่วนโครงสร้างราคาวัตถุดิบโพรเพนและแอลพีจี
จะแปรผันตามราคาผลิตภัณฑ์เม็ดพลาสติก PP ประเภทฟิล์ม (PP Film Grade)
ในตลาดเอเชียตะวันออกเฉียงใต้
ส่วนราคาวัตถุดิบอื่นเป็นไปตามราคาที่ตกลงกันซึ่งอิงกับราคาตลาดทั่วไป

นอกจากวัตถุดิบหลักข้างต้น โรงโอเลฟินส์ของบริษัทฯ ยังสามารถใช้แนฟทาชนิดเบา
ซึ่งเป็นผลิตภัณฑ์พลอยได้ที่ผลิตจากโรงกลั่นน้ำมัน และโรงงานอะโรเมติกส์ของบริษัทฯ
เป็นวัถตุดิบเสริมได้บางส่วนขึ้นอยู่กับสถานการณ์ตลาดในแต่ละช่วงเวลา ทั้งนี้จากการที่บริษัทฯ
มีแหล่งวัตถุดิบที่มีเสถียรภาพในการผลิตได้ ประกอบกับความยืดหยุ่นในการเลือกใช้วัตถุดิบ
ทำให้บริษัทฯ
สามารถดำเนินการผลิตโอเลฟินส์อย่างมีเสถียรภาพสูงและต่อเนื่องเพื่อตอบสนองต่อความต้องการของอุตสาหกรรมปลายน้ำได้อย่างดี

  4.3.4 การดำเนินงานเพื่อลดผลกระทบต่อสิ่งแวดล้อม

บริษัทฯได้ดำเนินการด้านสิ่งแวดล้อมเป็นไปตามที่กฎหมายกำหนดอย่างเข้มงวด โดยบริษัทฯ
มีนโยบายที่จะใช้ทรัพยากรต่าง ๆ อย่างคุ้มค่าและมีประสิทธิภาพสูงสุด
ตลอดจนควบคุมป้องกันให้เกิดผลกระทบต่อสิ่งแวดล้อมต่าง ๆ ให้น้อยที่สุด
โดยกำหนดให้มีการควบคุมและป้องกันตั้งแต่ช่วงก่อนเริ่มดำเนินการ
ด้วยการกำหนดให้มีการศึกษาผลกระทบสิ่งแวดล้อมด้านต่าง ๆ
ไว้ในรายงานการวิเคราะห์ผลกระทบสิ่งแวดล้อม (EIA) อย่างละเอียด
พร้อมทั้งกำหนดมาตรการในการป้องกันและลดผลกระทบและมาตรการติดตามตรวจสอบคุณภาพสิ่งแวดล้อมที่เหมาะสม

บริษัทฯ
ยึดถือว่าการดำเนินธุรกิจควบคู่ไปกับการจัดการสิ่งแวดล้อมที่เป็นระบบและเป็นไปตามมาตรฐานสากล
จะเป็นส่วนสำคัญในการแสดงถึงความรับผิดชอบของบริษัทฯ ที่มีต่อสังคม (Corporate Social
Responsibility หรือ CSR ) โดยในปี 2555 โรงงานโอเลฟินส์ สาขา ไอ-หนึ่ง และ ไอ-สี่
ของบริษัทฯ ยังได้รับรางวัลการจัดการของเสียภายในโรงงานที่ดีตามหลัก 3Rs นอกจากนี้
โรงงานโอเลฟินส์ สาขา ไอ-หนึ่ง ยังได้รับเกียรติบัตรการนำร่องการใช้ประโยชน์ของเสีย ภายใต้
“โครงการพัฒนาศักยภาพการใช้ประโยชน์กากของเสียได้ทั้งหมด (Zero Waste to Landfill
Achievement Award) จากกรมโรงงานอุตสาหกรรม กระทรวงอุตสาหกรรม อีกด้วย

  4.3.5 สรุปจุดเด่นธุรกิจในรอบปี 2555

ในปี 2555 ธุรกิจโอเลฟินส์ของบริษัทฯ ยังคงมีผลการดำเนินงานที่ดี
ซึ่งส่วนหนึ่งได้รับประโยชน์จากการที่ราคาและส่วนต่างราคาผลิตภัณฑ์ที่อยู่ในระดับที่สูงเมื่อเทียบกับทั้งปี
2554 ที่ผ่านมา โดยบริษัทฯ มีการดำเนินงานที่สำคัญ ดังนี้

-   สร้างความแข็งแกร่งในการเป็นผู้ผลิตโอเลฟินส์ที่มีความได้เปรียบในด้านวัตถุดิบ
    ด้วยการบริหารจัดการทรัพย์สินที่มีอยู่ให้เกิดประโยชน์สูงสุด โดยเริ่มมีการนำเอา Off-gas
    ซึ่งเดิมใช้เป็นเชื้อเพลิงในกระบวนการผลิตและ LPG ซึ่งเป็นผลิตภัณฑ์พลอยได้
    จากทั้งโรงกลั่นน้ำมันและโรงอะโรเมติกส์นำมาใช้เป็นวัตถุดิบให้กับโรงโอเลฟินส์ของบริษัทฯ
    รวมถึงการปรับปรุงพัฒนากระบวนการผลิตและอุปกรณ์สำคัญในโรงงานให้สามารถเดินเครื่องผลิตได้อย่างมีประสิทธิภาพ

-   พัฒนาศักยภาพทางการจำหน่ายและการตลาด
    ตลอดจนการพัฒนาระบบข้อมูลที่สำคัญเพื่อการวางแผนงาน
    เพื่อให้แข่งขันได้ทั้งตลาดในประเทศและตลาดต่างประเทศ
    รวมถึงการเตรียมความพร้อมขององค์กร เพื่อรองรับการเติบโตในอนาคต

-   นำเอาระบบซอฟต์แวร์ต่าง ๆ เช่นระบบ Supply Chain Management และระบบ SAP
    เข้ามาช่วยในการปรับปรุงประสิทธิภาพในการดำเนินงานต่างๆให้ดีขึ้น

4.4 กลุ่มธุรกิจผลิตภัณฑ์โพลิเมอร์ (Polymers Business Unit)

  4.4.1 ลักษณะผลิตภัณฑ์

ผลิตภัณฑ์เม็ดพลาสติกเป็นผลิตภัณฑ์ปิโตรเคมีขั้นปลาย
ที่พร้อมนำไปใช้ขึ้นรูปเป็นชิ้นงานพลาสติกสำเร็จรูป
อันเป็นส่วนประกอบสำคัญในอุตสาหกรรมต่อเนื่องอื่น ๆ หรือใช้งานในชีวิตประจำวัน อาทิ
อุตสาหกรรมบรรจุภัณฑ์ อุตสาหกรรมเครื่องใช้ไฟฟ้า ธุรกิจก่อสร้าง เป็นต้น
ทั้งนี้สามารถสรุปผลิตภัณฑ์เม็ดพลาสติกที่ผลิตจากบริษัทฯ และบริษัทร่วม
รวมทั้งการนำไปใช้ประโยชน์ได้ ดังนี้

1)  เม็ดพลาสติกโพลีเอทิลีนความหนาแน่นสูง หรือ HDPE

ปัจจุบันบริษัทฯ มีกำลังการผลิต HDPE 300,000 ตันต่อปี และมีกำลังผลิต HDPE ภายใต้บริษัทย่อย
คือ BPE อีก 500,000 ตันต่อปี โดยโรงงานทั้งสองแห่งใช้เทคโนโลยีในการผลิตของ Mitsui
Chemical Inc. ประเทศญี่ปุ่น ซึ่งสามารถผลิต HDPE ได้หลากหลายประเภท
เพื่อให้มีคุณสมบัติและลักษณะงานตามความต้องการของผู้ขึ้นรูปผลิตภัณฑ์ (Converter)
โดยสัดส่วนการใช้งานส่วนใหญ่จะเป็นการขึ้นรูปงานประเภทฟิล์มและถุงพลาสติกต่างๆ
สำหรับการขึ้นรูปชิ้นงานประเภทอื่นๆ ได้แก่ ขวดน้ำดื่ม (สีขาวขุ่น) แกลลอนน้ำมันหล่อลื่น
ลังน้ำอัดลม แท่นรองสินค้า แห อวน งานสายเคเบิล เปลือกสายไฟ สายโทรคมนาคม เป็นต้น

2)  เม็ดพลาสติกโพลีเอทิลีนความหนาแน่นต่ำเชิงเส้น หรือ LLDPE

บริษัทฯ ผลิต LLDPE ภายใต้บริษัทย่อย PTTPE ที่ขนาดกำลังการผลิต 400,000 ตันต่อปี
โดยใช้เทคโนโลยีการผลิต Unipol ซึ่งเป็นลิขสิทธิ์ของ Univation Technologies
ประเทศสหรัฐอเมริกา สามารถผลิต LLDPE ได้หลากหลายประเภท
ขึ้นกับคุณสมบัติและลักษณะงานตามความต้องการของผู้ขึ้นรูป โดยมีสัดส่วนการขึ้นรูปฟิล์มกว่าร้อยละ
60 สำหรับงานอุตสาหกรรมการหีบห่อต่าง ๆ เช่น ฟิล์มหดรัด (shrink film)  ฟิล์มยึดรัดรูป
(stretch film) ถุงบรรจุสิ่งของที่มีน้ำหนักสูง ถุงบรรจุเสื้อผ้า ถุงบรรจุอาหารแช่แข็ง
การแปรรูปนอกจากในรูปของฟิล์มแล้ว LLDPE ยังสามารถนำมาทำท่อน้ำ เคลือบสายไฟ
และสายเคเบิ้ล เป็นต้น

3)  เม็ดพลาสติกโพลีเอทิลีนความหนาแน่นต่ำ หรือ LDPE

บริษัทฯ ผลิต LDPE ภายใต้ PTTPE ที่ขนาดกำลังการผลิต 300,000 ตันต่อปี
โดยใช้เทคโนโลยีการผลิตแบบถังปฏิกรณ์แบบท่อ (Tubular reactor) ซึ่งเป็นลิขสิทธิ์ของ
Basell ประเทศเยอรมัน ซึ่งสามารถผลิต LDPE ได้หลากหลายประเภท
ขึ้นกับคุณสมบัติและลักษณะงานตามความต้องการของผู้ขึ้นรูป เช่น ฝาน้ำดื่ม ของเล่นเด็ก ซองขนม
ถุงแช่แข็ง ฟิล์มหดรัด (shrink film) ฟิล์มห่อของ ฟิล์มห่ออาหารทั่วไป ขวดพลาสติกชนิดบีบได้
และงานเคลือบบรรจุภัณฑ์ เป็นต้น

4)  เม็ดพลาสติกโพลีสไตรีน หรือ PS

PTTPE ซึ่งบริษัทฯ เป็นผู้ถือหุ้นจำนวนร้อยละ 100 ได้จัดตั้งบริษัท ไทยสไตรีนิคส์ จำกัด (“TSCL”)
ขึ้นในเขตนิคมอุตสาหกรรมมาบตาพุด
เพื่อดำเนินธุรกิจด้านการผลิตผลิตภัณฑ์โพลีสไตรีนที่กำลังการผลิตรวม 90,000 ตันต่อปี
โดยสามารถผลิตผลิตภัณฑ์โพลีสไตรีนได้ 2 ชนิด คือ GPPS (General Purpose Polystyrene)
และ HIPS (High Impact Polystyrene) ซึ่งใช้เทคโนโลยีจาก Monsanto และ Hunstman
ประเทศสหรัฐอเมริกา ตามลำดับ ทั้งนี้เม็ดพลาสติก GPPS มีคุณสมบัติโดดเด่น คือ
ความใสแต่เปราะหักง่ายและราคาถูก ซึ่งจะใช้ในการผลิต เครื่องใช้สำนักงาน
อุปกรณ์เครื่องใช้ในครัวเรือนประเภทใช้แล้วทิ้ง (Disposable) ขณะที่ HIPS
มีคุณสมบัติในการทนแรงกระแทก แต่ขาดคุณสมบัติเด่นเรื่องความใส
จึงใช้กันมากในอุปกรณ์เครื่องใช้ไฟฟ้าและ ของเด็กเล่น

5)  ผงพลาสติกพีวีซี (Polyvinyl Chloride : PVC)

บริษัทฯ ถือหุ้นในสัดส่วนร้อยละ 24.98 ในบริษัท วินิไทย จำกัด (มหาชน) (VNT)
ซึ่งเป็นผู้ผลิตพลาสติกพีวีซี (PVC) โดยมีกำลังการผลิต PVC รวม 280,000 ตันต่อปี
ซึ่งพลาสติกพีวีซี (PVC) นั้นใช้ในการผลิตท่อ เครื่องกรอง ฟิล์มใสและขุ่นสำหรับห่อผลิตภัณฑ์
ใช้เป็นสารเคลือบผิว เช่น วัสดุที่ใช้ทำพื้นห้องผนัง หนังเทียม เป็นต้น

  4.4.2 ตลาดและภาวะการแข่งขัน

  4.4.2.1 นโยบายและลักษณะการตลาดของผลิตภัณฑ์

การผลิตเม็ดพลาสติกจัดว่าเป็นอุตสาหกรรมปิโตรเคมีขั้นปลาย
ซึ่งมีวงจรของระดับราคาค่อนข้างผันผวนตามภาวะราคาน้ำมันดิบ
และภาวะอุปสงค์อุปทานของผลิตภัณฑ์เช่นเดียวกับผลิตภัณฑ์ ปิโตรเคมีอื่นๆ ดังนั้นในช่วงวัฏจักรขาลง
การควบคุมต้นทุนการผลิตและการมีฐานลูกค้าที่แน่นอนเป็นปัจจัยสำคัญที่จะทำให้บริษัทฯ
อยู่รอดได้ในระยะยาว จากการที่บริษัทฯ เป็นผู้มีประสบการณ์ในการผลิต HDPE มายาวนาน
ตลอดจนความสัมพันธ์อันดีและได้รับการถ่ายทอดเทคโนโลยีจากเจ้าของเทคโนโลยี
และการพัฒนาด้านผลิตภัณฑ์อย่างต่อเนื่อง ทำให้บริษัทฯ
มั่นใจว่าจะสามารถดำเนินการผลิตได้อย่างมีประสิทธิภาพและการมีฐานลูกค้าที่แน่นอนจะทำให้เกิดการใช้ประโยชน์จากกำลังการผลิตสูงสุด
ส่งผลต่อต้นทุนการผลิตต่อหน่วยที่ต่ำลง นอกจากนี้บริษัทฯ ได้ร่วมกับกลุ่มบริษัท ปตท.
ในการจัดตั้งบริษัท พีทีที โพลีเมอร์ มาร์เก็ตติ้ง จำกัด (PTTPM)
เพื่อเป็นผู้ทำตลาดและจัดจำหน่ายผลิตภัณฑ์โพลิเมอร์
และผลิตภัณฑ์พลอยได้ทั้งหมดของกลุ่มธุรกิจผลิตภัณฑ์โพลิเมอร์ อีกทั้งบริษัทฯ ยังได้มอบหมายให้บริษัท
พีทีที โพลีเมอร์ โลจิสติกส์ จำกัด (PTTPL) ซึ่งเป็นบริษัทในกลุ่มบริษัท ปตท.
ให้ดำเนินการด้านการบริหารคลังสินค้าและการขนส่งผลิตภัณฑ์โพลิเมอร์ทั้งหมดของบริษัทฯ
ทำให้มั่นใจว่าบริษัทฯ จะสามารถกระจายสินค้าให้กับลูกค้าได้อย่างทั่วถึงทุกภาคส่วน
แม้ว่าลูกค้าซึ่งเป็นผู้ขึ้นรูปผลิตภัณฑ์พลาสติกจะมีอยู่กว่า 1,000 ราย
กระจายอยู่ทั่วประเทศและลูกค้าต่างประเทศกว่า 80 ประเทศทั่วโลกก็ตาม

เนื่องจากตลาดเม็ดพลาสติกยังคงมีภาวะการแข่งขันสูง ดังนั้นเพื่อให้มีฐานลูกค้าที่แน่นอน บริษัทฯ
ได้ประสานงานกับ PTTPM ในการจัดทำสัญญาขายผลิตภัณฑ์เม็ดพลาสติก
หรือต่ออายุสัญญากับคู่ค้าทั้งในประเทศและต่างประเทศต่อไป
ทั้งนี้จะพิจารณาตามความเหมาะสมและความสามารถในการขายของคู่ค้าแต่ละราย
โดยยึดหลักผลประโยชน์สูงสุดต่อบริษัทฯ ในระยะยาว

  (ก) กลยุทธ์ทางธุรกิจ

  1) นโยบายราคา

บริษัทฯ มีนโยบายการกำหนดราคาขายโดยอ้างอิงกับราคาตลาด
โดยราคาขายในประเทศอ้างอิงจากราคาประกาศในประเทศ และในตลาดเอเชียตะวันออกเฉียงใต้
(CFR Southeast Asia)
ซึ่งจะเปลี่ยนแปลงไปตามภาวะอุปสงค์และอุปทานของเม็ดพลาสติกในภูมิภาค
ส่วนราคาขายในต่างประเทศจะอ้างอิงราคาขายตามราคาตลาด ณ ภูมิภาคหรือประเทศนั้นๆ (CFR
Price)
ส่วนสัญญาการขายเม็ดพลาสติกกับคู่ค้าจะมีสูตรราคาอ้างอิงกับราคาในตลาดเอเชียในทุกสัญญา
ทั้งนี้การตั้งราคาจะเท่าเทียมกันกับคู่แข่งขันภายใต้คุณภาพผลิตภัณฑ์ที่เท่าเทียมกัน
และแม้สำหรับผลิตภัณฑ์พลอยได้ เช่น Low Polymer บริษัทฯ
ได้กำหนดให้จัดทำสัญญาซื้อขายที่มีสูตรราคาขายอ้างอิงกับราคาเม็ดพลาสติก HDPE
ในภูมิภาคเอเชียเช่นเดียวกัน

  2) คุณภาพของเม็ดพลาสติกที่ดี

บริษัทฯ
เลือกใช้เทคโนโลยีในการผลิตเม็ดพลาสติกที่มีชื่อเสียงและเป็นที่ยอมรับด้านคุณภาพในระดับมาตรฐานสากล
โดยเม็ดพลาสติกของบริษัทฯ ได้ผ่านการรับรองตามมาตรฐานต่างๆ อันได้แก่ มาตรฐานด้านคุณภาพ
(ISO9001) มาตรฐานการจัดการสิ่งแวดล้อม (ISO14001)
มาตรฐานระบบจัดการอาชีวอนามัยและความปลอดภัย (มอก. 18001) และมาตรฐานห้องทดสอบ
(ISO17025 หรือ Guide25) รวมทั้งผลิตภัณฑ์เกรดใหม่ๆ

  3) การจัดจำหน่ายอย่างครอบคลุม

บริษัทฯ ได้ทำสัญญาแต่งตั้งให้ PTTPM
เป็นผู้ดำเนินกิจกรรมการตลาดและการจัดจำหน่ายผลิตภัณฑ์โพลิเมอร์ให้กับบริษัทฯ ซึ่งปัจจุบัน PTTPM
มีผู้แทนขายที่ได้รับการแต่งตั้งในประเทศจำนวน 34 ราย และผู้แทนขายในต่างประเทศมากกว่า
400 รายครอบคลุมทุกภูมิภาคทั่วโลก
และเพื่อเพิ่มประสิทธิภาพในการให้บริการงานด้านการขายและช่องทางจัดจำหน่ายเพื่อรองรับปริมาณผลิตภัณฑ์โพลิเมอร์ของบริษัทฯ
ที่จะออกสู่ตลาดมากขึ้น ทาง PTTPM มีแผนเพิ่มผู้แทนขายและสำนักงานตัวแทนในต่างประเทศ
โดยปัจจุบัน PTTPM มีสำนักงานตัวแทนในต่างประเทศจำนวน 4 แห่ง ได้แก่
สาธารณรัฐประชาชนจีน 2 แห่งที่นคร เซี่ยงไฮ้และนครกวางโจว
และสาธารณรัฐสังคมนิยมเวียดนาม 1 แห่งที่โฮจิมินห์ซิตี้ ในปี 2556 PTTPM
จะเริ่มเปิดดำเนินการสำนักงานตัวแทนแห่งใหม่ที่ กรุงจาการ์ต้า สาธารณรัฐอินโดนีเซีย นอกจากนี้
PTTPM ยังมีบริษัทย่อย 1 แห่งในประเทศสหรัฐอาหรับเอมิเรตส์
เพื่อตอบสนองความต้องการผลิตภัณฑ์ของลูกค้าทั้งในประเทศและต่างประเทศอย่างทั่วถึง
และเพื่อขยายโอกาสทางการค้าให้มากที่สุด

  4) การบริหารต้นทุนในระดับที่แข่งขันได้

บริษัทฯ มีต้นทุนการผลิตเม็ดพลาสติกโพลีเอทีลีน ในระดับที่แข่งขันได้ในตลาดสากล เนื่องจากบริษัทฯ
ใช้เอทิลีนซึ่งเป็นวัตถุดิบหลักในการผลิตจากโรงโอเลฟินส์ภายในกลุ่มบริษัท ประกอบกับบริษัทฯ
มีความร่วมมือกับเจ้าของเทคโนโลยีอย่างใกล้ชิด
มีการพัฒนากระบวนการผลิตและการพัฒนาผลิตภัณฑ์อย่างต่อเนื่อง ทำให้บริษัทฯ
มั่นใจว่าจะสามารถแข่งขันกับผู้ผลิตรายอื่น ๆ ได้ในทุกสถานการณ์
โดยเฉพาะในช่วงวัฏจักรขาลงของอุตสาหกรรมปิโตรเคมี

แม้ว่าบริษัทฯ ไม่ได้ผลิตสไตรีนโมโนเมอร์ (SM) ซึ่งเป็นวัตถุดิบหลักในการผลิตโพลีสไตรีน (PS)
แต่ บริษัทฯ มีระบบขนส่งทางท่อเพื่อรองรับการนำเข้า SM จากต่างประเทศ
นอกจากนี้ยังได้จัดทำสัญญาซื้อ SM กับผู้ผลิตในประเทศ
อันเป็นการเพิ่มอำนาจการต่อรองและขยายขีดความสามารถในการบริหารจัดการต้นทุน SM
ให้อยู่ในระดับที่แข่งขันได้

  5) การสร้างเครื่องหมายการค้าให้เป็นที่ยอมรับอย่างแพร่หลาย

บริษัทฯ จำหน่ายผลิตภัณฑ์ HDPE, LLDPE และ LDPE ภายใต้เครื่องหมายการค้า “InnoPlus”
ในขณะที่ผลิตภัณฑ์ PS จะจำหน่ายภายใต้เครื่องหมายการค้า “Diarex”
โดยทั้งสองเครื่องหมายการค้าต่างได้รับการยอมรับจากตลาดทั้งในประเทศ และต่างประเทศทั่วโลก
นอกจากนี้บริษัทฯ ยังได้ดำเนินกิจกรรมส่งเสริมภาพลักษณ์เครื่องหมายการค้าทั้งกิจกรรมเพื่อสังคม
และการโฆษณา ประชาสัมพันธ์ผลิตภัณฑ์ที่เข้าถึงกลุ่มผู้ผลิตขึ้นรูปพลาสติก
และตัวแทนจำหน่ายทั้งระดับในประเทศ และระดับสากล อาทิเช่น TIPREX และ Chinaplas
เป็นต้น อย่างต่อเนื่องตลอดมา

(ข) ลักษณะลูกค้าและการจัดจำหน่าย

ในวันที่ 31 สิงหาคม 2548 บริษัทฯ ได้ทำบันทึกข้อตกลงซื้อขายเม็ดพลาสติก HDPE กับ PTTPM
โดยมีระยะเวลาของสัญญา 6 เดือน และต่ออายุได้คราวละ 1 ปี ต่อมาเมื่อวันที่ 27 กันยายน
2549 คู่สัญญาทั้งสองฝ่ายได้พิจารณาปรับเปลี่ยนเป็นสัญญาระยะยาวอายุสัญญา 15 ปี
และต่ออายุได้คราวละ 5 ปี
โดยมีการปรับเปลี่ยนราคาซื้อขายระหว่างกันทุกปีหรือตามความเหมาะสม

  4.4.2.2 ภาวะการแข่งขัน

  (ก) สถานการณ์ตลาดเม็ดพลาสติก

สถานการณ์ปี 2555 เศรษฐกิจโลกขยายตัวร้อยละ 3.3
โดยมีปัจจัยบวกจากแรงขับเคลื่อนทางเศรษฐกิจจากจีนและประเทศในเอเชีย
ประกอบกับการฟื้นตัวของเศรษฐกิจสหรัฐฯ ที่ช่วยเสริมภาคการค้าระหว่างประเทศให้ขยายตัว
ท่ามกลางปัจจัยเสี่ยงจากความกังวลต่อปัญหาหน้าผาทางการเงิน (Fiscal cliff)
ปัญหาหนี้สาธารณะเรื้อรังของกรีซที่ขยายตัวไปยังสเปน อิตาลี และฝรั่งเศส อย่างไรก็ตาม
การบังคับใช้มาตรการคว่ำบาตรอิหร่าน และความขัดแย้งระหว่างอิสราเอลและปาเลสไตน์
ตลอดจนปัญหาภัยธรรมชาติที่เกิดขึ้นในหลาย ๆ ประเทศ ซึ่งปัจจัยต่าง ๆ
เหล่านี้ส่งผลให้ราคาผลิตภัณฑ์ปิโตรเลียมยังทรงตัวในระดับที่สูงกว่าปีที่ผ่านมา
โดยราคาน้ำมันดิบดูไบเฉลี่ยอยู่ที่ 109 เหรียญสหรัฐฯ ต่อบาร์เรล ปรับตัวสูงขึ้นร้อยละ 1
ขณะที่ผลต่างราคาผลิตภัณฑ์โพลิเมอร์ในเอเชียตะวันออกเฉียงใต้สำหรับ HDPE เพิ่มขึ้น 5
เหรียญสหรัฐฯ ต่อตัน (ร้อยละ 0.3) ผลต่างราคา LLDPE เพิ่มขึ้น 16 เหรียญสหรัฐฯ ต่อตัน
(ร้อยละ 1) ขณะที่ผลต่างราคา LDPE ลดลง 236 เหรียญสหรัฐฯ ต่อตัน (ร้อยละ 15)
เนื่องจากกำลังการผลิตใหม่ที่เกิดขึ้นในจีนและตะวันออกกลาง สรุปราคาเฉลี่ยปี 2555
สำหรับผลิตภัณฑ์ HDPE LLDPE และ LDPE อยู่ที่ 1,380 1,354 และ 1,362 เหรียญสหรัฐฯ
ต่อตัน ตามลำดับ (ที่มา : ICIS)

สถานการณ์ตลาดโดยภาพรวม ราคาโพลิเมอร์เพิ่มขึ้นในทิศทางเดียวกับราคาน้ำมันดิบ
ในขณะที่ภาวะการซื้อขายชะลอตัวจากสภาพเศรษฐกิจ
แม้ว่าจะมีมาตรการกระตุ้นเศรษฐกิจออกมาอย่างต่อเนื่อง
ทำให้ความต้องการซื้อมีเฉพาะช่วงฤดูกาลผลิต และมีลักษณะซื้อเท่าที่จำเป็น ช่วงปลายปี 2555
อุปทานจะค่อนข้างตึงตัวจากมาตรการคว่ำบาตรอิหร่านที่เข้มงวด
ปัญหาการหยุดผลิตของผู้ผลิตหลายราย และปัญหาท่าเรือแออัดในซาอุดิอาระเบีย

ด้านตลาด Polypropylene (PP) เป็นตลาดที่มี Margin
ลดลงมากที่สุดจากราคาน้ำมันดิบและวัตถุดิบที่เพิ่มสูงขึ้น ประกอบกับเหตุโรงงาน Formosa ระเบิด
ทำให้ขาดแคลน Feedstock ในการผลิตผลิตภัณฑ์ Downstream ในขณะที่ราคา PP ปรับลดลงถึง
136 เหรียญสหรัฐฯ ต่อตันเมื่อเทียบกับปี 2554
อันเนื่องจากผลกระทบจากกำลังการผลิตใหม่ในตะวันออกกลางและจีน
และความต้องการซื้อที่ชะลอตัวลงอีกด้วย

สำหรับแนวโน้มสถานการณ์ธุรกิจโพลิเมอร์ในปี 2556
คาดการณ์ว่าตลาดโพลีโอเลฟินส์ในภูมิภาคเอเชียจะมีแนวโน้มขยายตัวร้อยละ 4
โดยตลาดจีนจะเป็นแรงขับเคลื่อนหลัก สำหรับราคาวัตถุดิบคาดว่าจะเพิ่มขึ้นตามทิศทางราคาน้ำมันดิบ
ซึ่งทั้งสองปัจจัยจะส่งผลให้ราคาโพลีโอเลฟินส์เพิ่มขึ้น
ประกอบกับอุปทานภายในภูมิภาคจะยังน้อยกว่าอุปสงค์
ทำให้คาดว่าจะยังคงมีปริมาณการนำเข้าจากผู้ผลิตในตะวันออกกลางอย่างต่อเนื่อง อย่างไรก็ตาม
แม้ว่าเศรษฐกิจโลกมีแนวโน้มดีขึ้น
แต่เนื่องจากกำลังการผลิตใหม่ที่เพิ่มขึ้นทั้งในภูมิภาคเอเชียและตะวันออกกลาง
จะทำให้ผู้ซื้อยังคงซื้อสินค้าเท่าที่จำเป็น

  (ข) คู่แข่งขัน

1) บมจ. ไออาร์พีซี (IRPC) ถือได้ว่าเป็นผู้บุกเบิกอุตสาหกรรมผลิตเม็ดพลาสติกรายแรกในไทย
มีการผลิตอุตสาหกรรมปิโตรเคมีครบวงจรทั้งขั้นต้นและขั้นปลาย หลากหลายผลิตภัณฑ์ ทั้ง HDPE,
LDPE, LLDPE, PP, EVA, ABS และ PS เป็นต้น ปัจจุบัน ปตท. ได้ถือหุ้นใน IRPC ร้อยละ
38.51 (ข้อมูลวันที่ 1 มี.ค. 55) ทำให้ IRPC มีสถานะเป็นบริษัทในเครือ ปตท.
เช่นเดียวกับบริษัทฯ ดังนั้น IRPC จึงเป็นพันธมิตรของบริษัทฯ
ที่อาจมีการประสานประโยชน์หรือความร่วมมือทางด้านการตลาด ร่วมกับบริษัทฯ ต่อไป

2) บจ. ไทยโพลิเอททีลีน (TPE) เป็นบริษัทในเครือของกลุ่มปูนซีเมนต์ไทย
ที่มีการผลิตปิโตรเคมีครบวงจร TPE เริ่มผลิตเม็ดพลาสติก HDPE เป็นรายที่สองต่อจาก IRPC โดย
TPE รับวัตถุดิบจากโรงโอเลฟินส์ในเครือกลุ่มปูนซีเมนต์ไทย คือ บจ. ระยองโอเลฟินส์ (ROC)
และ บจ. มาบตาพุด โอเลฟินส์ จำกัด (MOC) และรับโอเลฟินส์บางส่วนจากบริษัทฯ โดย TPE
ผลิตเม็ดพลาสติกหลายชนิดซึ่งรวมถึงผลิตภัณฑ์ LDPE และ LLDPE

3) บจ. สยามโพลีสไตรีน เป็นบริษัทร่วมทุนระหว่างกลุ่มปูนซีเมนต์ไทยและ บจ. ดาวเคมิคอล
(ประเทศไทย) ดำเนินการผลิต PS โดยรับ SM จากบริษัทในกลุ่มปูนซีเมนต์ไทย คือ บจ.
สยามสไตรีนโมโนเมอร์
จึงจัดได้ว่าเป็นคู่แข่งรายสำคัญสำหรับผลิตภัณฑ์โพลีสไตรีนเนื่องจากมีความได้เปรียบในด้านต้นทุนวัตถุดิบ

  4.4.3 การจัดหาผลิตภัณฑ์หรือบริการ

  4.4.3.1 ลักษณะการได้มาซึ่งผลิตภัณฑ์เพื่อจำหน่าย

  (ก) กำลังการผลิต

สำหรับปี 2555 บริษัทฯ มีโรงผลิตเม็ดพลาสติกที่ดำเนินการผลิตในเชิงพาณิชย์ จำนวน 5 โรงงาน
ซึ่งตั้งอยู่เขตนิคมอุตสาหกรรมมาบตาพุด และนิคมผาแดง จังหวัดระยอง
โดยมีกำลังการผลิตและปริมาณการผลิต ดังต่อไปนี้

  ------------------------------------------ -------------- --------------
  หน่วย พันตันต่อปี                               2554           2555

  กำลังการผลิตติดตั้ง                                            

  - HDPE : บริษัทฯ                             300            300

  - HDPE : BPE                               500            500

  - LLDPE : PTTPE                            400            400

  - LDPE : PTTPE                             300            300

  - PS : TSCL                                90             90

  ปริมาณการผลิต                                               

  - HDPE : บริษัทฯ                             296            306

  - HDPE : BPE                               462 ¹⁾         485

  - LLDPE : PTTPE                            356            400

  - LDPE : PTTPE                             167 ²⁾         264

  - PS : TSCL                                62             63

  อัตราการใช้กำลังการผลิต (%) ³⁾                                

  - HDPE : บริษัทฯ                             99%            102%

  - HDPE : BPE                               92%            97%

  - LLDPE : PTTPE                            89%            100%

  - LDPE : PTTPE                             56%            88%

  - PS : TSCL                                69%            70%
  ------------------------------------------ -------------- --------------

หมายเหตุ 1) เริ่มดำเนินการผลิตเชิงพาณิชย์โครงการส่วนขยาย 250,000 ตันต่อปี
ตั้งแต่เดือนมกราคม 2554

2) เริ่มดำเนินการผลิตเชิงพาณิชย์ตั้งแต่เดือนกุมภาพันธ์ 2554

3) อัตราการใช้กำลังการผลิต (%) คำนวณโดยใช้ปริมาณการผลิตจริงหารด้วยกำลังการผลิตติดตั้ง
(กำลังการผลิตติดตั้ง คือ กำลังการผลิตจากการออกแบบก่อสร้างโรงงาน)

(ข) การจัดหา สภาพปัญหาและผู้จำหน่ายวัตถุดิบ

โรงผลิตเม็ดพลาสติกโพลีโอเลฟินส์ของบริษัทฯ
และบริษัทในเครือจะใช้เอทิลีนจากโรงโอเลฟินส์ภายในกลุ่มบริษัทเป็นวัตถุดิบหลัก
ยกเว้นโรงผลิตเม็ดพลาสติกโพลีสไตรีนจะใช้วัตถุดิบหลัก คือ สไตรีนโมโนเมอร์
โดยการนำเข้าจากภูมิภาคเอเชียตะวันออกเฉียงใต้เป็นหลัก

  4.4.4 การดำเนินงานเพื่อลดผลกระทบต่อสิ่งแวดล้อม

บริษัทฯ ยึดถือหลักในการดำเนินกิจการประกอบธุรกิจ โดยให้มีการใช้ทรัพยากรต่างๆ
อย่างคุ้มค่าและมีประสิทธิภาพ ตลอดจนควบคุมป้องกันให้เกิดผลกระทบต่อสิ่งแวดล้อมน้อยที่สุด
โดยกำหนดให้มีการควบคุมและป้องกันตั้งแต่ช่วงก่อนเริ่มดำเนินการตั้งแต่ขั้นตอนของการออกแบบ
การเลือกใช้เทคโนโลยี การก่อสร้างและการติดตั้งระบบควบคุมที่ทันสมัยที่หน่วยผลิตต่างๆ
ทั้งนี้เพื่อให้เป็นไปตามกฎหมายทั้งของประเทศไทยและมาตรฐานสากลที่เกี่ยวข้อง นอกจากนี้บริษัทฯ
ได้กำหนดให้มีการศึกษาผลกระทบสิ่งแวดล้อมด้านต่างๆ
ไว้ในรายงานการวิเคราะห์ผลกระทบสิ่งแวดล้อม (EIA: Environmental Impact
Assessment) อย่างละเอียด
พร้อมทั้งกำหนดมาตรการในการป้องกันและลดผลกระทบคุณภาพสิ่งแวดล้อมที่เหมาะสม

บริษัทฯ ติดตามให้มีการดำเนินการตามมาตรการป้องกันและลดผลกระทบสิ่งแวดล้อมตามที่ระบุใน
EIA อย่างเคร่งครัด ทั้งในช่วงการก่อสร้าง และในช่วงการเดินเครื่องการผลิต
ตลอดจนการเฝ้าระวังคุณภาพสิ่งแวดล้อมด้านต่างๆ ทั้งในด้านคุณภาพน้ำที่ระบายออกจากโรงงาน
คุณภาพอากาศที่ระบายออกจากกระบวนการ การจัดการกากของเสีย
ทั้งประเภทขยะทั่วไปและขยะอุตสาหกรรม และตรวจสอบระดับความดังของเสียง
โดยมีผลการตรวจวัดสอดคล้องกับมาตรฐานที่กำหนด ทั้งนี้เพื่อให้ผู้มีส่วนเกี่ยวข้อง
โดยเฉพาะชุมชนโดยรอบมีความมั่นใจว่าสภาพแวดล้อมได้รับการดูแลรักษาเป็นอย่างดี

ทั้งนี้เพื่อให้บริษัทฯ มีการจัดการสิ่งแวดล้อมที่เป็นระบบและเป็นมาตรฐานสากลที่ยอมรับ
จึงกำหนดให้มีการควบคุมลักษณะปัญหาต่างๆ ที่อาจเกิดขึ้นจากกิจกรรมการดำเนินการของบริษัทฯ
พร้อมทั้งมีแนวทางในการพัฒนาและปรับปรุงอย่างต่อเนื่อง (Continual Improvement) ได้แก่

1.  ติดตั้งระบบ Reverse Osmosis (RO)
    เพื่อนำน้ำทิ้งที่ผ่านการบำบัดโดยระบบบำบัดน้ำเสียของโรงงานแล้ว
    มาใช้ประโยชน์โดยการผลิตน้ำใส (Clarified water)
    เพื่อใช้ในกระบวนการผลิตในระบบน้ำหล่อเย็น
    ซึ่งเป็นการลดปริมาณน้ำทิ้งและใช้ทรัพยากรธรรมชาติให้เกิดประโยชน์สูงสุด
    จัดการแบบบูรณาการในด้านการใช้ทรัพยากรธรรมชาติในด้านต่างๆ
    โดยนำหลักแนวคิดของประสิทธิภาพนิเวศเศรษฐกิจ (Eco-Efficiency) มาประยุกต์ใช้

2.  ติดตั้งอุปกรณ์อื่นๆ ทีมีประสิทธิภาพสูงเพิ่มเติมเพื่อลดผลกระทบด้านสิ่งแวดล้อม เช่น
    ระบบกำจัดฝุ่น (Bag Filter) ที่เกิดจากกระบวนการขนถ่ายผลิตภัณฑ์ไปยังไซโล
    ติดตั้งอุปกรณ์ดัก ลดเสียง (Silencer) ที่อุปกรณ์การผลิต เป็นต้น

3.  สนับสนุนการเพิ่มพื้นที่สีเขียวภายในบริเวณพื้นที่ของบริษัทฯ
    ชุมชนและบริเวณใกล้เคียงเพื่อช่วยลดภาวะโลกร้อน ตามแผนลดและขจัดมลพิษอย่างต่อเนื่อง
    โดยในปี 2555 ได้จัดกิจกรรมกำจัดวัชพืช
    ปลูกต้นไม้และหญ้าแฝกเพิ่มเติมตามโครงการฟื้นป่ารักษ์น้ำ เขาห้วยมะหาด ชุมชนชากลูกหญ้า
    และจัดกิจกรรมปลูกต้นไม้ บริเวณพื้นที่อาคาร Chemical warehouse ของ TSCL

4.  ดำเนินการตามแผนงานเพื่อลดสารอินทรีย์ระเหยง่าย (VOCs)
    ที่ทุกอุปกรณ์การผลิตของทุกหน่วยการผลิตผลิตภัณฑ์โพลิเมอร์

5.  มีการจัดการของเสียอย่างเป็นระบบ ดังนี้

    1.  มีระบบบำบัดน้ำเสียที่สามารถรองรับน้ำเสียจากกระบวนการผลิตได้ทั้งหมด

  5.2 กากของเสียที่เป็นของแข็งจะแยกประเภท
  เพื่อนำไปจำหน่ายหรือกำจัดโดยบริษัทที่ได้รับการขึ้นทะเบียนกับกรมโรงงานอุตสาหกรรม

  5.3
  กากของเสียที่เป็นของเหลวจะจำหน่ายเป็นเชื้อเพลิงกับบริษัทที่ได้รับการขึ้นทะเบียนกับกรมโรงงานอุตสาหกรรม

6.  การสื่อสารกิจกรรมที่อาจจะเกิดผลกระทบกับทางชุมชน เช่น กิจกรรมที่มีเสียงดัง แสงสว่าง
    หรือภาพที่อาจจะทำให้ชุมชนบริเวณรอบข้างไม่สบายใจ บริษัทฯ มีการแจ้งประกาศ ตามสื่อ
    รถประชาสัมพันธ์ วิทยุชุมชน และอื่นๆ พร้อมทั้งมีทีมสื่อสารองค์กร (CSR)
    เข้าประสานงานชุมชนอย่างต่อเนื่อง เพื่อสร้างความเข้าใจที่ถูกต้อง
    และรับฟังข้อเสนอแนะจากชุมชน นำมาปรับปรุงแก้ไขให้เกิดการอยู่ร่วมกับชุมชนได้อย่างยั่งยืน

7.  บริษัทฯ เล็งเห็นความสำคัญของการรับฟังข้อเสนอแนะ ปัญหา จากชุมชน
    ซึ่งเป็นประโยชน์อย่างยิ่งในการดำเนินการ
    จึงได้มีการจัดตั้งไตรภาคีเป็นคณะทำงานประสานงานให้คำปรึกษาด้านสิ่งแวดล้อมโครงการก่อสร้างของกลุ่มบริษัท
    พีทีทีโกลบอล เคมิคอล โดยจะมีการประชุมเดือนละ 1 ครั้ง

นอกจากการให้ความสำคัญด้านสิ่งแวดล้อมแล้ว บริษัทฯ
ได้ให้ความสำคัญกับการบริหารจัดการความปลอดภัย อาชีว อนามัยและสิ่งแวดล้อม (Safety,
Occupational health and Environment) ตามมาตรฐานสากลในทุกหน่วยผลิต โดยในปี
2555 BPE และ TSCL ซึ่งเป็นบริษัทที่อยู่ภายใต้การบริหารงานของกลุ่มธุรกิจฯ
ได้รับโล่ห์ประกาศเกียรติคุณระดับเงิน โครงการรณรงค์ลดสถิติอุบัติเหตุจากการทำงานให้เป็นศูนย์
และรางวัลสถานประกอบกิจการดีเด่นด้านความปลอดภัย
อาชีวอนามัยและสภาพแวดล้อมในการทำงานระดับประเทศ จากกระทรวงแรงงาน ประจำปี 2555

  4.4.5 จุดเด่นธุรกิจในรอบปี 2555

ดำเนินธุรกิจควบคู่กับการรักษาสิ่งแวดล้อมซึ่งเป็นไปตามกรอบนโยบายของบริษัทฯ
โดยในปีนี้ทางกลุ่มธุรกิจฯ ได้รับการรับรองการใช้เครื่องหมายคาร์บอนฟุตพริ้นท์
จากองค์การบริหารจัดการก๊าซเรือนกระจก (องค์การมหาชน) (อบก.) สำหรับการผลิต HDPE
รวม 31 เกรด

4.5 กลุ่มธุรกิจผลิตภัณฑ์เอทิลีนออกไซด์ (EO-Based Performance Business Unit)

  4.5.1 ลักษณะผลิตภัณฑ์

บริษัทฯ ดำเนินธุรกิจผลิตภัณฑ์เอทิลีนออกไซด์
เพื่อเชื่อมโยงและสร้างมูลค่าเพิ่มจากผลิตภัณฑ์โอเลฟินส์
โดยผลิตผลิตภัณฑ์ที่ยังไม่มีการผลิตในประเทศ ซึ่งเป็นการทดแทนการนำเข้า
เพิ่มศักยภาพในการแข่งขันและเติมเต็มคุณค่าแก่อุตสาหกรรมต่อเนื่องต่าง ๆ ในประเทศไทย ได้แก่
อุตสาหกรรมสิ่งทอ บรรจุภัณฑ์พลาสติกใส (ขวด PET) ผลิตภัณฑ์เพื่อสุขอนามัย
อุตสาหกรรมเครื่องสำอางค์ เป็นต้น ทั้งนี้สามารถสรุปผลิตภัณฑ์ในกลุ่มเอทิลีนออกไซด์ที่บริษัทฯ ผลิต
รวมถึงการนำไปใช้ประโยชน์ ดังนี้

  1. เอทิลีนออกไซด์ / เอทิลีนไกลคอล (Ethylene Oxide : EO / Ethylene Glycol :
  EG)

EO/EG เป็นผลิตภัณฑ์ขั้นต่อเนื่องของผลิตภัณฑ์เอทิลีน โดยสาร EG
มีผลิตภัณฑ์หลักในรูปของโมโนเอทิลีนไกลคอล (Monoethylene Glycol : MEG)
ซึ่งสามารถใช้เป็นวัตถุดิบร่วมกับ PTA ในการผลิตเส้นใยโพลีเอสเตอร์ สำหรับอุตสาหกรรมสิ่งทอ
และอุตสาหกรรมการผลิตเม็ดพลาสติกใสสำหรับใช้ผลิตขวดพลาสติกใส หรือขวดเพ็ท (PET)
ทั้งนี้บริษัทฯ ผลิต EO/EG ผ่านบริษัท ทีโอซี ไกลคอล จำกัด (TOCGC)
โดยมีกำลังการผลิตติดตั้งสำหรับ MEG 395,000 ตัน/ปี

  2. เอทานอลเอมีน (Ethanolamines : EA)

EA เป็นผลิตภัณฑ์ต่อเนื่องหนึ่งของ EO ซึ่งมีผลิตภัณฑ์หลักอยู่ในรูปของโมโนเอทานอลเอมีน
(Monoethanolamine : MEA) ไดเอทานอลเอมีน (Diethanolamine : DEA )
และไตรเอทานอลเอมีน (Triethanolamine : TEA) ผลิตภัณฑ์ EA
สามารถนำไปใช้เป็นส่วนผสมในการผลิตแชมพู ครีมนวดผม น้ำยาปรับผ้านุ่ม เครื่องสำอาง
อุตสาหกรรมยา อุตสาหกรรมซีเมนต์ และอื่น ๆ ทั้งนี้บริษัทฯ ผลิต EA ผ่านบริษัท TOCGC
โดยมีกำลังการผลิตติดตั้ง 50,000 ตันต่อปี

  3. แฟตตี้แอลกอฮอล์อีทอกซีเลท (Ethoxylate)

บริษัทฯ ผลิตแฟตตี้แอลกอฮอล์อีทอกซีเลท ผ่านบริษัท ไทย อีทอกซีเลท จำกัด หรือ “TEX”
(เป็นบริษัทร่วมทุนกับ BASF) โดยใช้วัตถุดิบเอทิลีนออกไซด์ (EO) จาก TOCGC
และแฟตตี้แอลกอฮอล์ (Fatty Alcohol) จากบริษัท ไทยแฟตตี้แอลกอฮอล์ จำกัด
ซึ่งแฟตตี้แอลกอฮอล์อีทอกซีเลท จะใช้เป็นวัตถุดิบหลักในการผลิตแชมพู น้ำยาล้างจาน น้ำยาซักล้าง
อีกทั้งยังเป็นวัตถุดิบในน้ำยาล้างเส้นใยในอุตสาหกรรมสิ่งทอ (Scouring Agent)
และเป็นตัวช่วยละลายในขั้นตอนการทำเส้นใยให้นิ่ม ทั้งนี้ TEX
มีกำลังการผลิตติดตั้งของแฟตตี้แอลกอฮอล์อีทอกซีเลท 50,000 ตันต่อปี

  4.5.2 ตลาดและภาวะการแข่งขัน

  4.5.2.1 นโยบายและลักษณะการตลาดของผลิตภัณฑ์

TOCGC มีนโยบายที่จะเน้นการสร้างมูลค่าเพิ่มจากผลิตภัณฑ์ EO ให้ได้สูงสุด
โดยมีการศึกษาและพัฒนาตลาด เพื่อลงทุนเพิ่มเติมในธุรกิจปลายน้ำของผลิตภัณฑ์ EO ได้แก่ EG และ
EA นอกจากนี้ TOCGC ยังจำหน่ายผลิตภัณฑ์ EO ให้กับบริษัท TEX
เพื่อใช้ในการผลิตแฟตตี้แอลกอฮอล์อีทอกซีเลทอีกด้วย

ในด้านการจำหน่าย บริษัทฯ มีนโยบายจำหน่ายผลิตภัณฑ์ EO/EG และ EA
ให้กับผู้ประกอบการภายในประเทศให้ได้มากที่สุด
ด้วยราคาและเงื่อนไขทางการค้าที่สามารถแข่งขันได้กับ Supplier รายอื่น ๆ โดยเฉพาะ EG ซึ่ง
TOCGC เป็นผู้ผลิตรายแรกและรายเดียวในประเทศไทย ทั้งนี้ EG
ที่ส่วนเหลือจะส่งออกไปจำหน่ายต่างประเทศ โดยเฉพาะในภูมิภาคเอเชีย เช่น ประเทศจีน
ซึ่งเป็นตลาดที่มีความต้องการใช้ผลิตภัณฑ์ EG ในปริมาณมาก หรือจำหน่ายในภูมิภาคอื่น ๆ ที่เป็น
Niche Market ซึ่งมีความต้องการใช้ผลิตภัณฑ์ในปริมาณไม่มาก
แต่สามารถจำหน่ายผลิตภัณฑ์ได้ในราคาสูง ส่วนผลิตภัณฑ์ EA
เนื่องจากความต้องการภายในประเทศมีอยู่ไม่มาก เมื่อเทียบกับกำลังการผลิตของ TOCGC ดังนั้น
EA ส่วนใหญ่จึงต้องถูกส่งออกไปจำหน่ายยังต่างประเทศ โดยตลาดส่งออกสำคัญ ได้แก่
ประเทศจีนและอินเดีย ที่มีความต้องการใช้ผลิตภัณฑ์เอทานอลเอมีนในปริมาณมาก หรือ
ตลาดในภูมิภาคอื่น ๆ ที่มีความต้องการใช้ผลิตภัณฑ์และสามารถจำหน่ายผลิตภัณฑ์ได้ในราคาสูง เช่น
ยุโรป

สำหรับแฟตตี้แอลกอฮอล์ อีทอกซีเลทนั้น TEX มีนโยบายที่จะจำหน่ายเป็น 2 ส่วนคือ 1) ส่วนของ
Captive Market ขายให้กับกลุ่มบริษัท BASF และ 2) ขายให้กับตลาดลูกค้าภายนอก (Open
Market) โดยทดแทนการนำเข้าจากต่างประเทศ
และส่วนที่เหลือส่งออกไปจำหน่ายในภูมิภาคเอเชียเป็นหลัก

  (ก) กลยุทธ์การแข่งขัน

กลุ่มธุรกิจเอทิลีนออกไซด์ให้ความสำคัญในการจำหน่ายผลิตภัณฑ์ให้กับผู้ประกอบการในประเทศเป็นหลัก
โดยมุ่งเน้นการเพิ่มและรักษาส่วนแบ่งการตลาดในประเทศ
รวมถึงการสร้างความสัมพันธ์อันดีกับตัวแทนจำหน่ายอย่างต่อเนื่อง
โดยการใช้จุดแข็งและความได้เปรียบในเชิงธุรกิจในด้านต่าง ๆ
เมื่อเปรียบเทียบกับผู้ผลิตรายอื่นในการทำการตลาด เช่น การเป็นผู้ผลิต MEG
ในประเทศที่สามารถส่งผลิตภัณฑ์ที่มีโอกาสปนเปื้อนต่ำ สามารถจัดส่งผลิตภัณฑ์ได้อย่างต่อเนื่อง
และใช้เวลาในการจัดส่งน้อยกว่าการนำเข้า MEG จากต่างประเทศ การจำหน่ายผลิตภัณฑ์ EA
โดยตรงให้กับลูกค้ารายใหญ่ และจำหน่ายผ่านตัวแทนจำหน่ายให้กับลูกค้ารายย่อยในประเทศ เป็นต้น

สำหรับผลิตภัณฑ์ส่วนที่เหลือ บริษัทฯ จะเน้นการรักษาฐานลูกค้าเดิมในต่างประเทศ
โดยการรักษาและสร้างความสัมพันธ์ที่ดีกับนายหน้าการค้า ตัวแทนจำหน่าย
ตลอดจนลูกค้าที่เป็นลูกค้ารายใหญ่ที่มีฐานการผลิตอยู่ในหลาย ๆ ประเทศทั่วโลก นอกจากนี้บริษัทฯ
ยังเน้นการแสวงหาตลาดใหม่เพิ่มเติม โดยเฉพาะในภูมิภาคเอเชีย
เนื่องจากภูมิภาคนี้มีฐานการผลิตผลิตภัณฑ์ในส่วน Personal Care และ Home Care
ซึ่งถือเป็นโอกาสทางธุรกิจของบริษัทในอนาคต

  (ข) ลักษณะลูกค้าและการจัดจำหน่าย

ผลิตภัณฑ์ EO/EG จัดป็น Commodity Product
ดังนั้นลูกค้าทั้งในและต่างประเทศส่วนใหญ่จึงเป็นผู้ผลิตในกลุ่มอุตสาหกรรมเดียวกัน กล่าวคือ
เป็นผู้ผลิตในอุตสาหกรรมโพลีเอสเตอร์ ซึ่งผลิตเส้นใยสังเคราะห์สำหรับอุตสาหกรรมสิ่งทอ
และผู้ผลิต PET Resin ที่ใช้ในอุตสาหกรรมผลิตขวดพลาสติกใส โดยในปี 2555 บริษัทฯ
จำหน่ายผลิตภัณฑ์ EG ให้กับลูกค้าในประเทศผ่านช่องทางการจัดจำหน่ายทั้งทางตรง
และนายหน้านการค้า คิดเป็นปริมาณมากกว่า 80% ของผลิตภัณฑ์ที่ผลิตได้
ผลิตภัณฑ์ส่วนที่เหลือถูกส่งออกไปจำหน่ายยังตลาดต่างประเทศ
โดยเน้นที่ตลาดประเทศจีนและประเทศอื่น ๆ ในเอเชียเป็นหลัก

สำหรับผลิตภัณฑ์ EA
สามารถนำไปใช้เป็นวัตถุดิบหรือเป็นสารประกอบในการผลิตได้ในอุตสาหกรรมหลายชนิด
ลูกค้าทั้งในและต่างประเทศของ EA จึงมีความหลากหลายและแตกต่างกัน
ในขณะที่ผลิตภัณฑ์แฟตตี้แอลกอฮอล์อีทอกซีเลท เป็นสารลดแรงตึงผิวที่ใช้ในอุตสาหกรรม Personal
Care และ Home Care ซึ่งสามารถใช้ได้โดยตรงและเป็นวัตถุดิบให้กับผลิตภัณฑ์อื่นในกลุ่มเดียวกัน
เช่น แชมพู น้ำยาล้างจาน น้ำยาซักล้าง
อีกทั้งยังเป็นวัตถุดิบในน้ำยาล้างเส้นใยในอุตสาหกรรมสิ่งทอ (scouring agent)
และเป็นตัวช่วยละลายในขั้นตอนการทำเส้นใยให้นิ่ม โดยในปี 2555 บริษัทฯ จำหน่าย EA และ
แฟตตี้แอลกอฮอล์อีทอกซีเลทให้กับลูกค้าผ่านช่องทางการจัดจำหน่ายทั้งทางตรง นายหน้าการค้า
และตัวแทนจำหน่าย โดยจะมุ่งเน้นการสร้างฐานการตลาดในประเทศไทย และประเทศอื่น ๆ
ในภูมิภาคเอเชียเป็นหลัก

  4.5.2.2 ภาวะการแข่งขัน

  (ก) สถานการณ์ตลาด

เนื่องจาก MEG เป็นวัตถุดิบหลักของอุตสาหกรรมการผลิตโพลีเอสเตอร์
ซึ่งเป็นวัตถุดิบหลักต่อเนื่องสำหรับอุตสาหกรรมสิ่งทอ และอุตสาหกรรมผลิตขวดพลาสติกใส
สถานการณ์ทางการตลาดของ MEG จึงเป็นไปในทิศทางเดียวกับอุตสาหกรรมโพลีเอสเตอร์
โดยเฉพาะตลาดในประเทศจีนซึ่งเป็นประเทศที่มีความต้องการใช้ MEG และนำเข้า MEG
มากที่สุดในโลก รวมถึงประเทศอื่น ๆ ในภูมิภาคเอเชียที่ต้องนำเข้า MEG
เพื่อสนองต่อความต้องการของตลาดอย่างต่อเนื่องอีกด้วย

สำหรับตลาดผลิตภัณฑ์ EA ในภาพรวมของปี 2555 นั้น ตลาด EA
ยังคงชะลอตัวโดยมีสาเหตุหลักมาจากอุปทานของ EA ที่เพิ่มสูงขึ้น
จากการที่ผู้ผลิตบางรายกลับมาเดินเครื่องผลิต
ในขณะที่ความต้องการใช้ผลิตภัณฑ์ปรับลดลงจากสภาวะเศรษฐกิจซบเซาทั้งในภูมิภาคยุโรปและเอเชีย
รวมทั้งปริมาณความต้องการใช้ผลิตภัณฑ์ในอุตสาหกรรมการผลิต Glyphosate และ Surfactants
ที่ค่อนข้างทรงตัว

สำหรับสถานการณ์ทางการตลาดของแฟตตี้แอลกอฮอล์อีทอกซีเลท ในปี 2555 นั้น
ตลาดในประเทศได้รับแรงกระตุ้นเชิงบวกจากการฟื้นฟูของเศรษฐกิจหลังจากอุทกภัยในปี 2554
อย่างไรก็ดีการชะลอตัวของเศรษฐกิจโลกผนวกกับการควบคุมการเติบโตทางเศรษฐกิจของประเทศจีน
ส่งผลกระทบต่อสภาพเศรษฐกิจโดยรวม
ทำให้ตลาดแฟตตี้แอลกอฮอล์อีทอกซีเลทไม่ขยายตัวเท่าที่ควรในปี 2555

  (ข) คู่แข่งขัน

คู่แข่งของธุรกิจผลิตภัณฑ์ EO/EG ของบริษัทฯ คือ ผู้ผลิต MEG รายใหญ่ของโลก ได้แก่ SABIC,
MEGlobal และ SHELL ซึ่งมีฐานการผลิตหลักอยู่ที่ตะวันออกกลาง (Middle East)
และประเทศอื่น ๆ ทั่วโลก โดยในแต่ละปีผู้ผลิตเหล่านี้
จะขยายกำลังการผลิตเพื่อให้ได้มาซึ่งความได้เปรียบด้านขนาด (Economy of scale)
เพื่อสร้างความได้เปรียบในการแข่งขัน และตอบสนองต่อความต้องการใช้ผลิตภัณฑ์ MEG
ที่เพิ่มขึ้นในตลาดโลกให้ได้มากที่สุด ปัจจุบัน SABIC, MEGlobal และ SHELL ส่งผลิตภัณฑ์ MEG
เข้ามาจำหน่ายในประเทศไทย ทั้งในรูปแบบของการจำหน่ายโดยตรง
และการจำหน่ายโดยผ่านนายหน้าการค้า โดย Supplier
ทุกรายพยายามที่จะรักษาส่วนแบ่งการตลาดในประเทศไทยบางส่วนโดยเฉพาะกับลูกค้ารายใหญ่ไว้
โดยในปี 2555 ประมาณการส่วนแบ่งการตลาดผลิตภัณฑ์ MEG ในประเทศไทยของบริษัทฯ คิดเป็น
60% เพิ่มขึ้นมาจากปี 2554

สำหรับธุรกิจผลิตภัณฑ์ EA นั้น คู่แข่งรายใหญ่ ได้แก่ OUCC, Ineos, Petronas และ Dow
ซึ่งมีฐานการผลิตอยู่ในเอเชีย และในภูมิภาคอื่น ๆ ซึ่งดำเนินธุรกิจนี้มาเป็นระยะเวลายาวนาน
มีความสัมพันธ์ที่ดีกับลูกค้า และตัวแทนจำหน่ายในทุก ๆ ภูมิภาคทั่วโลก
ส่วนคู่แข่งของผลิตภัณฑ์แฟตตี้แอลกอฮอล์อีทอกซีเลท ได้แก่ Optimal, Shell, Huntsman,
Clariant และ Sasol ซึ่งมีฐานการผลิตหลักอยู่ที่เอเชีย
นอกจากนั้นยังมีฐานการผลิตตามประเทศต่าง ๆ ทั่วโลก

  4.5.3 การจัดหาผลิตภัณฑ์หรือบริการ

  4.5.3.1 ลักษณะการได้มาซึ่งผลิตภัณฑ์เพื่อจำหน่าย

  (ก) กำลังการผลิต

สำหรับปี 2555 กลุ่มธุรกิจผลิตภัณฑ์เอทิลีนออกไซด์มีโรงงานที่ดำเนินการผลิตในเชิงพาณิชย์จำนวน 3
โรงงาน ซึ่งตั้งอยู่ในเขตนิคมอุตสาหกรรมเหมราชตะวันออก จังหวัดระยอง
มีกำลังการผลิตและปริมาณการผลิต ดังนี้

  -----------------------------------------------------------------------
  หน่วย พันตันต่อปี                               2554           2555
  ------------------------------------------ -------------- -------------
  กำลังการผลิตติดตั้ง                                            

  - TOCGC : EO/EG (MEG Nameplate Capacity)   395            395

  - TOCGC : EA                               50             50

  - TEX : Ethoxylate                         50             50

  ปริมาณการผลิตจริง                                            

  - TOCGC : EO/EG (MEG)                      257 ¹⁾         349 ²⁾

  - TOCGC : EA                               26             43

  - TEX : Ethoxylate                         61             65

  อัตราการใช้กำลังการผลิต (%) ⁴⁾                                

  - TOCGC : EO/EG (MEG)                      65%            88%

  - TOCGC : EA                               52%            86%

  - TEX : Ethoxylate                         122%           130%
  -----------------------------------------------------------------------

หมายเหตุ 1) โรงงานเดินเครื่องไม่เต็มกำลังการผลิต
เนื่องจากคำสั่งของศาลปกครองสูงสุดให้หยุดโครงการส่วนขยายของบริษัทฯ อีกทั้งบริษัทฯ
หยุดดำเนินการผลิตระหว่างวันที่ 1 มิ.ย.54 ถึง 14 ก.ค. 54 รวม 43 วัน
เพื่อซ่อมบำรุงรักษาเครื่องจักรอุปกรณ์ (Turnaround)

2) โรงงานเดินเครื่องไม่เต็มกำลังการผลิต
เนื่องจากศาลปกครองสูงสุดมีคำสั่งให้หยุดการผลิตเฉพาะโครงการส่วนขยายของบริษัทฯ
ซึ่งต่อมาได้จัดทำ EHIA และในเดือนพฤศจิกายนได้รับ operating license

3) อัตราการใช้กำลังการผลิต (%) คำนวณโดยใช้ปริมาณการผลิตจริงหารด้วยกำลังการผลิตติดตั้ง
(กำลังการผลิตติดตั้งคือกำลังการผลิตจากการออกแบบก่อสร้างโรงงาน)

  (ข) การจัดหา สภาพปัญหาและผู้จำหน่ายวัตถุดิบ

ปัจจุบันธุรกิจผลิตภัณฑ์ EO/EG ใช้วัตถุดิบหลักคือ เอทิลีนจากโรงโอเลฟินส์ของบริษัทฯ
ตามสัญญาซื้อขายระยะยาว สำหรับการผลิตในปี 2555 ธุรกิจผลิตภัณฑ์ EO/EG (MEG)
มีอัตราการใช้กำลังการผลิตเฉลี่ยทั้งปีที่ 88%
เนื่องจากศาลปกครองสูงสุดมีคำสั่งให้หยุดการผลิตในส่วนของโครงการส่วนขยายของบริษัทฯ
จนกระทั่งเมื่อวันที่ 28 มิถุนายน 2555
ศาลปกครองสูงสุดมีคำสั่งยกเลิกมาตรการหรือวิธีการคุ้มครองเพื่อบรรเทาทุกข์ชั่วคราว
ก่อนการพิพากษาในส่วนของโครงการส่วนขยายของบริษัทฯ
เพื่อให้ทางการนิคมอุตสาหกรรมแห่งประเทศไทย (กนอ.)
ได้พิจารณาดำเนินการตามขั้นตอนการอนุญาต โดยบริษัทฯ ได้รับใบอนุญาตตั้งแต่วันที่ 29 พฤศจิกายน
2555 ส่วนธุรกิจผลิตภัณฑ์ EA ใช้วัตถุดิบหลักคือ EO ซึ่งได้รับจากธุรกิจ EO/EG โดยธุรกิจผลิตภัณฑ์
EO/EG มีปริมาณเอทิลีนออกไซด์เพียงพอที่ส่งให้ ธุรกิจผลิตภัณฑ์ EA ทั้งนี้ ในปี 2555 ธุรกิจผลิตภัณฑ์
EA มีอัตราการใช้กำลังการผลิตเฉลี่ยทั้งปีที่ 86%

สำหรับ TEX ใช้วัตถุดิบหลัก คือ EO จาก TOCGC ตามสัญญาซื้อขายระยะยาว และแฟตตี้แอลกอฮอล์
(Fatty Alcohol) จากบริษัทไทยแฟตตี้แอลกอฮอล์ จำกัด และนำเข้าบางส่วน
สำหรับการผลิตในปี 2555 TEX เดินเครื่องผลิตอย่างเต็มที่
โดยมีการหยุดการผลิตเพื่อซ่อมบำรุงรักษาเครื่องจักรอุปกรณ์ประจำปีเป็นระยะเวลา 21 วัน

  4.5.4 การดำเนินงานเพื่อลดผลกระทบต่อสิ่งแวดล้อม

ธุรกิจผลิตภัณฑ์ EO/EG มุ่งเน้นการป้องกันปัญหาสิ่งแวดล้อมตั้งแต่ต้นทาง คือ
การออกแบบและก่อสร้างโรงงานให้เป็นไปตามมาตรฐานสากล ประหยัดพลังงาน
ควบคุมสิ่งที่จะก่อให้เกิดผลกระทบต่อสิ่งแวดล้อมให้อยู่ในมาตรฐานตามกฎหมาย
ด้วยความตั้งใจที่จะประกอบธุรกิจให้เติบโตอย่างยั่งยืน
และยังได้ส่งเสริมให้พนักงานมีความรู้และจิตสำนึกในด้านการคำนึงถึงผลกระทบต่อสิ่งแวดล้อมตลอดเวลา
โดย ธุรกิจผลิตภัณฑ์ EO/EG ได้ร่วมกิจกรรมด้านการรักษาสิ่งแวดล้อมมาโดยตลอด เช่น
การเฝ้าระวังปริมาณความเข้มข้นสารเคมีในบรรยากาศ
คุณภาพอากาศที่ออกจากปล่องระบายและรอบโรงงาน คุณภาพน้ำทิ้งที่ระบายออกจากโรงงาน
ซึ่งมีการตรวจวัดให้สอดคล้องตามมาตรฐานที่กำหนด
ดำเนินการส่งกำจัดกากหรือวัสดุเหลือใช้ไปยังผู้รับบำบัดที่ได้รับอนุญาตถูกต้องตามกฎหมายโดยมีระบบติดตามตรวจสอบเส้นทาง
(GPS) เพื่อขจัดปัญหาลักลอบทิ้งขยะ
และการดำเนินการลดอัตราการรั่วไหลของสารระเหยอินทรีย์ระเหยง่าย (VOCs) โดยในระยะ 6
ปีที่ผ่านมาตั้งแต่เริ่มเดินเครื่อง ธุรกิจผลิตภัณฑ์ EO/EG
ได้ดำเนินการด้านสิ่งแวดล้อมเป็นไปตามที่กฎหมายกำหนดอย่างเข้มงวด นอกจากนี้ธุรกิจผลิตภัณฑ์
EO/EG ยังได้คำนึงถึงเรื่องความรับผิดชอบที่มีต่อสังคม (CSR:, Corporate Social
Responsibility) โดยเข้าร่วมกิจกรรมกับชุมชนและสังคมตลอดปีที่ผ่านมาตาม
นโยบายของกลุ่มบริษัท PTTGC

ในส่วนของธุรกิจผลิตภัณฑ์ EA มุ่งเน้นการป้องกันปัญหาสิ่งแวดล้อมตั้งแต่ต้นทางเช่นกัน กล่าวคือ
ได้มีการออกแบบและก่อสร้างโรงงานให้เป็นไปตามมาตรฐานสากล คำนึงถึงการประหยัดพลังงาน
ควบคุมสิ่งที่จะก่อให้เกิดผลกระทบต่อสิ่งแวดล้อมให้อยู่ในมาตรฐานตามกฎหมาย
ด้วยความตั้งใจที่จะประกอบธุรกิจให้เติบโตอย่างยั่งยืน โดยธุรกิจผลิตภัณฑ์ EA
ได้ปฏิบัติตามรายงานวิเคราะห์ผลกระทบด้านสิ่งแวดล้อมและดำเนินการตามแผนงานอย่างดีมาโดยตลอด
เช่น การเฝ้าระวังปริมาณความเข้มข้นสารเคมีในบรรยากาศ
คุณภาพน้ำทิ้งที่ระบายออกจากโรงงานในช่วงก่อสร้าง
ซึ่งมีการตรวจวัดให้สอดคล้องตามมาตรฐานที่กำหนด ทั้งนี้ธุรกิจผลิตภัณฑ์ EA
ได้ให้ความสำคัญกับกิจกรรมที่ส่งเสริมด้านความรับผิดชอบต่อสังคม (CSR:, Corporate Social
Responsibility) โดยเข้าร่วมกิจกรรมกับชุมชนและสังคมตามนโยบายของกลุ่มบริษัท PTTGC
ทั้งนี้ในระยะ 3
ปีที่ผ่านมาตั้งแต่เริ่มเดินเครื่องได้ดำเนินการด้านสิ่งแวดล้อมเป็นไปตามที่กฎหมายกำหนดอย่างเข้มงวด

สำหรับ TEX ได้มีการออกแบบโรงงาน
โดยป้องกันปัญหาผลกระทบจากสิ่งแวดล้อมตั้งแต่เริ่มโครงการ
โดยได้จัดทำรายงานด้านการศึกษาผลกระทบสิ่งแวดล้อมโครงการโรงงานผลิตแฟตตี้แอลกอฮอล์อีทอกซีเลท
และได้รับการอนุมัติโครงการจากสำนักงานนโยบายและแผนทรัพยากรธรรมชาติและสิ่งแวดล้อม
เมื่อโรงงานเริ่มเดินเครื่อง
ก็ได้มีการจัดทำรายงานผลการปฏิบัติตามมาตรการป้องกันและลดผลกระทบสิ่งแวดล้อม
และมาตรการติดตามตรวจสอบคุณภาพสิ่งแวดล้อมทุกๆ 6 เดือนตามข้อกำหนดของกฎหมายทุกประการ
พร้อมทั้งคำนึงถึงผลกระทบต่อสิ่งแวดล้อมเสมอมา จากการควบคุมคุณภาพน้ำทิ้ง
และคุณภาพอากาศให้ได้ตามมาตรฐานตามที่กฎหมายกำหนด ทั้งนี้ในระยะ 6
ปีที่ผ่านมาได้ดำเนินการด้านสิ่งแวดล้อมเป็นไปตามที่กฎหมายกำหนดอย่างเข้มงวด ในปี 2555 ทาง
TEX ได้รับรางวัลทางสิ่งแวดล้อมได้แก่ โครงการอุตสาหกรรมสีเขียวระดับสาม
โครงการธรรมภิบาลสิ่งแวดล้อม (ธงขาวดาวเขียว) และ
โครงการการใช้ประโยชน์จากกากของเสีย (3R Award and Zero Waste to Landfill)

  4.5.5 จุดเด่นของธุรกิจในรอบปี 2555

นอกจากธุรกิจผลิตภัณฑ์ EO/EG จะคำนึงถึงผลกระทบต่อสิ่งแวดล้อมแล้ว
ยังให้ความสำคัญกับเรื่องพลังงานโดยดำเนินธุรกิจในเชิงอนุรักษ์พลังงานด้วยการนำประโยชน์จากการออกแบบโรงงานมาควบคุมการเดินเครื่อง
เช่น
ตรวจสอบการแลกเปลี่ยนความร้อนที่เกิดขึ้นจากเครื่องปฏิกรณ์เคมีให้มีการถ่ายเทความร้อนที่อัตราการผลิตสูงสุด
ลดการพึ่งพาไอน้ำส่วนที่ต้องนำเข้ามาจากโรงงานผลิตไอน้ำ,
เพิ่มการหมุนเวียนสารร้อนที่มีค่าความร้อนแฝงมาใช้ถ่ายเทความร้อนในขั้นตอนการผลิต,
การสำรวจหาอุปกรณ์การผลิตและลดใช้ไฟฟ้าที่เกินความจำเป็น, การจัดการเวลาเพื่อลด Peak
ไฟฟ้าของการเดินเครื่องปั๊มน้ำขนาดใหญ่ เป็นต้น อีกทั้ง ธุรกิจผลิตภัณฑ์ EO/EG
ยังคงรักษาระดับการแข่งขันในตลาดได้เป็นอย่างดี

ธุรกิจผลิตภัณฑ์ EA ให้ความสำคัญกับการดำเนินการจัดทำระบบ ISO 9000, ISO 14001 และ
TIS/OHSAS 18001 ซึ่งได้รับการรับรองจาก สรอ. เรียบร้อยแล้ว อีกทั้ง EA
ได้คำนึงถึงผลกระทบต่อสิ่งแวดล้อมโดยไม่มีปล่อยของเสียทางอากาศออกสู่บรรยากาศ

TEX ยังคงรักษาระดับความสามารถในการแข่งขันไว้ได้เป็นอย่างดี
โดยมียอดสั่งซื้อผลิตภัณฑ์จากลูกค้าอย่างต่อเนื่องตลอดทั้งปี
และเดินเครื่องโรงงานได้อย่างเต็มศักยภาพ มีการบำรุงรักษาเครื่องจักรการผลิตตามกำหนด
มีการตรวจสอบระบบความปลอดภัยของเครื่องจักรโดย BASF ซึ่งเป็นเจ้าของเทคโนโลยี
รวมทั้งได้ริเริ่มโครงการต่างๆที่ช่วยในเรื่องการลดการใช้พลังงาน เช่น การเปลี่ยนหลอดผอม T8
เป็นหลอดไฟประหยัดพลังงาน T5 และเพิ่มประสิทธิภาพในการผลิต เช่น
การตรวจสอบและปรับปรุงค่าควบคุมในการผลิตร่วมกับผู้เชี่ยวชาญ เป็นต้น

6.  กลุ่มธุรกิจผลิตภัณฑ์เคมีเพื่อสิ่งแวดล้อม (Green Chemicals Business Unit)

  4.6.1 ลักษณะผลิตภัณฑ์

ผลิตภัณฑ์เคมีเพื่อสิ่งแวดล้อม คือ ผลิตภัณฑ์ที่ใช้วัตถุดิบจากธรรมชาติ อาทิ น้ำมันปาล์ม
น้ำมันในเมล็ดปาล์ม น้ำมันพืชไขมันสัตว์ หรือข้าวโพด เป็นวัตถุดิบหลักในการผลิต
โดยผลิตภัณฑ์ที่ได้สามารถนำไปผลิตผลิตภัณฑ์ต่อเนื่องต่าง ๆ ได้มากมาย
ทั้งในอุตสาหกรรมสุขอนามัยส่วนบุคคล อุตสาหกรรมยา และอุตสาหกรรมพลาสติกชีวภาพ ฯลฯ
ทั้งนี้มีบริษัทอยู่ในกลุ่มธุรกิจผลิตภัณฑ์เคมีเพื่อสิ่งแวดล้อมของบริษัทฯ รวมทั้งสิ้น 6 บริษัท
อันประกอบด้วยบริษัทย่อย 2 บริษัท คือ บริษัท ไทยโอลีโอเคมี จำกัด หรือ TOL (ถือหุ้นโดยบริษัทฯ
100%) และ บริษัท ไทยแฟตตี้แอลกอฮอลส์ จำกัด หรือ TFA ซึ่ง TOL ถือหุ้น 100%
และมีบริษัทร่วมทุนระหว่างบริษัท ปตท. เคมิคอล อินเตอร์เนชั่นแนล ไพรเวท จำกัด
ซึ่งเป็นบริษัทในเครือของบริษัทฯกับพันธมิตรทางธุรกิจอีกจำนวน 4 บริษัท ได้แก่ บริษัท Emery
Oleochemicals (M) Sdn. Bhd. หรือ Emery ซึ่งเป็นบริษัทร่วมทุนกับบริษัท ไซม์ ดาร์บี้
แพลนเทชั่น จำกัด (มาเลเซีย)โดยมีสัดส่วนการถือหุ้นเท่ากันที่ร้อยละ 50 บริษัท Myriant
Corporation ซึ่งเป็นบริษัทร่วมทุนกับผู้ถือหุ้นเดิมของ Myriant โดยมีสัดส่วนการถือหุ้นที่ร้อยละ
47.35 บริษัท NatureWorks LLC ซึ่งเป็นบริษัทร่วมทุนกับ Cargill Inc ประเทศสหรัฐอเมริกา
ในสัดส่วนการถือหุ้นเท่ากันที่ร้อยละ 50 และบริษัท ไบโอสเปคตรัม จำกัด (Bio
Spectrum)โดยบริษัทฯได้ร่วมลงทุนกับกลุ่มบริษัท Inventa Technology (S) Pte Ltd
ประเทศสิงคโปร์ ในสัดส่วนร้อยละ 75:25
โดยการลงทุนในธุรกิจผลิตภัณฑ์เคมีเพื่อสิ่งแวดล้อมสามารถแบ่งประเภทธุรกิจได้ 3
ประเภทดังต่อไปนี้

กลุ่ม Value Added Oleochemicals

1)  เมทิลเอสเทอร์ (Methyl Ester) เป็นผลิตภัณฑ์เคมีเพื่อสิ่งแวดล้อมขั้นพื้นฐาน (Basic
    Oleochemicals) โดยใช้สารเมทิลเอสเทอร์ (B100)
    ผสมกับน้ำมันดีเซลเพื่อผลิตไบโอดีเซล ที่มีคุณภาพตามมาตรฐานยุโรป (EN14214)
    โดยเมทิลเอสเทอร์จะช่วยเพิ่มประสิทธิภาพในน้ำมันดีเซล ทั้งในด้านคุณสมบัติการหล่อลื่น
    เพิ่มประสิทธิภาพการเผาไหม้ของเครื่องยนต์ ช่วยยืดอายุการใช้งานของเครื่องยนต์
    และที่สำคัญคือช่วยลดมลภาวะหรือผลกระทบต่อสิ่งแวดล้อม

2)  แฟตตี้แอลกอฮอล์ (Fatty Alcohol) เป็นผลิตภัณฑ์เคมีเพื่อสิ่งแวดล้อมขั้นพื้นฐาน
    ซึ่งใช้เป็นสารตั้งต้นที่สำคัญที่ใช้ต่อยอดไปสู่อุตสาหกรรมสุขอนามัยส่วนบุคคล โดยในปัจจุบัน TFA
    เป็นผู้ผลิตแฟตตี้แอลกอฮอล์แต่ผู้เดียวในประเทศไทย
    ซึ่งสามารถทดแทนการนำเข้าจากต่างประเทศได้เป็นมูลค่ามหาศาล

3)  กลีเซอรีน (Glycerin)
    เป็นผลิตภัณฑ์พลอยได้จากกระบวนการผลิตผลิตภัณฑ์เคมีเพื่อสิ่งแวดล้อม
    กลีเซอรีนสามารถนำไปใช้ในอุตสาหกรรมยา อุตสาหกรรมอาหาร
    และอุตสาหกรรมสุขอนามัยส่วนบุคคล

4)  แฟตตี้แอซิด (Fatty Acid) เป็นผลิตภัณฑ์เคมีเพื่อสิ่งแวดล้อมขั้นพื้นฐานที่ผลิตได้จากบริษัท
    Emery ในประเทศมาเลเซีย สามารถนำไปใช้ในอุตสาหกรรมสุขอนามัยส่วนบุคคล สบู่ และ
    เครื่องสำอาง

5)  เคมีเพื่อสิ่งแวดล้อมชนิดพิเศษ (Specialty Oleochemicals)
    เป็นผลิตภัณฑ์ที่ได้จากการนำผลิตภัณฑ์เคมีเพื่อสิ่งแวดล้อมขั้นพื้นฐานไปผ่านกระบวนการต่อเนื่อง
    เคมีเพื่อสิ่งแวดล้อมชนิดพิเศษสามารถนำไปใช้ในอุตสาหกรรมต่างๆ มากมาย
    ครอบคลุมตั้งแต่อุตสาหกรรมสารทำความสะอาด อุตสาหกรรมสุขอนามัยส่วนบุคคล
    ผลิตภัณฑ์หล่อลื่นและอุตสาหกรรมพลาสติก ตัวอย่างผลิตภัณฑ์เคมีเพื่อสิ่งแวดล้อมชนิดพิเศษได้แก่
    ไตรอะเซติน กรดโอโซน สารเติมแต่งพลาสติก และสารเคมีที่ใช้ในอุตสาหกรรมขุดเจาะน้ำมัน
    ทั้งนี้บริษัท EMERY เป็นผู้ผลิตผลิตภัณฑ์เคมีเพื่อสิ่งแวดล้อมชนิดพิเศษดังกล่าว

กลุ่ม Food and Nutraceuticals

สารแคโรทีนอยด์ เป็นผลิตภัณฑ์ที่สกัดจากสารธรรมชาติ
โดยเกิดจากการนำน้ำมันปาล์มเพื่อมาผลิตเป็นสารเมทิลเอสเทอร์และนำเข้ากระบวนการเพื่อทำการสกัดสีและทำให้เป็นสารแคโรทีนอยด์เข้มข้นทั้งในรูปแบบของเหลวและผง
เพื่อที่นำไปใช้ในอุตสาหกรรมอาหารและผลิตภัณฑ์สุขภาพสำหรับใช้เป็นสีเติมแต่งอาหาร

กลุ่ม Bioplastics/Biochemicals

เคมีชีวภาพ (Bio based chemicals) และ พลาสติกชีวภาพ (Bio plastic)
เป็นการนำผลิตภัณฑ์จากธรรมชาติมาเป็นวัตถุดิบเพื่อแปรรูปเพื่อเป็นสารตั้งต้น อาทิ น้ำตาล
มันสำปะหลัง ข้าวโพด มาเข้ากระบวนการเพื่อผลิตเป็น Lactic Acid และ Succinic Acid
ซึ่งเป็นสารตั้งต้นที่นำไปผลิตเป็นพลาสติกชีวภาพ เช่น Polylactic Acid (PLA) และ
ผลิตภัณฑ์ด้านโพลีเอสเตอร์ เช่น 1,4 Butanediol ทั้งนี้บริษัท NatureWorks และ Myriant
เป็นเจ้าของเทคโนโลยีดังกล่าวตามลำดับ โดย NatureWorks มีโรงงานผลิต
PLAเชิงพาณิชย์และมีกำลังการผลิต ประมาณ 150,000 ตันต่อปี ในขณะที่บริษัท Myriant
กำลังดำเนินการก่อสร้างโรงงานผลิต Succinic Acid ในเชิงพาณิชย์

  4.6.2 ตลาดและภาวะการแข่งขัน

  4.6.2.1 นโยบายและลักษณะการตลาดของผลิตภัณฑ์

  (ก) กลยุทธ์ทางธุรกิจ

ปัจจุบันตลาดมีความต้องการผลิตภัณฑ์ที่เป็นมิตรกับธรรมชาติและสิ่งแวดล้อมเพิ่มมากขึ้น
เนื่องจากความตื่นตัวเรื่องปัญหาสิ่งแวดล้อม รวมถึงปัญหาการขาดแคลนวัตถุดิบ
และความผันผวนของราคาผลิตภัณฑ์ปิโตรเคมี
ซึ่งคาดว่าเทคโนโลยีและเคมีเพื่อสิ่งแวดล้อมจะเข้ามาทดแทนผลิตภัณฑ์และเทคโนโลยีในปัจจุบันในเวลาอันใกล้
ส่งผลให้นานาประเทศตื่นตัวในเรื่องการหาพลังงานทดแทน
การลดการใช้สารสังเคราะห์พร้อมทั้งหาสารทดแทนที่มีส่วนประกอบหรือใช้วัตถุดิบจากธรรมชาติ
แนวโน้มของผู้บริโภคทั่วโลกจึงมีความต้องการใช้โภคภัณฑ์ที่มีส่วนประกอบหรือผลิตจากวัตถุดิบจากธรรมชาติที่สามารถสร้างทดแทนขึ้นใหม่ได้เพิ่มขึ้น
บริษัทฯ มีความตระหนักถึงความสำคัญและแนวโน้มการเติบโตของอุตสาหกรรมเคมีเพื่อสิ่งแวดล้อม
จึงได้มีการขยายธุรกิจผ่านการร่วมทุนถึง 4 บริษัทคือ Emery, Bio Spectrum, Myriant และ
NatureWorks อันส่งผลให้บริษัทฯ
มีธุรกิจที่ครอบคลุมและสามารถตอบสนองความต้องการของตลาดในส่วนนี้ได้อย่างมีประสิทธิภาพ
โดยมีฐานการผลิตและช่องทางการจัดจำหน่ายครอบคลุมในเกือบทุกทวีปทั่วโลก

[]

ที่มา: บริษัทฯ

  (ข) ลักษณะลูกค้า

กลุ่ม Value Added Oleochemicals

1)  ผลิตภัณฑ์เมทิลเอสเทอร์ เป็นสารที่ใช้ผสมกับน้ำมันดีเซลเพื่อผลิตไบโอดีเซล
    ดังนั้นลูกค้าหลักของผลิตภัณฑ์เมทิลเอสเทอร์ จึงได้แก่
    ผู้ผลิตและโรงกลั่นน้ำมันในประเทศทั้งหมด เช่น บริษัท ปตท. จำกัด (มหาชน) บริษัท
    เชฟรอน (ไทย) จำกัด บริษัท เอสโซ่ (ประเทศไทย) จำกัด (มหาชน) และ บริษัท
    ไทยออยล์ จำกัด (มหาชน)

2)  ผลิตภัณฑ์แฟตตี้แอลกอฮอล์ ประเทศไทยเป็นฐานการผลิตหลักของผลิตภัณฑ์อนามัยส่วนบุคคล
    บริษัทผู้ผลิตระดับโลก เช่น บริษัทยูนิลีเวอร์ และบริษัทพีแอนด์จี
    ต่างมีฐานการผลิตในประเทศไทย โดยลูกค้าหลักของผลิตภัณฑ์แฟตตี้แอลกอฮอล์ คือ
    บริษัทไทยอีทอกซีเลท จำกัด (TEX) ซึ่งนำแฟตตี้แอลกอฮอล์ไปเป็นสารตั้งต้นในการผลิต
    แฟตตี้แอลกอฮอลส์อีทอกซีเลท ที่นำไปใช้เป็นวัตถุดิบในการผลิต สารซักล้าง น้ำยาล้างจาน
    และแชมพู ของบริษัทผู้ผลิตผลิตภัณฑ์อนามัยส่วนบุคคล
    นอกจากนี้ทางบริษัทฯได้ทำการส่งออกผลิตภัณฑ์แฟตตี้แอลกอฮอล์เพื่อขายในตลาดต่างประเทศด้วย

3)  กลีเซอรีน เป็นผลิตภัณฑ์พลอยได้จากกระบวนการผลิตเมทิลเอสเทอร์และแฟตตี้แอลกอฮอล์
    ที่สามารถนำไปใช้ในอุตสาหกรรมยา อุตสาหกรรมอาหาร และอุตสาหกรรมสุขอนามัยส่วนบุคคล
    โดยมีลูกค้าในและต่างประเทศ การขายผลิตภัณฑ์กลีเซอรีนนั้นจะทำการขายผ่านตัวแทนจำหน่าย
    (Distributor) เป็นหลัก โดยมีบางส่วนที่ขายโดยตรงให้กับลูกค้าเช่น บริษัทคอลเกต
    เป็นต้น

4)  เคมีเพื่อสิ่งแวดล้อมชนิดพิเศษ ได้แก่ Azelaic Acid และ Pelargonic Acid ในกลุ่ม
    Ozone นำไปใช้ในอุตสาหกรรม Adhesives, Fiber , Film, Synthetic lubricant
    เป็นต้น ซึ่งส่วนใหญ่เป็นส่วนประกอบในการผลิต Performance products อาทิ
    Polyurethane, Synthetic Rubbers, Polyester เป็นต้น เช่นเดียวกันกับผลิตภัณฑ์
    Plastics Additives โดยนำไปผลิตผลิตภัณฑ์หลากหลาย อาทิ Foamed Sheet,
    Fitting, Injection moulding เป็นต้น สำหรับ Oilfield Chemicals
    เป็นสารเคมีที่ใช้ในอุตสาหกรรมสำรวจและขุดเจาะน้ำมัน
    ซึ่งช่วยให้การทำงานมีประสิทธิภาพและมีความปลอดภัยมากขึ้น

กลุ่ม Food and Nutraceuticals

แคโรทีนอยด์ เป็นสารธรรมชาติเพื่อใช้ในอุตสาหกรรมแต่งสีผลิตภัณฑ์
ซึ่งในปัจจุบันมีแนวทางในการจัดจำหน่ายผ่านสัญญาระยะยาวกับผู้ผลิตรายใหญ่ในตลาดนานาชาติ ที่มี
Know-How และชื่อเสียงในการแต่งสีให้กับผลิตภัณฑ์ชนิดต่างๆ
โดยบริษัทฯจะดำเนินธุรกิจในลักษณะเป็นผู้จัดหาวัตถุดิบเพื่อการผลิต
ทั้งนี้จะมุ่งเน้นกลุ่มที่มีความต้องการผลิตภัณฑ์จากธรรมชาติเพื่อใช้เป็นวัตถุดิบในการผลิตเป็นหลัก

กลุ่ม Bioplastics/Biochemicals

เคมีชีวภาพ (Bio based chemicals) และ พลาสติกชีวภาพ (Bio plastic)
จากปริมาณความต้องการที่เพิ่มขึ้นอย่างมากของผลิตภัณฑ์เคมีชีวภาพและพลาสติกชีวภาพ ทำให้
ความต้องการผลิตภัณฑ์เพิ่มมากขึ้นทั้งในกลุ่มของ Biodegradable และ Durable
โดยสามารถนำไปผลิตตั้งแต่ผลิตภัณฑ์บรรจุภัณฑ์ จนถึงส่วนประกอบในอุตสาหกรรมยานยนต์
ซึ่งในปัจจุบันผู้ผลิตสินค้ารายใหญ่หลายราย อาทิ Coca-Cola, Pepsi Co and Frito-lays
ก็มีนโยบายที่จะใช้ผลิตภัณฑ์ชีวภาพสำหรับบรรจุภัณฑ์ของตนเอง ทั้งนี้หากพิจารณากำลังการผลิต PLA
ซึ่งเป็นผลิตภัณฑ์ปลายทางของบริษัทฯนับว่ามีสัดส่วนสูงถึง 16%
อุตสาหกรรมพลาสติกชีวภาพของโลกเลยที่เดียว

  (ค) การจัดจำหน่ายและช่องทางการจัดจำหน่าย

การจัดจำหน่ายของผลิตภัณฑ์เมทิลเอสเทอร์ นั้นจะทำการจัดจำหน่ายโดยตรงกับลูกค้า
ซึ่งเป็นลูกค้าในประเทศเป็นหลัก โดยมีการทำสัญญาซื้อขายกันเป็นระยะเวลาที่แน่นอน
ในขณะที่ผลิตภัณฑ์เคมีเพื่อสิ่งแวดล้อมอื่นๆที่มีลักษณะเป็น Commodity Product เช่น
แฟตตี้แอลกอฮอล์ และ กลีเซอรีน
จะทำการจัดจำหน่ายสองช่องทางทั้งโดยตรงและผ่านตัวแทนจำหน่าย
โดยมีการทำตลาดทั้งในประเทศและต่างประเทศ สำหรับ Emery
นั้นมีสำนักงานขายและฐานการผลิตกระจายอยู่ในหลายประเทศซึ่งเป็นช่องทางหลักในการกระจายสินค้าของบริษัทฯ

  4.6.2.2 ภาวะการแข่งขัน

  (ก) สถานการณ์ตลาด

กลุ่ม Value Added Oleochemicals

1)  ตลาดเมทิลเอสเทอร์
    ในภาพรวมความต้องการเมทิลเอสเทอร์มีน้อยกว่ากำลังการผลิตทั้งในตลาดโลกและตลาดในประเทศ
    โดยปัจจัยหลักที่มีผลต่อความต้องการเมทิลเอสเทอร์ คือ นโยบายและการสนับสนุนจากรัฐบาล
    สำหรับตลาดในประเทศนั้น
    ปริมาณน้ำมันปาล์มที่ใช้เป็นวัตถุดิบในการผลิตมีผลเป็นอย่างมากต่อการประกาศบังคับใช้เมทิลเอสเทอร์
    โดยในช่วงต้นปี 2555 ปริมาณปาล์มอยู่ในระดับที่เหมาะสม
    รัฐบาลจึงได้ประกาศบังคับใช้ไบโอดีเซลบี 5 ตั้งแต่ช่วงต้นปี อย่างไรก็ตามในช่วงกรกฎาคม
    ผลปาล์มตกต่ำจนต้องมีการนำเข้าจากต่างประเทศ
    รัฐบาลจึงได้ปรับลดการใช้ไบโอดีเซลเป็นไบโอดีเซลบี 4
    ในช่วงเดือนกรกฎาคมถึงเดือนตุลาคม และมีการบังคับใช้ไบโอดีเซลบี 5
    อีกครั้งในเดือนพฤศจิกายน หลังจากที่ปริมาณน้ำมันปาล์มปรับตัวเพิ่มขึ้น

2)  ตลาดแฟตตี้แอลกอฮอล์ สถานการณ์ตลาดแฟตตี้แอลกอฮอล์ในปี 2555
    มีการปรับตัวดีขึ้นอย่างต่อเนื่องจากปี 2554
    ซึ่งเป็นผลจากความต้องการผลิตภัณฑ์ที่ใช้ในกลุ่มอุตสาหกรรมอนามัยส่วนบุคคลที่มีมาอย่างต่อเนื่อง
    อีกทั้งภาวะเศรษฐกิจโลกไม่ได้เลวร้ายอย่างที่คาดการณ์
    ทำให้ความต้องการในกลุ่มอุตสาหกรรมอื่นๆไม่ได้ลดลงอย่างมีนัยสำคัญ
    ทำให้ยังคงมีตลาดสำหรับแฟตตี้แอลอฮอล์ทุกเกรด
    อย่างไรก็ตามราคาน้ำมันในเม็ดปาล์มที่เป็นวัตถุดิบหลักมีความผันผวนเป็นอย่างมาก
    ส่งผลให้ราคาของแฟตตี้แอลกอฮอล์ผันผวนตามไปด้วย
    อีกทั้งส่วนต่างระหว่างราคากับผลิตภัณฑ์มีการปรับตัวแคบลงในบางช่วงเวลา
    จึงต้องอาศัยจังหวะในการซื้อขายวัตถุดิบและการขายให้เหมาะสม
    รวมถึงการบริหารสินค้าคงคลังให้มีประสิทธิภาพ

สำหรับ Emery Oleochemicals นั้นคาดว่าสถานการณ์ตลาดโดยรวมในปี 2556
นั้นไม่น่าจะปรับตัวดีกว่าในปี 2555
ทั้งนี้เนื่องจากปัจจัยเสี่ยงของเศรษฐกิจในทวีปยุโรปและสหรัฐอเมริกาจะยังส่งผลให้ปริมาณความต้องการสินค้าลดน้อยลง
แต่ในทางกลับกันคาดว่าจะได้รับผลดีจากการเติบโตอย่างแข็งแกร่งของเศรษฐกิจในทวีปเอเชีย
ซึ่งก็มีโรงงานแฟตตี้แอลกอฮอล์หลายแห่งเกิดใหม่ใน อินโดนีเซียและมาเลเซียอีกด้วย

3)  ตลาด Glycerin ความต้องการและราคาของกลีเซอรีนในปี 2555
    ปรับตัวดีขึ้นอย่างมีนัยสำคัญจากความต้องการที่เพิ่มขึ้นทั้งในกลุ่มอุตสาหกรรมอนามัยส่วนบุคคล
    และอุตสาหกรรมยา รวมถึงการนำกลีเซอรีนไปใช้เป็นวัตถุดิบในการผลิต Epichlorohydrin
    (ECH) และการพัฒนาผลิตภัณฑ์ใหม่ๆ หลายชนิดที่ใช้กลีเซอรีนเป็นวัตถุดิบ

4)  ตลาดเคมีเพื่อสิ่งแวดล้อมชนิดพิเศษ (Specialty Chemicals) ผลิตภัณฑ์หลักทางด้าน
    Ozone Acid, Green Polymers, Agro Green และ Oilfield Chemicals
    คาดว่าสถานการณ์โดยรวมยังคงได้รับผลกระทบจากสภาพเศรษฐกิจในทวีปยุโรปและสหรัฐอเมริกา
    แต่ความต้องการในด้านเคมีภัณฑ์ที่เป็นมิตรต่อสิ่งแวดล้อมก็มีแนวโน้มเพิ่มสูงขึ้น

กลุ่ม Food and Nutraceuticals

5)  ตลาดแคโรทีนอยด์
    สถานการณ์ในปัจจุบันนั้นสารแคโรทีนอยด์จากธรรมชาติเป็นสารที่มีมูลค่าสูงและมีการใช้อยู่ในวงจำกัด
    โดยตลาดส่วนใหญ่ยังคงใช้สารสังเคราะห์ซึ่งมีราคาถูกกว่าแคโรทีนอยด์จากธรรมาชาติมาก
    จึงอาจมีการแข่งขันทางด้านราคาหากต้องการขยายฐานการตลาดไปในตลาดดังกล่าว

กลุ่ม Bioplastics/Biochemicals

6)  ตลาดเคมีชีวภาพ (Bio based chemicals) และ พลาสติกชีวภาพ (Bio plastics)
    ปัจจุบันปริมาณความต้องการปรับตัวเพิ่มขึ้นอย่างมีนัยสำคัญ
    โดยภาพรวมของพลาสติกชีวภาพจะมีความต้องการอย่างมาก
    ดังจะเห็นได้จากแผนการปรับเพิ่มกำลังการผลิตทั่วโลกของผลิตภัณฑ์ดังกล่าว
    คาดการณ์ว่าจะเติบโตขึ้นจาก 1,200,000 ตันต่อปีในปี 2554 เป็น 5,800,000 ตันต่อปีในปี
    2559 และในส่วนของ PLA คาดการณ์ว่าจะเพิ่มจาก 193,200 ตันต่อปีในปี 2554 เป็น
    295,800 ตันต่อปีในปี 2559 ตามลำดับ
    ทำให้คาดการณ์ถึงการเติบโตและการแข่งขันที่จะเพิ่มสูงขึ้น

  (ข) คู่แข่งขัน

คู่แข่งขันในตลาดโลกของผลิตภัณฑ์เคมีเพื่อสิ่งแวดล้อมทางด้าน Value Added Oleochemicals
ได้แก่ KLK, IOI, OLEON, และ WILMAR
โดยบริษัทที่กล่าวมานั้นมีฐานการผลิตและช่องทางจัดจำหน่ายครอบคลุมทั่วโลก
ส่วนเมทิลเอสเทอร์ซึ่งเป็นผลิตภัณฑ์ที่ขายในประเทศเท่านั้น
คู่แข่งขันจึงได้แก่บริษัทผลิตไบโอดีเซลในประเทศ เช่น บริษัทน้ำมันพืชปทุม จำกัด และ บริษัท
บางจากไบโอฟูเอล จำกัด เป็นต้น

  4.6.3 การจัดหาผลิตภัณฑ์หรือบริการ

  (ก) กำลังการผลิต

กำลังการผลิตติดตั้ง (Nameplate Capacity) ของกลุ่มธุรกิจเคมีเพื่อสิ่งแวดล้อม ในปี 2555
เป็นดังนี้

+----------+----------------------------------------+------------------+
| บริษัท     | ผลิตภัณฑ์                                 | กำลังการผลิตติดตั้ง   |
|          |                                        | (ตันต่อปี)          |
+----------+----------------------------------------+------------------+
| TOL/TFA  | เมทิลเอสเทอร์ (Methyl Ester)             | 200,000          |
|          |                                        |                  |
|          | กลีเซอรีน (Glycerin)                     | 31,000           |
|          |                                        |                  |
|          | แฟตตี้แอลกอฮอลส์ (Fatty Alcohol)          | 100,000          |
+----------+----------------------------------------+------------------+
| Emery    | แฟตตี้แอซิท (Fatty Acid)                  | 630,000          |
|          |                                        |                  |
|          | กลีเซอรีน (Glycerin) / ไตรอซิทิน           | 152,000          |
|          | (Triacetin)                            |                  |
|          |                                        | 160,000          |
|          | แฟตตี้แอลกอฮอลส์ (Fatty Alcohol) /        |                  |
|          | เมทิลเอสเทอร์ (Methyl Ester)             | 45,000           |
|          |                                        |                  |
|          | เอสเตอร์พลาสติก (Ester-Plastic)          | 20,000           |
|          |                                        |                  |
|          | เอสเตอร์ออยฟิลล์ (Ester-Oilfield)         | 22,000           |
|          |                                        |                  |
|          | โอโซนแอซิท (Ozone Acid)                 | 20,000           |
|          |                                        |                  |
|          | Fatty Acid / Fatty Alcohol Surfactant  |                  |
+----------+----------------------------------------+------------------+
| Nat      | PLA                                    | 140,000          |
| ureWorks |                                        |                  |
+----------+----------------------------------------+------------------+

  (ข) การจัดหา สภาพปัญหาและผู้จำหน่ายวัตถุดิบ

วัตถุดิบหลักในการผลิต Value Added Oleochemicals โดยทั่วไป คือ
น้ำมันจากพืชและน้ำมันจากสัตว์ ทั้งนี้วัตถุดิบหลักที่ใช้ในการผลิต เมทิลเอสเทอร์ แฟตตี้แอลกอฮอล์
และกลีเซอรีน สำหรับโรงงาน TOL และ TFA คือ น้ำมันปาล์ม น้ำมันในเมล็ดปาล์ม
ซึ่งโดยทั่วไปจะทำการจัดซื้อจากภายในประเทศเท่านั้น
เพื่อเป็นการส่งเสริมเกษตรกรรมและอุตสาหกรรมต่อเนื่องในประเทศ
อย่างไรก็ตามน้ำมันในเมล็ดปาล์มนั้นมีปริมาณผลิตในประเทศไม่เพียงพอต่อการใช้ของ TOL และ
TFA เป็นบางช่วงเวลาทำให้ต้องมีการนำเข้าน้ำมันในเมล็ดปาล์ม หรือ น้ำมันมะพร้าว
จากมาเลเซีย และอินโดนีเซียเป็นครั้งคราว ทั้งนี้ทางบริษัทฯ
มีนโยบายหลักที่จะใช้วัตถุดิบที่ผลิตได้ในประเทศไทยก่อนเป็นอันดับแรก

  4.6.4 การดำเนินงานเพื่อลดผลกระทบต่อสิ่งแวดล้อม

ผลิตภัณฑ์เคมีเพื่อสิ่งแวดล้อมเป็นผลิตภัณฑ์ที่ใช้วัตถุดิบจากธรรมชาติ และเป็นมิตรกับสิ่งแวดล้อม
บริษัทฯ มีนโยบายการใช้ทรัพยากรต่าง ๆ อย่างคุ้มค่าและมีประสิทธิภาพ
ตลอดจนควบคุมป้องกันให้เกิดผลกระทบต่อสิ่งแวดล้อมต่าง ๆ ให้น้อยที่สุด ทั้งนี้บริษัทฯ
ได้ดำเนินการด้านสิ่งแวดล้อมเป็นไปตามที่กฎหมายกำหนดอย่างเข้มงวด

  4.6.5 จุดเด่นธุรกิจในรอบปี 2555

บริษัท TOL ยังคงได้รับการรับรองในระบบคุณภาพ ISO 9000,
มาตรฐานเกี่ยวกับการจัดการสิ่งแวดล้อม ISO 14000 หรือ Environmental Management
Systems (EMS), มาตรฐานอุตสาหกรรมไทย มอก.18000 (TIS 18000) และ
Occupational Health and Safety Assessment System (OHSAS 18000) ว่าด้วย
มาตรฐานอุตสาหกรรมด้านการจัดการอาชีวอนามัยและความปลอดภัย, ระบบ GMP (Good
Manufacturing Practice) ที่เป็นระบบพื้นฐานสำคัญเพื่อประกันความปลอดภัยของอาหาร และ
HACCP (Hazard Analysis and Critical Control Point)
ที่เป็นการใช้ระบบการวิเคราะห์อันตรายและจุดวิกฤตที่ต้องควบคุม
รวมถึงการรับรองจากสถาบันมาตราฐานฮาลาลแห่งประเทศไทย
ซึ่งการได้รับการรับรองในมาตรฐานเหล่านี้แสดงให้เห็นถึงความมุ่งมั่นที่บริษัทฯ
ได้ตระหนักถึงความสำคัญในเรื่องคุณภาพ ความพึงพอใจของลูกค้า และด้านสิ่งแวดล้อม
ที่คลอบคลุมถึงการไม่ส่งผลกระทบต่อชุมชนรอบข้าง และการดูแลด้านอาชีวอนามัยความปลอดภัย
ของสุขภาพผู้รับเหมาและพนักงานทุกคน อย่างเสมอต้นเสมอปลาย

ในด้านการตลาดและพาณิชยกิจ TOL และ TFA
มียอดขายเมทิลเอสเทอร์และแฟตตี้แอกอฮอล์สูงสุดเป็นประวัติการณ์ในปี 2555
จากการได้ลูกค้าใหม่ทั้งลูกค้าในและลูกค้าต่างประเทศ
โดยได้มีการขยายฐานลูกค้าไปยังตลาดต่างประเทศมากขึ้นทั้งในประเทศ จีน อินเดีย
รวมถึงการเจาะประเทศใหม่ ๆ เช่นประเทศในกลุ่มแอฟริกา และบราซิล

4.7 กลุ่มธุรกิจเคมีภัณฑ์ชนิดพิเศษ (High-Volume Specialty Business Unit)

  4.7.1 ลักษณะผลิตภัณฑ์

ผลิตภัณฑ์เคมีภัณฑ์ชนิดพิเศษเป็นผลิตภัณฑ์ปิโตรเคมีขั้นกลางและขั้นปลาย
ที่สามารถนำไปใช้เป็นส่วนประกอบสำคัญในอุตสาหกรรมต่อเนื่องอื่น ๆ อาทิ อุตสาหกรรมยานยนต์
ธุรกิจก่อสร้าง และอุตสาหกรรมเครื่องใช้ไฟฟ้าและอุปกรณ์อิเล็กทรอนิกส์เป็นต้น
โดยในปัจจุบันมีบริษัทในกลุ่มธุรกิจเคมีภัณฑ์ชนิดพิเศษรวม 2 บริษัท ได้แก่ บริษัท พีทีที ฟีนอล จำกัด
(PPCL) ซึ่งบริษัทฯ ถือหุ้นร้อยละ 60 และบริษัท VENCOREX Holding ประเทศฝรั่งเศส
ซึ่งบริษัทฯ ถือหุ้นร้อยละ 51 โดยสามารถสรุปผลิตภัณฑ์ที่บริษัทฯ ผลิต และการนำไปใช้ประโยชน์ได้
ดังนี้

1)  ฟีนอล (Phenol)

ฟีนอลเป็นผลิตภัณฑ์ปิโตรเคมีขั้นกลาง ซึ่งผลิตจากวัตถุดิบเบนซีนและโพรพิลีน
โดยฟีนอลจะถูกใช้เป็นสารตั้งต้นสำคัญในการผลิตเป็นสารบิสฟีนอล เอ (Bisphenol A หรือ BPA)
และ Phenolic resin

2)  บิสฟีนอล เอ (BPA)

BPA เป็นเป็นผลิตภัณฑ์ปิโตรเคมีขั้นกลางที่ใช้เป็นวัตถุดิบในการผลิตโพลิคาร์บอเนต
(Polycarbonate หรือ PC) ซึ่งเป็นพลาสติกวิศวกรรมที่สามารถนำไปใช้ในอุตสาหกรรมต่าง ๆ
มากมาย เช่น อุตสาหกรรมชิ้นส่วนประกอบรถยนต์ อุตสาหกรรมคอมพิวเตอร์ อุตสาหกรรมผลิตแผ่น
CD/DVD และอุตสาหกรรมผลิตเครื่องใช้ในบ้าน เป็นต้น

3)  Toluene di-isocyanate (TDI)

TDI เป็นผลิตภัณฑ์ปิโตรเคมีขั้นกลางที่ใช้เป็นวัตถุดิบในการผลิตโฟม Polyurethane (PU)
ซึ่งเป็นพลาสติกประเภทหนึ่ง ที่มีความสำคัญในธุรกิจก่อสร้างและอุตสาหกรรมยานยนต์
โดยที่สามารถนำมาใช้เป็นฉนวนเพื่อลดการใช้พลังงานในอาคาร
และยังสามารถนำมาทำเป็นโฟมที่ใช้งานทั่วไปในอุตสาหกรรมเฟอร์นิเจอร์ ที่นอน
รวมถึงเบาะรถยนต์ได้

4)  Hexamethylene di-isocyanate (HDI) และอนุพันธ์ของ HDI

HDI เป็นผลิตภัณฑ์ปิโตรเคมีขั้นกลางที่ใช้เป็นวัตถุดิบในการผลิตสารเคลือบผิวประเภท PU coating
ที่มีความสำคัญในธุรกิจก่อสร้างและอุตสาหกรรมยานยนต์ โดยสามารถนำมาใช้เพื่อเคลือบสีผิวไม้
เฟอร์นิเจอร์ รถยนต์ ทำให้ชิ้นงานมีความคงทนต่อการขีดข่วนมากขึ้น

  4.7.2 ตลาดและภาวะการแข่งขัน

  4.7.2.1 นโยบายและลักษณะการตลาดของผลิตภัณฑ์

PPCL มีนโยบายการจำหน่ายผลิตภัณฑ์ฟีนอลและอะซีโตน
ให้กับนายหน้าการค้าและผู้ประกอบการในประเทศและในภูมิภาคเอเชีย
โดยเฉพาะประเทศจีนและอินเดียที่มีความต้องการใช้ฟีนอลและอะซีโตนในปริมาณมาก
ด้วยราคาและเงื่อนไขทางการค้าที่สามารถแข่งขันกับ Supplier รายอื่น ๆ ได้ ส่วนผลิตภัณฑ์ BPA
ซึ่งเป็นผลิตภัณฑ์ต่อเนื่องจากผลิตภัณฑ์ฟีนอล PPCL
มีนโยบายจำหน่ายให้กับผู้ประกอบการทั้งในและต่างประเทศ
โดยตลาดหลักยังคงเป็นประเทศจีนที่มีความต้องการใช้ BPAในปริมาณมาก

สำหรับ Vencorex มีนโยบายการจำหน่ายผลิตภัณฑ์ TDI
ให้กับนายหน้าการค้าและผู้ประกอบการส่วนใหญ่ที่อยู่ในภูมิภาคยุโรป ตะวันออกกลาง
และแอฟริกาเหนือ ด้วยราคาและเงื่อนไขทางการค้าที่สามารถแข่งขันกับ Supplier รายอื่น ๆได้
ส่วนผลิตภัณฑ์ HDI และอนุพันธ์ของ HDI ทาง Vencorex
มีนโยบายจำหน่ายให้กับนายหน้าการค้าและผู้ประกอบการที่อยู่ในภูมิภาค ยุโรป ตะวันออกกลาง
แอฟริกาเหนือ อเมริกา และ เอเชีย โดยตลาดหลักยังคงเป็นที่ประเทศจีนที่มีความต้องการใช้ HDI
และอนุพันธ์ของ HDI ในปริมาณมาก เพราะมีการเติบโตของตลาดรถยนต์ในอัตราที่สูง

  (ก) กลยุทธ์การแข่งขัน

กลยุทธ์ทางการตลาดของ PPCL คือ การมุ่งเน้นการเพิ่มและรักษาส่วนแบ่งการตลาด
โดยใช้จุดแข็งและความได้เปรียบในเชิงธุรกิจ เช่น ผลิตภัณฑ์คุณภาพสูง
ความได้เปรียบเรื่องสิทธิด้านภาษีในประเทศจีนและอินเดีย
มีพันธมิตรทางการค้าที่มีเครือข่ายการตลาดครอบคลุมทุกภูมิภาค มีแหล่งวัตถุดิบที่แน่นอนจากผู้ถือหุ้น
มีผู้บริโภครายใหญ่ในประเทศ รวมถึงมีการสร้างความสัมพันธ์อันดีกับลูกค้าอย่างต่อเนื่อง

กลยุทธ์ทางการตลาดของ Vencorex คือ การมุ่งเน้นการเพิ่มและรักษาส่วนแบ่งการตลาด
โดยใช้จุดแข็งและความได้เปรียบในเชิงธุรกิจ เช่น ผลิตภัณฑ์ที่มีคุณภาพสูง
มีหน่วยงานวิจัยและพัฒนาที่สามารถตอบสนองต่อความต้องการของลูกค้า
ทั้งในด้านการให้บริการทางเทคนิคและการนำเสนอผลิตภัณฑ์ใหม่ ๆ
ซึ่งเป็นการสร้างความสัมพันธ์อันดีกับลูกค้าอย่างต่อเนื่อง
มีพันธมิตรทางการค้าที่มีเครือข่ายการตลาดครอบคลุมทุกภูมิภาค อีกทั้งยังเป็นผู้ผลิต TDI และ HDI
และอนุพันธ์ของ HDI รายใหญ่ของโลก (อันดับ 2 และ 4 ของโลก ตามลำดับ)
และมีโรงงานผลิตใน 2 ทวีป คือ ยุโรป และ อเมริกา ทำให้มั่นใจได้ว่า Vencorex
สามารถผลิตและส่งผลิตภัณฑ์ให้กับลูกค้าได้อย่างต่อเนื่อง

  (ข) ลักษณะลูกค้าและการจัดจำหน่าย

ผลิตภัณฑ์ของ PPCL เป็นผลิตภัณฑ์ที่ต้องนำไปดำเนินการผลิตต่อในผลิตภัณฑ์ปลายน้ำอื่น ๆ เช่น
ฟีนอลิก เรซิน, บิสฟีนอล เอ, โพลีคาร์บอเนต, อีพ็อกซี เรซิน, เมทิลเมทาไครเลต
และสารทำละลายต่าง ๆ โดย PPCL
มีการจำหน่ายผลิตภัณฑ์ให้กับลูกค้าโดยใช้ช่องทางการจัดจำหน่ายทั้งทางตรงและผ่านนายหน้าการค้า

สำหรับผลิตภัณฑ์ของ Vencorex เป็นผลิตภัณฑ์ที่ต้องนำไปดำเนินการผลิตต่อในผลิตภัณฑ์โพลียูรีเทน
เช่น โฟม สารเคลือบสี สารยึดเกาะพื้นผิว โดย Vencorex
มีการจำหน่ายผลิตภัณฑ์ให้กับลูกค้าโดยใช้ช่องทางการจัดจำหน่ายทั้งทางตรงและผ่านนายหน้าการค้า

  4.7.2.2 ภาวะการแข่งขัน

  (ก) สถานการณ์ตลาด

ตลาดสายฟีนอลในปี 2555 โดยรวมค่อนข้างอ่อนตัว จากสภาวะเศรษฐกิจโลกชะลอตัว
ทั้งจากปัญหาเศรษฐกิจที่ชะลอตัวของสหรัฐอเมริกา และจีน และ ปัญหาหนี้สาธารณะในสหภาพยุโรป
(EU) ที่ยังคงมีอยู่ กดดันให้ความต้องการสินค้าโดยรวมลดลง
ประกอบกับมีโรงงานฟีนอลและบิสฟีนอล เอ แห่งใหม่ในประเทศจีน
ที่เริ่มเปิดดำเนินการผลิตเชิงพาณิชย์ในปีนี้ ทำให้เกิดสภาวะ Oversupply ของผลิตภัณฑ์ฟีนอล

สำหรับธุรกิจ TDI มีตลาดทั่วโลกประมาณ 1.8 ล้านตัน และมีการอัตราการเติบโตเฉลี่ย 4.6%
ต่อปี โดยปี 2553 เอเชียมีความต้องการใช้ผลิตภัณฑ์ TDI ประมาณ 822,000 ตันต่อปี
ซึ่งถือเป็นตลาดที่มีขนาดใหญ่ที่สุด และมีการเติบโตสูงสุด คือ 6.4% และตลาดอันดับสองและสามคือ
ยุโรปและตะวันออกกลาง (584,000 ตันต่อปี, เติบโต 3.8%) และสหรัฐอเมริกา (441,000
ตันต่อปี, เติบโต 2.0%) ตามลำดับ การใช้งานส่วนใหญ่ของ TDI อยู่ในกลุ่มของ PU Foam
สำหรับอุตสาหกรรมรถยนต์ ที่นอน เฟอร์นิเจอร์และอุปกรณ์สำนักงานต่าง ๆ

สถานการณ์ปี 2554 ภาวะเศรษฐกิจโดยรวมมีการฟื้นตัวอย่างต่อเนื่อง
โดยตลาดปิโตรเลียมและปิโตรเคมีในปี 2555 มีการฟื้นตัวขึ้น
แต่เนื่องจากราคาวัตถุดิบตั้งต้นมีการปรับเพิ่มขึ้น 8% จากปี 2554 โดยราคาเฉลี่ยน้ำมันดิบ Dubai
เฉลี่ยอยู่ที่ 109 เหรียญสหรัฐฯ ต่อบาร์เรล ราคาโทลูอีนเอเชียเฉลี่ยอยู่ที่ 1,159 เหรียญสหรัฐฯ
ต่อตัน และราคาผลิตภัณฑ์ TDI เฉลี่ยปี 2555 อยู่ที่ 2,310 เหรียญสหรัฐฯ ต่อตัน ส่งผลทำให้
Margin ของผู้ผลิต TDI ลดลงจากปี 2554 (ที่มา : CMAI)

  (ข) คู่แข่งขัน

เนื่องจากโรงงานฟีนอลของ PPCL เป็นโรงงานผลิตฟีนอลเพียงแห่งเดียวในประเทศไทย
คู่แข่งในการดำเนินงานด้านการตลาดและการจำหน่ายผลิตภัณฑ์ในธุรกิจนี้ของบริษัทฯ
จึงมีเพียงผู้ผลิตจากต่างประเทศเท่านั้น โดยเฉพาะผู้ผลิตในประเทศจีน สิงคโปร์ ญี่ปุ่น ไต้หวัน
และเกาหลีใต้ โดยผู้ผลิตฟีนอลและอะซีโตนรายใหญ่ของเอเชีย ได้แก่ กลุ่มบริษัท Mitsui
Chemicals, กลุ่มบริษัท Sinopec, Kumho P&B, Formosa Chemicals & Fibre
Corporation, LG Chem Co และ Chang Chun Petrochemical Co Ltd.

ในส่วนของธุรกิจบิสฟีนอล เอ ถึงแม้ว่าในประเทศไทยจะมีโรงงานบิสฟีนอล เอ จำนวน 2 แห่ง คือ
ของ PPCL และของบริษัท ไบเออร์ไทย จำกัด แต่เนื่องจากบริษัท ไบเออร์ไทย จำกัด
จะเป็นการใช้ภายใน (Captive Use) คือ นำบิสฟีนอล เอ
ที่ผลิตได้ไปผลิตต่อเป็นโพลีคาร์บอเนตเกือบทั้งหมด PPCL
จึงมีเพียงคู่แข่งจากผู้ผลิตต่างประเทศเท่านั้น ได้แก่ ผู้ผลิตในประเทศจีน สิงคโปร์ ญี่ปุ่น ไต้หวัน
และเกาหลีใต้ โดยผู้ผลิตบิสฟีนอล เอรายใหญ่ของเอเชีย ได้แก่ กลุ่มบริษัท Mitsui Chemicals,
Kumho P&B, Nan Ya Plastics Corp, Chang Chun Petrochemical Co Ltd.,
Mitsubishi Chemical Corp และ LG Chem Co

สำหรับ TDI และ HDI ไม่มีผู้ผลิต TDI และ HDI ในประเทศไทย
ผู้ผลิตที่สำคัญในยุโรปและเอเชีย ได้แก่ BASF และ Bayer ซึ่งทั้ง 2 บริษัท ถือเป็นผู้ผลิต TDI
และผลิตภัณฑ์อื่น ๆ ที่เกี่ยวข้องกับการผลิตพลาสติก PU ในระดับโลก
กล่าวคือมีโรงงานผลิตอยู่ทั่วโลก จึงจัดได้ว่าเป็นคู่แข่งรายสำคัญ
เนื่องจากมีความได้เปรียบในด้านความใกล้ชิดกับลูกค้า

  4.7.3 การจัดหาผลิตภัณฑ์หรือบริการ

  4.7.3.1 ลักษณะการได้มาซึ่งผลิตภัณฑ์เพื่อจำหน่าย

  (ก) กำลังการผลิต

สำหรับปี 2555 PPCL มีกำลังการผลิตติดตั้งสำหรับสารฟีนอล 200,000 ตันต่อปี สารอะซีโตน
124,000 ตันต่อปี และบิสฟีนอล เอ 150,000 ตันต่อปี ทั้งนี้โรงงานฟีนอลและบิสฟีนอล เอ ของ
PPCL มีกระบวนการผลิตที่ต่อเนื่องกัน

สำหรับบริษัทร่วมทุน Vencorex Holding มีโรงผลิต TDI, HDI และอนุพันธ์ของ HDI
ที่ดำเนินการผลิตในเชิงพาณิชย์ จำนวน 3 โรงงาน
ซึ่งตั้งอยู่ในประเทศฝรั่งเศสและประเทศสหรัฐอเมริกา ทั้งนี้สามารถสรุปกำลังการผลิต
ปริมาณการผลิต และอัตราการใช้กำลังการผลิตได้ ดังนี้

+--------------+----------------+----------+------------+-------------+
| บริษัท         | ผลิตภัณฑ์         | กำ       | ปริมา       | อัตราการใช้   |
|              |                | ลังการผลิต | ณการผลิตจริง |             |
|              |                |          |            | กำลังการผลิต  |
|              |                | (        | (พันตัน)     | ¹⁾ (%)      |
|              |                | พันตันต่อปี) |            |             |
+--------------+----------------+----------+------------+-------------+
| PPCL         | Phenol         | 200      | 238        | 119%        |
+--------------+----------------+----------+------------+-------------+
|              | Acetone        | 124      | 149        | 119%        |
+--------------+----------------+----------+------------+-------------+
|              | BPA            | 150      | 110        | 74%         |
+--------------+----------------+----------+------------+-------------+
| Vencorex     | TDI            | 125      | 82         | 66%         |
+--------------+----------------+----------+------------+-------------+
|              | HDI and HDI    | 35       | 30         | 85%         |
|              | Derivatives    |          |            |             |
+--------------+----------------+----------+------------+-------------+

หมายเหตุ 1) อัตราการใช้กำลังการผลิต (%)
คำนวณโดยใช้ปริมาณการผลิตจริงหารด้วยกำลังการผลิตติดตั้ง (กำลังการผลิตติดตั้ง คือ
กำลังการผลิตจากการออกแบบก่อสร้างโรงงาน)

  (ข) การจัดหา สภาพปัญหาและผู้จำหน่ายวัตถุดิบ

ปัจจุบัน PPCL ใช้วัตถุดิบหลักคือเบนซีนและโพรพิลีนจากโรงโอเลฟินส์และอะโรเมติกส์ของบริษัทฯ
ตามสัญญาซื้อขายระยะยาว ซึ่งบริษัทฯ มีเบนซีนและโพรพิลีนมากเพียงพอที่จะจัดส่งให้ PPCL
ใช้ในการผลิต สำหรับการผลิต TDI ของ Vencorex ใช้วัตถุดิบหลักคือ โทลูอีน (Toluene) และ
กรดไนตริก (Nitric acid) ส่วน HDI ใช้วัตถุดิบหลักคือ เอชเอ็มดีเอ (HMDA)
ซึ่งวัตถุดิบหลักทั้งหมดมาจากผู้ผลิตในประเทศฝรั่งเศส ตามสัญญาซื้อขายทั้งระยะสั้นและระยะยาว

  4.7.4 การดำเนินงานเพื่อลดผลกระทบต่อสิ่งแวดล้อม

บริษัท พีทีที ฟีนอล จำกัด มุ่งเน้นการป้องกันปัญหาสิ่งแวดล้อมตั้งแต่ต้นทาง คือ
การออกแบบและก่อสร้างโรงงานให้เป็นไปตามมาตรฐานสากล ประหยัดพลังงาน
ควบคุมสิ่งที่จะก่อให้เกิดผลกระทบต่อสิ่งแวดล้อมให้อยู่ในมาตรฐานตามกฎหมาย
ด้วยความตั้งใจที่จะประกอบธุรกิจให้เติบโตอย่างยั่งยืน
และยังได้ส่งเสริมให้พนักงานมีความรู้และจิตสำนึกในด้านการคำนึงถึงผลกระทบต่อสิ่งแวดล้อมตลอดเวลา
โดย PPCL ได้ร่วมกิจกรรมด้านการรักษาสิ่งแวดล้อมมาโดยตลอด เช่น
การเฝ้าระวังปริมาณความเข้มข้นสารเคมีในบรรยากาศ
คุณภาพอากาศที่ออกจากปล่องระบายและรอบโรงงาน
คุณภาพน้ำทิ้งที่ระบายออกจากโรงงานซึ่งมีการตรวจวัดให้สอดคล้องตามมาตรฐานที่กำหนด
ดำเนินการส่งกำจัดกากหรือวัสดุเหลือใช้ไปยังผู้รับบำบัดที่ได้รับอนุญาตถูกต้องตามกฎหมาย
และการดำเนินการลดอัตราการรั่วไหลของสารระเหยอินทรีย์ระเหยง่าย (VOC) นอกจากนี้ PPCL
ยังได้คำนึงถึงเรื่องความรับผิดชอบของบริษัทฯ ที่มีต่อสังคม (CSR: Corporate Social
Responsibility) โดยเข้าร่วมกิจกรรมกับชุมชนและสังคมตลอดปีที่ผ่านมาตาม
นโยบายของกลุ่มปตท.

บริษัท Vencorex Holding มุ่งเน้นการป้องกันปัญหาสิ่งแวดล้อมตั้งแต่ต้นทาง คือ
การออกแบบและก่อสร้างโรงงานให้เป็นไปตามมาตรฐานสากล ประหยัดพลังงาน
ควบคุมสิ่งที่จะก่อให้เกิดผลกระทบต่อสิ่งแวดล้อมให้อยู่ในมาตรฐานตามกฎหมายของประเทศฝรั่งเศส
ด้วยความตั้งใจที่จะประกอบธุรกิจให้เติบโตอย่างยั่งยืนและยังได้ส่งเสริมให้พนักงานมีความรู้และจิตสำนึกในด้านการคำนึงถึงผลกระทบต่อสิ่งแวดล้อมตลอดเวลา
โดย Vencorex ได้ดำเนินกิจกรรมด้านการรักษาสิ่งแวดล้อมมาโดยตลอด เช่น
การเฝ้าระวังปริมาณความเข้มข้นสารเคมีในบรรยากาศ
คุณภาพอากาศที่ออกจากปล่องระบายและรอบโรงงาน
คุณภาพน้ำทิ้งที่ระบายออกจากโรงงานซึ่งมีการตรวจวัดให้สอดคล้องตามมาตรฐานที่กำหนด
ดำเนินการส่งกำจัดกากหรือวัสดุเหลือใช้ไปยังผู้รับบำบัดที่ได้รับอนุญาตถูกต้องตามกฎหมาย
และการดำเนินการลดอัตราการรั่วไหลของสารระเหยอินทรีย์ระเหยง่าย (VOC) นอกจากนี้
Vencorex ยังได้ลงทุนเปลี่ยนเทคโนโลยีในการผลิตเพื่อให้เป็นไปตามข้อกำหนดต่าง ๆ ในยุโรป
และประเทศฝรั่งเศส เช่น REACH (Registration, Evaluation, Authorisation and
Restriction of Chemicals) และ PPRT (Technological Risk Prevention Plans)

  4.7.5 จุดเด่นของธุรกิจในรอบปี 2555

PPCL ยังคงรักษาระดับความสามารถในการแข่งขันไว้ได้เป็นอย่างดี
โดยมียอดสั่งซื้อผลิตภัณฑ์จากลูกค้าอย่างต่อเนื่องตลอดทั้งปี รวมทั้งได้ริเริ่มโครงการต่าง ๆ
ที่ช่วยในเรื่องการลดการใช้พลังงาน และเพิ่มประสิทธิภาพในการผลิต เป็นต้น ทั้งนี้ในปี 2555
PPCL ได้รับการอนุมัติจากสถาบันรับรองมาตรฐานไอเอสโอ (สรอ.)
ในการขยายขอบเขตการรับรองระบบ IMS ไปยังโรงงานบิสฟีนอล เอ ได้แก่ IMS, ISO 9001,
ISO 14001, OHSAS 18001 และ TIS 18001 นอกจากนี้ PPCL
ยังได้รับรางวัลสถานประกอบการและหน่วยงานดีเด่นด้านนวัตกรรมเทคโนโลยีสีเขียว
ซึ่งเป็นรางวัลที่มอบให้กับบริษัทที่ดำเนินธุรกิจบนพื้นฐานแห่งความสำนึกรักษ์สิ่งแวดล้อม
ในงานวิศวกรรมแห่งชาติประจำปี 2555

สำหรับ Vencorex ยังคงรักษาระดับความสามารถในการแข่งขันในธุรกิจ HDI และอนุพันธ์ของ
HDI ไว้ได้เป็นอย่างดี โดยมียอดสั่งซื้อผลิตภัณฑ์จากลูกค้าอย่างต่อเนื่องตลอดทั้งปี ในขณะที่ธุรกิจ
TDI ได้เริ่มดำเนินงานโครงการต่าง ๆ ที่ช่วยลดการใช้พลังงานและเพิ่มประสิทธิภาพการผลิต ทั้งนี้
เพื่อลดต้นทุนในการผลิตในภาพรวมทั้งหมด

4.8 ธุรกิจการให้บริการและอื่น ๆ (Service & Others)

นอกเหนือจากกลุ่มธุรกิจทั้ง 7 กลุ่มข้างต้น บริษัทฯ
ยังได้ให้ความสำคัญกับธุรกิจและกิจกรรมที่สนับสนุนให้การดำเนินธุรกิจมีความมั่นคงและครบวงจรยิ่งขึ้น
โดยมีบริการด้านต่าง ๆ สำหรับกลุ่มบริษัทฯ และลูกค้าในกลุ่มอุตสาหกรรมปิโตรเคมีขั้นต่อเนื่อง ดังนี้

1.  ธุรกิจท่าเทียบเรือและคลังเก็บเคมีภัณฑ์ ดำเนินการผ่าน บริษัท ไทยแท้งค์เทอร์มินัล จำกัด
    (TTT)
    โดยให้บริการท่าเทียบเรือขนถ่ายและคลังเก็บเคมีภัณฑ์เหลวแก่ลูกค้าอุตสาหกรรมทั่วไปในนิคมอุตสาหกรรมมาบตาพุด
    ตามที่ได้รับสัมปทาน

2.  ธุรกิจการผลิตและจำหน่ายสาธารณูปโภค ดำเนินการผ่าน บริษัท โกลบอล เพาเวอร์
    ซินเนอร์ยี่ จำกัด (GPSC) (เดิมคือบริษัท พีทีที ยูทิลิตี้ จำกัด : PTTUT โดย PTTUT
    ได้ควบรวมกับบริษัทผลิตไฟฟ้าอิสระ (ประเทศไทย) จำกัด เมื่อวันที่ 10 มกราคม 2556)
    เพื่อผลิตและจำหน่ายไฟฟ้า ไอน้ำ และน้ำใช้ในอุตสาหกรรม
    ให้กับกลุ่มบริษัทและโรงงานอุตสาหกรรมข้างเคียง

3.  ธุรกิจให้บริการบำรุงรักษาโรงงานและการออกแบบวิศวกรรม ดำเนินการผ่าน บริษัท พีทีที
    เมนเทนแนนซ์ แอนด์ เอนจิเนียริง จำกัด (PTTME)
    เพื่อดําเนินธุรกิจบริการงานบำรุงรักษาโรงงาน งานออกแบบและวิศวกรรม งานก่อสร้าง
    งานเดินท่อ งานจัดหา
    งานวัสดุและงานบริหารงานผลิตให้กับบริษัทในกลุ่มปิโตรเลียมและปิโตรเคมีภายในนิคมอุตสาหกรรมมาบตาพุด
    และกลุ่มอุตสาหกรรมอื่นๆ ทั้งในประเทศไทยและภูมิภาคเอเชีย นอกจากนี้บริษัทฯ
    ยังได้ร่วมกับบริษัทในกลุ่ม ปตท. ลงทุนใน บริษัท พีทีที เอ็นเนอร์ยี่ โซลูชั่นส์ จำกัด (PTTES)
    เพื่อให้บริการที่ปรึกษาทางด้านเทคนิควิศวกรรม ในกลุ่ม ปตท.

4.  ธุรกิจให้บริการด้านความปลอดภัย อาชีวอนามัยและสิ่งแวดล้อม
    โดยเป็นการดำเนินการอย่างครบวงจรผ่าน บริษัท เอ็นพีซี เซ็ฟตี้ แอนด์ เอ็นไวรอนเมนทอล
    เซอร์วิส จำกัด (NPC S&E) เช่น การให้บริการฝึกอบรมด้านความปลอดภัย
    อาชีวอนามัยและสิ่งแวดล้อมทุกประเภท และบริการออกแบบและวางระบบป้องกันอัคคีภัย
    รวมทั้งเป็นที่ปรึกษาทางด้านการจัดทำระบบมาตรฐานการจัดการระบบคุณภาพ
    ระบบความปลอดภัย อาชีวอนามัยและสิ่งแวดล้อมตามมาตรฐานสากล เป็นต้น

5.  ธุรกิจให้บริการโครงสร้างสำหรับท่อขนส่ง ดำเนินการผ่าน บริษัท อิสเทิร์น ฟลูอิด
    ทรานสปอร์ต จำกัด (EFT)
    ซึ่งเป็นผู้ให้บริการโครงสร้างสำหรับท่อขนส่งกับผู้ประกอบการปิโตรเลียมและปิโตรเคมีในเขตนิคมอุตสหกรรมมาบตาพุดและพื้นที่ใกล้เคียง

6.  ธุรกิจให้บริการด้านเทคโนโลยีสารสนเทศ ดำเนินการผ่าน บริษัท พีทีที ไอซีที จำกัด
    (PTTICT) ซึ่งให้การบริการด้านเทคโนโลยีสารสนเทศและการสื่อสารให้แก่บริษัทในกลุ่ม
    ปตท.

7.  ธุรกิจให้บริการด้านการจัดหาแรงงาน ดำเนินการผ่าน บริษัท บิซิเนส เซอร์วิสเซส
    อัลไลแอนซ์ จำกัด (BSA) โดยให้บริการด้านการจัดหาแรงงานและจ้างเหมาบริการแก่ ปตท.
    และบริษัทในกลุ่ม ปตท.

8.  ธุรกิจการตลาดและซื้อขายผลิตภัณฑ์สุขภาพและโภชนาการ ดำเนินการโดย บริษัท
    ไบโอครีเอชั่น จำกัด หรือ BIO Creation บริษัทย่อยของบริษัทฯ
    ซึ่งจะดำเนินธุรกิจการให้บริการทางการค้า (Trading)
    ที่เกี่ยวกับผลิตภัณฑ์ที่เกี่ยวข้องในกลุ่มสุขภาพและโภชนาการ (Health & Nutrition) เช่น
    อุตสาหกรรมอาหารและอาหารเสริม (Food/Supplement)
    สารประกอบเพื่อสุขภาพและความงาม (Personal Care) และผลิตภัณฑ์พลอยได้อื่น ๆ

4.9 การดำเนินงานเพื่อลดผลกระทบต่อสิ่งแวดล้อม

การดำเนินงานด้านความปลอดภัย อาชีวอนามัย และสิ่งแวดล้อม

ด้วยการดำเนินงานที่สอดคล้องกับนโยบายคุณภาพ ความมั่นคง ความปลอดภัย
อาชีวอนามัยและสิ่งแวดล้อม ตามมาตรฐานสากลและบนพื้นฐานของหลักการกำกับดูแลกิจการที่ดี
ตลอดจนยึดมั่นในการปฏิบัติตามมาตรฐาน ข้อกำหนด
ข้อบังคับกฎหมายด้านสิ่งแวดล้อมและกฎหมายต่างๆ ที่เกี่ยวข้องอย่างเคร่งครัด ส่งผลให้บริษัท พีทีที
โกลบอล เคมิคอล จำกัด (มหาชน) ได้รับการยกย่องและได้รับรางวัลเกียรติยศต่างๆ
ซึ่งเป็นเครื่องยืนยันถึงความมุ่งมั่นในการดำเนินธุรกิจที่มุ่งสู่ความเป็นเลิศนับแต่อดีตมาจนปัจจุบัน

นโยบายคุณภาพ ความมั่นคง ความปลอดภัย อาชีวอนามัยและสิ่งแวดล้อม

บริษัท ฯ มุ่งมั่นในการดำเนินธุรกิจเป็นผู้นำในอุตสาหกรรมเคมีเป็นองค์กรแห่งนวัตกรรม
ให้ความสำคัญกับความรับผิดชอบต่อสังคมและชุมชน รวมถึงการพัฒนาระบบคุณภาพ ความมั่นคง
ความปลอดภัย อาชีวอนามัย และสิ่งแวดล้อม อย่างต่อเนื่อง โดยกำหนดเป็นนโยบาย ดังนี้

  1. ปฏิบัติตามกฎหมาย ด้านความมั่นคง ความปลอดภัย อาชีวอนามัย สิ่งแวดล้อม
  รวมถึงมาตรฐาน

  และข้อกำหนดอื่นๆ ที่เกี่ยวข้อง

  2. บริหารคุณภาพทั่วทั้งองค์กร ด้วยเครื่องมือการบริหารคุณภาพ การจัดการความรู้
  และการเพิ่มผลผลิต

  เพื่อตอบสนองความพึงพอใจของลูกค้า และพัฒนานวัตกรรมที่เป็นมิตรกับสิ่งแวดล้อม

  3. บริหารความเสี่ยง เพื่อป้องกันอันตราย ความเจ็บป่วยจากการทำงาน
  ความสูญเสียจากอุบัติเหตุ

  การบาดเจ็บ ความเสียหายต่อทรัพย์สิน และสร้างวัฒนธรรมความปลอดภัย B-CAREs เพื่อดูแล

  ห่วงใยความปลอดภัยของทุกคน

  4. ตระหนักถึงภัยคุกคามด้านความมั่นคงเพื่อปกป้องชีวิต ทรัพย์สิน และข้อมูลขององค์กร

  5. ดูแลในเรื่องอาชีวอนามัยและสภาพแวดล้อมในการทำงานที่ดี และส่งเสริมให้มีทุกคนมีสุขภาพดี

  และมีความสุขในการทำงาน

  6. ประเมินและลดผลกระทบต่อสิ่งแวดล้อม โดยเน้นการปรับปรุงและป้องกันที่แหล่งกำเนิด

  รวมทั้งใช้ทรัพยากรอย่างมีประสิทธิภาพ

ทั้งนี้ ผู้บริหารทุกระดับในบริษัทฯ จะรับผิดชอบและเป็นแบบอย่าง
ในการพัฒนาและธำรงไว้ซึ่งระบบการจัดการคุณภาพ อาชีวอนามัย
ความปลอดภัยและสิ่งแวดล้อมโดยสนับสนุนทรัพยากรอย่างเพียงพอ
เพื่อให้พนักงานทุกคนมีส่วนร่วมในการนำนโยบายไปปฏิบัติ
รวมถึงสื่อสารให้ผู้เกี่ยวข้องทราบผลการดำเนินการด้าน QSHE อย่างทั่วถึง

สรุปผลการดำเนินงานด้านการบริหารความปลอดภัย อาชีวอนามัย และสิ่งแวดล้อม ในปี 2555
ได้ดังนี้

1.  การบริหารจัดการด้านความปลอดภัย

บริษัทฯ ให้ความสำคัญในเรื่องความปลอดภัยของทั้งพนักงานและผู้รับเหมา
โดยได้มีการสร้างความตระหนักให้พนักงานและผู้รับเหมาดูแลความปลอดภัยของตนเองและเพื่อนร่วมงาน
ภายใต้ชื่อวัฒนธรรมความปลอดภัย B-CAREs: “พฤติกรรมปลอดภัย ห่วงใยเอื้ออาทร
หยุดก่อนถ้าไม่ปลอดภัย”
โดยมีจุดมุ่งหมายเพื่อไปสู่การเป็นองค์กรที่ปราศจากอุบัติเหตุและการบาดเจ็บ
ควบคู่ไปกับการดำเนินงานระบบการจัดการอาชีว อนามัย ความปลอดภัยและสิ่งแวดล้อม
การจัดการความปลอดภัยกระบวนการผลิต และการจัดการความปลอดภัยผู้รับเหมา
โดยโรงงานในกลุ่มบริษัทได้รับรางวัลสถานประกอบกิจการดีเด่นด้านความปลอดภัย
อาชีวอนามัยและสภาพแวดล้อมในการทำงาน ระดับประเทศเป็นปีที่ 15 ติดต่อกัน (2541-2555)
และ ยังได้รับรางวัล อุตสาหรรมดีเด่นด้านการบริหารความปลอดภัยจากกระทรวงอุตสาหกรรม
(Prime Minister Award) ประจำปี 2555
แสดงให้เห็นถึงประสิทธิภาพในการดำเนินงานด้านความปลอดภัยของบริษัทฯ

ผู้บริหารระดับสูงได้ให้ความสำคัญกับ การสร้างความตระหนักในความปลอดภัย อาชีวอนามัยและ
สิ่งแวดล้อมจึงมีนโยบายให้จัดงานวันส่งเสริมความตระหนักด้านความปลอดภัย อาชีวอนามัย
และสิ่งแวดล้อม หรือSHE Day อย่างต่อเนื่องเป็นประจำทุกปี
โดยจะมีการให้โอวาทเรื่องความสำคัญของความปลอดภัย อาชีวอนามัยและ สิ่งแวดล้อม
จากประธานเจ้าหน้าที่บริหารและกรรมการผู้จัดการใหญ่
การมอบรางวัลดีเด่นให้แก่พนักงานที่เป็นตัวอย่างที่ดีในการทำงานอย่างปลอดภัยและใส่ใจในสิ่งแวดล้อม
การประกวดนิทรรศการจากสายงานต่างๆเพื่อแลกเปลี่ยนความรู้ สร้างความภาคภูมิใจ
ให้กับการมีส่วนร่วมในความสำเร็จของผลประกอบการด้านความปลอดภัย อาชีวอนามัย
และสิ่งแวดล้อม ที่ในปี 2555 นั้นผลประกอบการด้านความปลอดภัยดีติดระดับTop 25 % ( first
quartile) เมื่อเทียบกับระดับโลก

การจัดการด้านความปลอดภัยในกระบวนการผลิต (Process Safety Management)
ก็เป็นสิ่งสำคัญเพื่อให้มั่นใจว่าอุปกรณ์ในกระบวนการผลิตถูกออกแบบ และ
ทำการประเมินความปลอดภัย (Process Hazard Analysis)
ตั้งแต่ก่อนเริ่มก่อสร้างเพื่อสร้างความมั่นใจให้กับชุมชนโดยรอบ
บริษัทฯมีการบริหารความปลอดภัยของผู้รับเหมา (Contractor Safety Management)
ตั้งแต่การคัดเลือกผู้รับเหมาที่มีทักษะด้านการทำงานและด้านความปลอดภัย
มีการสอบและฝึกอบรมด้านความปลอดภัยให้พนักงานและผู้รับเหมาอย่างสม่ำเสมอ
ถ้าหากมีการดัดแปลงในกระบวนการผลิตจะต้องทำการจัดการศึกษาและประเมินความเสี่ยงด้านความปลอดภัย
(HAZOP) และต้องมีกระบวนการจัดการความเปลี่ยนแปลงอย่างเป็นระบบ(Management Of
Change) เพื่อให้แน่ใจก่อนลงมือทำการดัดแปลง หรือ ก่อสร้าง และก่อนเริ่มเดินเครื่อง
อุปกรณ์ในกระบวนการผลิต จะต้องมีการตรวจสอบและทบทวนความปลอดภัย (Pre Start Up and
Safety Review) โดยผู้ชำนาญการด้านวิศวกรรมเสียก่อน จึงจะได้รับอนุญาตให้เริ่มดำเนินการได้
รวมถึงหากมีการทำงานในพื้นที่กระบวนการผลิตจะต้องได้รับอนุญาตจากเจ้าของพื้นที่ทำงาน
(Permit To Work) และทำการสื่อสารตามมาตรการด้านความปลอดภัยก่อน เริ่มลงมือทำงาน

บริษัทฯ ได้เข้าร่วมกับกลุ่มโรงงานอุตสาหกรรมในมาบตาพุด
จัดการซ้อมแผนฉุกเฉินระดับจังหวัดและการซ้อมอพยพของชุมชนโดยรอบนิคมอุตสาหกรรมอาร์ไอแอล
นอกจากนี้ยังได้มอบหมายให้พนักงานของบริษัทฯที่มีความเชี่ยวชาญในการระงับและโต้ตอบภาวะฉุกเฉิน
เข้าร่วมกับผู้ว่าราชการจังหวัดระยอง ป้องกันภัยจังหวัดระยอง เทศบาลเมืองมาบตาพุด
และกลุ่มโรงงานอุตสาหกรรมในมาบตาพุด เพื่อช่วยชุมชนจัดทำแผนฉุกเฉิน
และทำการซ้อมแผนในกรณีที่เกิดอุบัติเหตุในโรงงานและส่งผลกระทบถึงชุมชน

ความสามารถในการเก็บกู้คราบน้ำมันในทะเลก็เป็นสิ่งที่สำคัญ โดยบริษัทฯ ได้เข้าร่วมการซ้อม
Rayong Oil Spill Emergency Response
ร่วมกับสมาคมอนุรักษ์สภาพแวดล้อมของกลุ่มอุตสาหกรรมน้ำมัน (IESG)
และหน่วยราชการที่เกี่ยวข้อง เช่น กรมเจ้าท่าและกองทัพเรือ
เพื่อทดสอบความพร้อมของแผนฉุกเฉิน การดำเนินการในการขจัดคราบน้ำมัน
และระบบการสื่อสารแผนการดำเนินการในการขจัดคราบน้ำมันของบริษัทฯและกลุ่มคณะอนุกรรมการงานป้องกันและแก้ไขการรั่วไหลของน้ำมันในเขตพื้นที่ระยองให้กับชุมชนที่อยู่ในพื้นที่ใกล้เคียงได้รับทราบ
และบริษัทฯ ยังเป็นหนึ่งในสมาชิกของกลุ่มช่วยเหลือในภาวะฉุกเฉินของกลุ่มโรงงานอุตสาหกรรม
(Emergency Mutual Aid Group: EMAG)
ซึ่งมีส่วนร่วมในการร่างแผนปฏิบัติการภาวะฉุกเฉินประจำจังหวัดระยอง และแผนปฏิบัติการฉุกเฉิน
กลุ่มนิคมอุตสาหกรรมพื้นที่มาบตาพุด จังหวัดระยองด้วย

2.  การบริหารจัดการด้านอาชีวอนามัย

บริษัทฯ มีความห่วงใยพนักงาน โดยเฉพาะกลุ่มที่เป็นผู้ปฏิบัติการในกระบวนการผลิต
จึงมีการทบทวนโปรแกรมการตรวจสุขภาพพนักงาน
โดยเฉพาะพนักงานกลุ่มที่มีโอกาสได้รับและสัมผัสสารอันตราย
เพื่อเป็นการเฝ้าระวังสุขภาพพนักงานเชิงรุก
รวมทั้งมีมาตรการตรวจวัดทางสุขศาสตร์อุตสาหกรรมของพื้นที่ปฏิบัติงาน ได้แก่ ความร้อน แสง
เสียง และสารเคมี ตามแผนที่กำหนด เพื่อเป็นข้อมูลในการปรับปรุงสภาพการทำงานให้ปลอดภัย
และ ใช้ข้อมูลจากการตรวจวัดทางสุขศาสตร์อุตสาหกรรม ประเมินความเสี่ยงจากการปฏิบัติงาน
(Health Risk Assessment)
เพื่อทบทวนมาตรการในการป้องกันการเกิดโรคจากการทำงานอีกด้วย
นอกจากดูแลสุขภาพของพนักงานแล้ว ยังได้จัดตั้งคลีนิคปันน้ำใจ จำนวน 2 แห่ง ที่สาขา 5
โรงอะโรเมติกส์ 2 และที่หนองแฟบใกล้โรงงานโอเลฟินส์ที่ 3 PTTPE
เพื่อทำการตรวจรักษาโรคให้กับชุมชนในพื้นที่ใกล้เคียงโรงงานโดยไม่คิดมูลค่า
โดยมีงบประมาณในการดำเนินการประมาณ 4 ล้านบาทต่อปี
นอกจากนี้ยังได้ร่วมกับกลุ่มเพื่อนชุมชนจัดหน่วยแพทย์เคลื่อนที่ เพื่อตรวจสุขภาพเบื้องต้น
และให้ความรู้การดูแลสุขภาพของประชาชนในชุมชนรอบโดยรอบนิคมอุตสาหกรรมในมาบตาพุด 34
ชุมชน โดยมีพนักงานที่มีจิตอาสามาช่วยงานทุกครั้งแม้จะเป็นวันหยุดงานก็ตาม

และสำหรับสถานการณ์โรคไข้หวัดใหญ่ที่มีการแพร่ระบาดอย่างต่อเนื่องเป็นประจำทุกปีในประเทศไทย
บริษัทฯ
จึงได้ดำเนินการฉีดวัคซีนป้องกันโรคไข้หวัดใหญ่ให้กับพนักงานและผู้รับเหมาที่บริษัทฯทำการจ้างโดยตรงทุกคน
โดยไม่คิดค่าใช้จ่าย และ สามารถนำสมาชิกในครอบครัวมารับการฉีดวัคซีนได้ในราคาต้นทุน
แสดงให้เห็นถึงความห่วงใยต่อทุกชีวิตที่มาทำงานร่วมกันและรวมไปถึงครอบครัวด้วย

3.  การบริหารจัดการด้านสิ่งแวดล้อม

บริษัท ฯ ยึดมั่นในการปฏิบัติตามมาตรฐาน ข้อกำหนด และกฎหมายสิ่งแวดล้อมอย่างเข้มงวด
โดยนำระบบบริหารการจัดการสิ่งแวดล้อม ตามมาตรฐาน ISO 14001
มาใช้เป็นมาตรฐานขั้นต้นในการปฏิบัติงาน พร้อมทั้งมีแผนกลยุทธ์การจัดการด้านสิ่งแวดล้อมในเชิงรุก
(Proactive Environmental Management) ควบคู่ไปกับการดำเนินธุรกิจของบริษัทฯ ใน
ระยะยาว

บริษัทฯ ให้ความสำคัญในการป้องกันให้เกิดผลกระทบต่อสิ่งแวดล้อมต่างๆ
โดยกำหนดให้มีการควบคุมและป้องกันตั้งแต่ขั้นตอนการออกแบบก่อนเริ่มดำเนินโครงการ
รวมถึงดำเนินการศึกษาผลกระทบสิ่งแวดล้อมด้านต่างๆของแต่ละโครงการในรายงานการวิเคราะห์ผลกระทบสิ่งแวดล้อม
(Environmental Impact Assessment หรือ EIA) อย่างละเอียด
พร้อมทั้งกำหนดมาตรการในการป้องกันและลดผลกระทบ
รวมถึงมาตรการติดตามตรวจสอบคุณภาพสิ่งแวดล้อมที่เหมาะสม ที่โครงการนั้นๆ จะต้องยึดถือปฏิบัติ
และนำเสนอต่อหน่วยงานราชการผู้มีอำนาจพิจารณาอนุมัติก่อนเริ่มดำเนินโครงการ

บริษัทฯ มีโครงการสร้างมูลค่าเพิ่ม (Synergy Project) โดยนำก๊าซเชื้อเพลิง (Offgas)
จากโรงกลั่นน้ำมันมาใช้เป็นวัตถุดิบที่โรงโอเลฟินส์
ซึ่งถือเป็นโครงการสำคัญที่สะท้อนถึงการเพิ่มประสิทธิภาพการใช้ประโยชน์ของทรัพยากรธรรมชาติอย่างสูงสุด
อีกทั้ง บริษัทฯ นำเอาปรัชญาการบริหารจัดการ ที่เรียกว่า โครงการประสิทธิภาพนิเวศเศรษฐกิจ
หรือ Eco-Efficiency มาเป็นดัชนีชี้วัดสมรรถภาพด้านสิ่งแวดล้อมอย่างเป็นระบบและต่อเนื่อง
อันประกอบด้วย การใช้น้ำ (Water Consumption) การใช้พลังงาน (Energy Consumption)
การเกิดน้ำเสีย (Wastewater Generation) การก่อให้เกิดภาวะโลกร้อน (Global Warming
Contribution) และการปล่อยสารที่ก่อให้เกิดการทำลายชั้นบรรยากาศ (Ozone Depleting
Substances)
โดยมุ่งเพื่อใช้ในการปรับปรุงการใช้ทรัพยากรให้เกิดประสิทธิภาพสูงสุดและลดผลกระทบต่อสิ่งแวดล้อมที่เกิดขึ้นจากกิจกรรมและกระบวนการผลิตครอบคลุมทุกโรงงานในกลุ่มบริษัทฯ
เพื่อดำเนินธุรกิจที่เป็นมิตรต่อสิ่งแวดล้อม
ซึ่งส่งผลดีต่อการดำเนินธุรกิจและการจัดการสิ่งแวดล้อมของประเทศในอนาคต

ด้วยการมุ่งมั่นให้กลุ่มบริษัทฯ มีการพัฒนาอย่างยั่งยืน (Sustainable Development)
นอกเหนือจากการจัดการสิ่งแวดล้อมให้สอดคล้องตามที่กฎหมายกำหนดอย่างเคร่งครัดทั้งที่เกิดขึ้นจากกระบวนการผลิตและกิจกรรมต่างๆ
ภายในโรงงานแล้วนั้น
ยังมีการกำหนดเป้าหมายร่วมกับบริษัทในกลุ่มในการดำเนินการลดปริมาณของเสียนำไปฝังกลบจนเป็นศูนย์ภายในปี
2558 โดยใช้แนวทางตามหลักการ 3Rs อันได้แก่ การลดของเสียที่แหล่งกำเนิด
การนำของเสียกลับมาใช้ซ้ำ และการนำกลับไปใช้ใหม่ทั้งภายในและภายนอกโรงงาน
โดยร่วมกับแนวความคิดในการใช้เทคโนโลยีนวัตกรรม (Innovation Technology)
ที่เหมาะสมในปัจจุบัน พร้อมทั้งสนับสนุนการศึกษาวิจัยและพัฒนาเพื่อสร้างมูลค่าเพิ่มให้กับของเสีย
ซึ่งเป็นหนึ่งในแนวทางการพัฒนาอุตสาหกรรมเชิงนิเวศ (Eco-Industry)
นอกจากนี้ได้ดำเนินการด้วยความสมัครใจด้วยการเพิ่มเติมมาตรการต่างๆ ที่ดีกว่ากฎหมาย อาทิ
การกำหนดเกณฑ์การคัดเลือกผู้รับจัดการของเสียอุตสาหกรรมอย่างเข้มงวด เช่น
การเลือกวิธีการจัดการของเสียที่มีความเหมาะสม และมีการตรวจสอบความสามารถจัดการได้จริง
การกำหนดให้ผู้รับขนส่งของเสียอันตรายของกลุ่มบริษัทฯ
ต้องติดตั้งระบบการติดตามเส้นทางการเดินรถด้วยระบบดาวเทียม (GPS)
บนรถบรรทุกขนส่งของเสียทุกคัน เพื่อป้องกันการลักลอบทิ้งของเสียโดยผิดกฎหมาย
และนำของเสียที่ไม่สามารถนำกลับมาใช้ได้ในโรงงานไปใช้ให้เกิดประโยชน์
รวมถึงการให้ความรู้และฝึกอบรมพนักงานในด้านสิ่งแวดล้อม
จัดให้มีการสื่อสารเรื่องการจัดการสิ่งแวดล้อมตั้งแต่ขั้นตอนปฐมนิเทศพนักงานใหม่
กำหนดให้มีการอบรมเพื่อทบทวนและฟื้นฟูความรู้ให้กับพนักงานทุกๆ 2 ปี
และสอดแทรกการให้ความรู้เรื่องสิ่งแวดล้อมในการประชุมต่างๆ และในโอกาสอื่นๆ ด้วย อาทิ
การประชุมคณะกรรมการความปลอดภัย การประชุมคณะกรรมการสวัสดิการของบริษัท Department
Workshop อีกทั้งจะมีการอบรมเพิ่มเติม กรณีมีกิจกรรมพิเศษต่างๆ อาทิ การซ่อมบำรุงใหญ่
สำหรับผู้รับเหมาที่ต้องเข้ามาทำงานในพื้นที่โรงงาน
มีการให้ความรู้เรื่องการจัดการสิ่งแวดล้อมตั้งแต่ก่อนเริ่มทำงาน โดยมีหัวข้อเรื่องสิ่งแวดล้อมใน
Safety Induction course ซึ่งผู้รับเหมาทุกคนต้อง เข้ารับการอบรมนี้
เพื่อเป็นการย้ำเตือนให้ตระหนักถึงความปลอดภัยก่อนการทำงาน ทุกวัน

บริษัทฯ ได้เตรียมพร้อมเพื่อรองรับความต้องการของตลาดสากล
โดยดำเนินการให้มีศึกษารอยเท้าคาร์บอนของผลิตภัณฑ์ (Carbon Footprint of Product)
และได้รับการรับรองฉลากคาร์บอนฟรุตพริ้นจากองค์การบริหารจัดการก๊าซเรือนกระจก
(องค์การมหาชน)
ซึ่งเป็นองค์กรสังกัดกระทรวงทรัพยากรธรรมชาติและสิ่งแวดล้อมเม็ดพลาสติกโพลีเอทิลีนชนิดความหนาแน่นสูง
(HDPE) รวมถึงผลิตภัณฑ์เอทีลีนออกไซด์และเอทีลีนไกลคอลของกลุ่มบริษัทฯ จำนวนทั้งสิ้น 47
เกรดผลิตภัณฑ์ แล้วเสร็จ ซึ่งบริษัทฯ
ได้ดำเนินโครงการนี้อย่างต่อเนื่องและได้วางกลยุทธ์ขยายการดำเนินงานโครงการให้ครอบคลุมผลิตภัณฑ์อื่นๆของกลุ่มบริษัทฯ
ต่อไป
โดยมีวัตถุประสงค์หลักเพื่อประเมินปริมาณการปลดปล่อยก๊าซเรือนกระจกของผลิตภัณฑ์ของกลุ่มบริษัทฯ
ซึ่งหนึ่งในการแสดงถึงความเป็นผู้นำในธุรกิจปิโตรเคมีและธุรกิจต่อเนื่อง

ทั้งนี้ บริษัทฯ มีมาตรการควบคุมมลพิษ (Pollution Prevention) ต่างๆ อาทิ

-   จัดทำบัญชีปริมาณการระบายไอของสารอินทรีย์ระเหย (Volatile Organic Compounds
    หรือ VOCs) และควบคุมการซ่อมบำรุงอุปกรณ์ให้มีการระเหยของสาร VOCs
    ออกสู่บรรยากาศน้อยที่สุด
    นอกเหนือจากการติดตั้งระบบนำกลับไอสารไฮโดรคาร์บอนจากการขนถ่ายทางรถแล้ว

-   ติดตั้งระบบนำกลับไอสารไฮโดรคาร์บอน (Vapour Recovery Unit หรือ VRU)
    ที่ถังเก็บผลิตภัณฑ์อะโรเมติกส์ของบริษัทฯ
    ซึ่งถือเป็นระบบนำกลับไอสารไฮโดรคาร์บอนที่ใหญ่ที่สุดในประเทศไทย

-   ติดตั้งท่อนำไอสารไฮโดรคาร์บอนกลับ (Vapour Return Line)
    เพื่อลำเลียงไอระเหยที่อาจจะออกสู่บรรยากาศนำกลับเข้าสู่ถังเก็บผลิตภัณฑ์เพื่อนำไปจัดการได้อย่างถูกต้อง

-   ศึกษาการเพิ่มความสามารถรองรับในการผลิตน้ำมันดีเซลกำมะถันต่ำตามข้อกำหนดของยูโร 4
    ของโครงการผลิตเชื้อเพลิงสะอาด
    เพื่อทำให้สามารถจำหน่ายน้ำมันเชื้อเพลิงที่เป็นมิตรต่อสิ่งแวดล้อม
    ลดมลพิษในอากาศของประเทศไทย

-   มีมาตรการเลือกใช้การใช้เชื้อเพลิงสะอาดเพื่อลดการระบายก๊าซซัลเฟอร์ไดออกไซด์ (SO₂)
    และการปรับปรุงระบบการเผาไหม้ของเครื่องกำเนิดไฟฟ้ากังหันก๊าซเพื่อลดการระบายก๊าซออกไซด์ของไนโตรเจน
    (NO_(x))

-   ติดตั้งเครื่องตรวจวัดคุณภาพอากาศอย่างอัตโนมัติแบบต่อเนื่องที่ปลายปล่องของโรงงานทุกปล่องและส่งข้อมูลไปที่ศูนย์เฝ้าระวังด้านสิ่งแวดล้อมของสำนักงานนิคมอุตสาหกรรมมาบตาพุด
    อย่างต่อเนื่องตลอด 24 ชั่วโมง

-   ติดตั้งระบบการนำน้ำในกระบวนการผลิตกลับมาใช้ใหม่ให้มากที่สุด
    และลดการระบายน้ำทิ้งออกจากโรงงานโดยนำน้ำที่บำบัดแล้วบางส่วนกลับมาใช้ใหม่ในกิจกรรมต่างๆ
    ของโรงงานและมีระบบการพักน้ำเพื่อสามารถตรวจสอบและควบคุมคุณภาพน้ำทิ้งให้อยู่ในเกณฑ์ที่กฎหมายกำหนดก่อนจะระบายน้ำออกไปภายนอกโรงงาน

นอกจากนี้บริษัทฯ ยังได้จัดทำบัญชีกิจกรรมการปลดปล่อยก๊าซเรือนกระจก (Greenhouse Gas หรือ
GHG) ในองค์กร ตามมาตรฐานสากล ISO 14064-1:2006
ซึ่งจะเป็นการรวบรวมข้อมูลการปล่อยก๊าซเรือนกระจกของบริษัทฯ โดยกำหนดการเก็บข้อมูลแยกเป็น
3 Scope คือ 1.การปลดปล่อยก๊าซเรือนกระจกจากกิจกรรมของบริษัทฯ โดยตรง
2.การปลดปล่อยก๊าซเรือนกระจกโดยผู้ผลิตไฟฟ้าและความร้อนที่ทางบริษัทฯ ซื้อเข้ามา และ
3.การปลดปล่อยก๊าซเรือนกระจกโดยกิจกรรมที่เป็นผลจากกิจกรรมต่างๆ ของบริษัทฯ
ซึ่งการดำเนิการตามมาตรฐานสากลนี้เองทำให้บริษัทฯ
มีส่วนในการบริหารจัดการการปล่อยก๊าซเรือนกระจกอย่างมีประสิทธิภาพ
รวมถึงการกำหนดแนวทางและนโยบายต่อการเปลี่ยนแปลงสภาพภูมิอากาศในอนาคต

บริษัทฯ ยังมีนโยบายในการอนุรักษ์พลังงานและสิ่งแวดล้อมในกระบวนการผลิตต่างๆ เช่น
โครงการอนุรักษ์พลังงานในกระบวนการผลิต โครงการอนุรักษ์พลังงานในระบบบำบัดน้ำเสีย
โครงการอนุรักษ์พลังงานในระบบผลิตน้ำสะอาด และโครงการอนุรักษ์พลังงานในระบบน้ำหล่อเย็น
ซึ่งมีส่วนช่วยหาแนวทางและทางเลือกที่เหมาะสมในการอนุรักษ์พลังงานและลดการใช้สารเคมีในระบบ
โดยเป็นแนวคิดที่จะนำทรัพยากรธรรมชาติมาใช้ให้เกิดประโยชน์สูงสุด
และเป็นการพัฒนากระบวนการผลิตที่เป็นมิตรต่อสิ่งแวดล้อมอีกด้วย

กลุ่มบริษัทฯ ได้ลงทุนก่อสร้างหอเผาระบบปิด (Enclosed Ground Flare) ณ โรงงานของบริษัท
พีทีที โพลีเอทิลีน จำกัด ด้วยงบประมาณกว่า 500 ล้านบาท
ซึ่งนับเป็นบริษัทแรกในประเทศไทยที่นำระบบเตาเผาเทคโนโลยีทันสมัยนี้มาใช้
โดยเป็นการลงทุนเพิ่มเพื่อลดการการเกิดควันดำ ความร้อน และเสียงรบกวนออกสู่ชั้นบรรยากาศ
เพื่อยกระดับคุณภาพสิ่งแวดล้อมพร้อมทั้งประหยัดการใช้ทรัพยากรและพลังงานไปพร้อมๆ กัน

บริษัทฯ ให้ความสำคัญกับการพัฒนาระบบความปลอดภัย อาชีวอนามัย และสิ่งแวดล้อม
ตามมาตรฐานสากล รวมทั้งดำเนินธุรกิจด้วยความรับผิดชอบต่อชุมชน สังคม และสิ่งแวดล้อม
และกำหนดและทบทวนนโยบาย/ แนวปฏิบัติที่ดีของบริษัทฯ
มาอย่างต่อเนื่องเพื่อนำไปสู่การพัฒนาอุตสาหกรรมเชิงนิเวศเพื่อให้อุตสาหกรรมและชุมชนอยู่ร่วมกันอย่างยั่งยืน

4.10 การพัฒนาอย่างยั่งยืน

พันธกิจการพัฒนาอย่างยั่งยืน

ในฐานะผู้นำด้านอุตสาหกรรมปิโตรเคมีและเคมีภัณฑ์ บริษัท พีทีที โกลบอล เคมิคอล จำกัด
(มหาชน) มุ่งมั่นที่จะสร้างการเจริญเติบโตอย่างยั่งยืนควบคู่กับความรับผิดชอบต่อสังคม ด้วยพันธกิจ
‘การพัฒนาสังคมที่มีความสุขอย่างยั่งยืน’ Shaping the Social Sustainability
โดยตระหนักว่าการมีชีวิตที่ดี สุขภาพดี มีความปลอดภัย มีความสะดวกสบาย
ต้องควบคู่กับการช่วยลดผลกระทบต่อสิ่งแวดล้อม และตอบสนองความต้องการของตลาดเกิดใหม่
นอกเหนือจากนี้ยังช่วยเพิ่มมูลค่าวัตถุดิบในประเทศ
พร้อมๆกับการบริหารทรัพยากรประเทศอย่างคุ้มค่า มุ่งสร้างประโยชน์สูงสุดต่อสังคม
เพื่อคนไทยทุกคน

พันธกิจข้างต้น ถูกกำหนดโดย คณะกรรมการกำกับดูแลการดำเนินงานด้านความรับผิดชอบต่อสังคม
กลุ่มบริษัท พีทีที โกลบอล เคมิคอล (PTTGC Group’s Corporate Social Responsibility
Committee)
เพื่อกำหนดนโยบายและแนวทางการดำเนินงานด้านการพัฒนาอย่างยั่งยืนที่มีจุดมุ่งหมายเป็นองค์กรต้นแบบด้านการพัฒนาอย่างยั่งยืน

กรอบการดำเนินงาน

การกำหนดแนวทางปฏิบัติด้านการพัฒนาอย่างยั่งยืนของ พีทีที โกลบอล เคมิคอล
ได้ยึดถือกรอบการดำเนินงานด้านการพัฒนาอย่างยั่งยืนในระดับสากล
โดยปรับให้เหมาะสมกับลักษณะอุตสาหกรรม
ปรับเปลี่ยนแผนงานให้สอดคล้องกับสภาวการณ์ที่เปลี่ยนแปลงอยู่เสมอ
รวมถึงความคาดหวังของผู้มีส่วนได้เสีย ซึ่งพิจารณาลำดับความสำคัญจากความรุนแรงของผลกระทบ
และความสนใจของผู้มีส่วนได้เสีย โดยมีปัจจัยสำคัญ คือ
การรักษาสมดุลด้านความเจริญเติบโตทางเศรษฐกิจ การพัฒนาสังคม และกา รปกป้อง ดูแล
รักษาสิ่งแวดล้อม เพื่อให้อุตสาหกรรมและชุมชนอยู่ร่วมกันได้อย่างยั่งยืนและมีความสุข

  4.10.1 การเจริญเติบโตทางเศรษฐกิจ

การเติบโตของประชากรและเศรษฐกิจผลักดันอุปสงค์ให้เพิ่มมากขึ้น
อันเป็นปัจจัยสำคัญที่ทำให้ความต้องการสินค้าพื้นฐานเพื่อการดำรงชีวิต
และความต้องการยกระดับคุณภาพชีวิตสูงขึ้น ในฐานะที่ พีทีที โกลบอล ซึ่งเป็นผู้ผลิตปิโตรเคมี
และเคมีภัณฑ์ชั้นนำ จึงตระหนักถึงบทบาทในการมีส่วนช่วยพัฒนาผลิตภัณฑ์อย่างต่อเนื่อง ในด้านต่างๆ
ได้แก่ การผลิตผลิตภัณฑ์ที่เอื้อต่อสิ่งแวดล้อม การลดการพึ่งพาเชื้อเพลิงฟอสซิล
วัสดุที่ผลิตจากแหล่งที่สามารถนำกลับมาใช้ใหม่ และกระบวนการผลิตที่มีความปลอดภัย
รักษาสภาพแวดล้อม ใช้พลังงานอย่างมีประสิทธิภาพ พัฒนาเทคโนโลยีใหม่ๆ เป็นต้น
เพื่อประโยชน์ทางเศรษฐกิจโดยรวม อันนำไปสู่ประโยชน์ต่อสังคมอย่างยั่งยืน

นอกจากนี้ พีทีที โกลบอล เคมิคอล
ยังให้ความสำคัญต่อการพัฒนาเศรษฐกิจและสังคมในพื้นที่ที่เราเข้าไปดำเนินธุรกิจ
ด้วยตระหนักถึงบทบาทความรับผิดชอบต่อชุมชนที่อยู่อาศัย
พร้อมพัฒนาศักยภาพของชุมชนให้เทียบเท่าระดับสากล
ภายใต้เป้าหมายการพัฒนาแห่งสหัสวรรษขององค์การสหประชาชาติ หรือ United Nations
Millennium Development Goals (MDGs) ซึ่งบริษัทฯ ได้ปฏิบัติตามแนวทาง United
Nations Global compact Advanced Level ที่ระดับสูงสุด การปฏิบัติตามมาตรฐานสากล
ISO26000 และการจัดทำรายงานการพัฒนาอย่างยั่งยืน Global Reporting Initiatives A+
ที่ระดับสูงสุด เป็นต้น ส่งผลให้ พีทีที โกลบอล เคมิคอล
ได้รับการประเมินและจัดอันดับในดัชนีวัดประสิทธิผลการดำเนินธุรกิจตามแนวทางการพัฒนาอย่างยั่งยืนดาวน์โจนส์
หรือ Dow Jones Sustainability Indexes ที่ระดับ Second Quartile Performance
ของกลุ่มธุรกิจเคมีภัณฑ์

  4.10.2 การพัฒนาสังคม

พีทีที โกลบอล เคมิคอล มีนโยบายให้ความสำคัญต่อการพัฒนาสังคมและชุมชนอย่างต่อเนื่อง
ผ่านหลากหลายโครงการ พร้อมทั้งเล็งเห็นความสำคัญของการสร้างพันธมิตรเป็นแนวร่วม
เพื่อขยายโอกาสในการมีส่วนร่วมดำเนินกิจกรรมที่ดีสู่สังคม
จากทุกกลุ่มเป้าหมายของผู้มีส่วนได้ส่วนเสียขององค์กร เช่น นักลงทุน ผู้ถือหุ้น ลูกค้า และคู่ค้า
ด้วยพิจารณาว่าความร่วมมือก่อให้เกิดศักยภาพและผลอันยิ่งใหญ่ ซึ่งจะเป็นประโยชน์ต่อสังคม

ภารกิจสำคัญของ พีทีที โกลบอล เคมิคอล ได้ให้ความสำคัญในหลายด้าน อาทิเช่น
การสนับสนุนโครงการอันเป็นประโยชน์ทั้งด้านสิ่งแวดล้อม การพัฒนาศักยภาพเยาวชน
การพัฒนาการศึกษา การส่งเสริมสาธารณสุขและสุขอนามัย
และการช่วยเหลือสาธารณประโยชน์ต่างๆ

-   ด้านการศึกษา

  โครงการครูอาสา โครงการแนะแนวการศึกษา โครงการพาน้องเข้ามหาวิทยาลัย
  โครงการการศึกษาทางไกลผ่านดาวเทียม โครงการแด่น้องผู้มีความหวัง,
  โครงการทอดผ้าป่าสามัคคีเพื่อสนับสนุนการศึกษาหลักสูตรพระปริยัติธรรมของสามเณรวัดมงคลสามัคคีธัมโมทัย
  (เขาสาป)

-   ด้านการสาธารณสุขและสุขอนามัย

  โครงการหน่วยแพทย์เคลื่อนที่ โครงการตู้ยาโรงเรียน
  โครงการสนับสนุนเม็ดพลาสติกสำหรับเต้านมเทียมในผู้ป่วยมะเร็งเต้านม
  และคลีนิคปันน้ำใจเพื่อชุมชน

-   ด้านการสร้างและส่งเสริมอาชีพชุมชน

  โครงการสร้างอาชีพและรายได้ที่ยั่งยืน หรือ วิสาหกิจให้กับชุมชน ผลิตผลิตภัณฑ์สบู่ Luffala

-   ด้านสิ่งแวดล้อม

  โครงการพื้นป่า รักษ์น้ำ เขาห้วยมะหาด ร่วมกับชุมชนชากลูกหญ้า จ.ระยอง
  และมหาวิทยาลัยเกษตรศาสตร์
  โครงการกระสอบพลาสติกแบบมีปีกเพื่อลดผลกระทบจากภัยดินถล่มร่วมกับมูลนิธิชัยพัฒนา
  โครงการบริหารจัดการน้ำในพื้นที่จังหวัดระยอง ร่วมกับสารสนเทศทรัพยากรน้ำและการเกษตร
  องค์การมหาชน

-   ด้านการช่วยเหลือสาธารณประโยชน์

โครงการรวมพลคนเกิดเดือนต่างๆ โครงการแด่น้องเพื่อความหวัง
โครงการส่งเสริมวัฒนธรรมและประเพณี วัดเขาสาป
โครงการกระสอบพลาสติกแบบมีปีกลดผลกระทบดินถล่มร่วมกับมูลนิธิชัยพัฒนา
โครงการรวมพลคนเกิดเดือนต่างๆ โครงการส่งเสริมวัฒนธรรมและประเพณี
โครงการช่วยเหลือผู้ประสบภัยพิบัติตามธรรมชาติต่าง ๆ เช่น อุทกภัย ทุพภิขภัย วาตภัย เป็นต้น

  4.10.3 การปกป้อง ดูแล รักษาสิ่งแวดล้อม

การตอบสนองความต้องการพลังงาน และชีวิตความเป็นอยู่ที่เพิ่มสูงขึ้นของโลก
ภายใต้ทรัพยากรที่มีอยู่อย่างจำกัด บริษัท พีทีที โกลบอล เคมิคอล จำกัด (มหาชน)
มุ่งมั่นในการเติบโตอย่างยั่งยืนควบคู่กับการลดผลกระทบต่อสิ่งแวดล้อม โดยบริษัทฯ
ยึดมั่นในการปฏิบัติตามมาตรฐาน ข้อกำหนด และกฎหมายความปลอดภัย อาชีวอนามัย
และสิ่งแวดล้อม อย่างเข้มงวด ร่วมกับการดำเนินการตามระบบการจัดการสิ่งแวดล้อมตามมาตรฐาน
ISO 14001

บริษัทฯ มีวิสัยทัศน์ในการพัฒนาการจัดการสิ่งแวดล้อมอย่างยั่งยืน
จึงได้จัดทำแผนกลยุทธ์การจัดการด้านสิ่งแวดล้อมเชิงรุก (Proactive Environmental
Management)  โดย

-   เน้นการเพิ่มประสิทธิภาพกระบวนการผลิต พัฒนาเทคโนโลยี
    เพื่อการใช้ทรัพยากรธรรมชาติอย่างคุ้มค่า ควบคู่กับการจัดการก๊าซเรือนกระจก
    การจัดการคุณภาพอากาศ การจัดการน้ำ และการจัดการของเสียอุตสาหกรรม
    เพื่อลดผลกระทบที่อาจจะเกิดต่อสิ่งแวดล้อมอย่างมีนัยสำคัญ

-   วิจัยและพัฒนาสินค้า และกระบวนการที่ส่งผลกระทบต่อสิ่งแวดล้อมน้อยกว่า Life Cycle
    Management ทำให้ผลิตภัณฑ์ที่ได้มีความเป็นมิตรต่อสิ่งแวดล้อมยิ่งขึ้น

-   สร้างจิตสำนึก และปรับเปลี่ยนพฤติกรรมเรื่องการมีจตสำนึกทางด้านสิ่งแวดล้อม เช่น
    การประหยัดพลังงาน การใช้ทรัพยากรอย่างมีประสิทธิภาพ แก่พนักงานทั่วทั้งองค์กร

-   โครงการฟื้นฟู รักษาสภาพแวดล้อมและทรัพยากร
    และบูรณาการระบบนิเวศทั้งระบบเพื่อความยั่งยืน โครงการฟื้นป่า รักษ์น้ำ เขาห้วยมะหาด
    ได้รับรางวัลเกียรติยศระดับโลก “Platts Global Energy Awards 2012”

การพัฒนาอย่างยั่งยืน ของ พีทีที โกลบอล เคมิคอล มีการปรับปรุงอย่างต่อเนื่อง และไม่มีที่สิ้นสุด
เพื่อยกมาตรฐานชีวิตความเป็นอยู่ของประชาชน
ซึ่งสะท้อนถึงการดำเนินธุรกิจเพื่อความสำเร็จในระยะยาวเคียงคู่กับการอยู่ร่วมกันอย่างสมดุลและสร้างสรรค์เพื่อสังคมที่ยั่งยืน